དེ་ལ་བྱང་ཆུབ་ཀྱི་སེམས་སྦྱོང་སྙིང་མི་འདོད་ན་བྱང་ཆུབ་ཀྱི་སེམས་སུ་མི་འགྱུར་བས་འཁོན་སྦྱངས་པའི་མན་ངག་ནི། རང་སྟན་བདེ་བ་ལ་སྤྱོད་ལམ་གང་བདེར་འདུག་སྟེ༑ བྱམས་སྙིང་རྗེ་དྲག་པོས་བསྐུལ་ལ། རང་གི་སྙིང་ཁོང་སྟོང་དུ་ཤ་འཁོན་ཅན་དེ་ཡོད་པར་བསམས་ལ། དེའི་པང་ན་རང་གི་ཡི་དམ་གྱི་ལུས་རང་ཁོ་ན་འདྲ་བ་གཅིག་དང་། སྙིང་དང་། ཁ་དང་། དཔྲལ་པ། ལག་པ་འཁྱུད་པར་བསམས་ལ། རང་གི་སྤྱི་བོར་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་རྡོ་རྗེ་སེམས་དཔའ་སྐུ་མདོག་དཀར་པོ་ཞལ་གཅིག་ཕྱག་གཉིས་པ། གཡས་རྡོ་རྗེ་ཐུགས་ཀར་འཛིན་པ། གཡོན་པ་དྲལ་བུ་དཀུར་བསྟེན་པ། རྒྱན་ཐམས་ཅད་ཀྱིས་བརྒྱན་པ། སེམས་དཔའི་སྐྱིལ་ཀྲུང་གིས་བཞུགས་པའི་ཞབས་ཀྱི་མཐེ་བོང་བདག་གི་ཚངས་བུག་ན་རེག་པར་བསམ། དེའི་ཐུགས་ཀར་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་རྡོ་རྗེ་དཀར་པོ་ཧཱུཾ་གིས་མཚན་པ་གཅིག་བསམས་ལ། ཡི་གེ་བརྒྱ་པ་བཟླས་པས་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་ཐུགས་རྡོ་རྗེ་སེམས་དཔའ། དེའི་ཐུགས་བྱང་ཆུབ་ཀྱི་སེམས་བྱམས་སྙིང་རྗེའི་ངོ་བོ་སྟེ། རྣམ་པ་བདུད་རྩིའི་རྣམ་པ་འོ་མ་ལྟ་བུ་རྡོ་རྗེ་དང་ཧཱུཾ་ལས་བབས་ནས་ཞབས་ཀྱི་མཐེ་བོང་ནས་འཛག་།བདག་གི་ཚངས་བུག་ནས་ཞུགས་ནས་སྙིང་ཁའི་གཟུགས་ལ་ཐིམ་པས། ཚེ་ཐོག་མ་མེད་པ་ནས་ཀྱི་ཤ་འཁོན་དང་། གདོན་དང་གནོད་སེམས་དང་། འགྲན་སེམས་ཕྲག་དོག་ཐམས་ཅད་དག་ནས་ཕ་མ་སྤུན་ཟླ་ལྟ་བུར་སྐྱེས་པར་བསམ་འཇོག་ཙ་ན་རྡོ་རྗེ་སེམས་དཔའ་སྤྱི་བོ་ན་མར་ཐིམ་པས། རང་གཞན་ཐམས་ཅད་ནམ་མཁའ་ལྟ་བུ་མཉམ་པ་ཉིད་དུ་བསྒོམ་མོ། །ཐེག་པ་ཆེན་པོའི་བློ་སྦྱོང་གི་མན་ངག་དམ་པའོ།། །།

B(Autochthonous Tibetan Literature)/B.i (ACIP SUNGBUM_dge lugs)/B.i.28 (BLO SBYONG)/SEMS DPA_ CHEN PO DKON MCHOG RGYAL MTSAN GYIS PHYOGS BSGRIGS MDZAD PA_I BLO SBYONG BRGYA RTZA__THE COMPENDIUM OF INSTRUCTIONS FOR DEVELOPING A GOOD HEART,_ COMPILED BY THE GREAT BODHISATTVA KONCHOK GYELTSEN/s06969e.txt


༄༅། །གྱིས་སྨོད་པས་འདི་བཅས་སོ། །ངོ་བོ་ནི། དགེ་སློང་གིས་སྦྱིན་བདག་གི་གོས་སོགས་གང་ཟག་གམ་དགེ་འདུན་ལ་བསྔོས་པ་རང་ལ་བསྒྱུར་ཏེ་ཐོབ་ན་ལྟུང་བ་དངོས་གཞི་སྐྱེད་དེ། མཆོང་ནན་སྨད་པའི་ཕྱིར། པམ་ལྔ་ལས། ཡན་ལག་ལྔས། ནས། ཐོབ་བའོ་ཞེས་སོ། །སུམ་ཅུ་པ་གསོག་འཇོག་གི་དེ། རྩ་བར། བཟའ་བའི་ཕྱིར་འཆད་ནའོ། །དེའོ། །སྐྱ་རེང་བརྒྱད་པ་ཤར་ནའོ། །ཞེས་བྱུང་། གླེང་གཞི་ཡུལ་རྒྱལ་བོའི་ཁབ་ཏུ་གང་ཟག་པི་ལིན་དའི་བུའི་ལྷན་ཅིག་གནས་པ་དང་། ཉེ་གནས་ཀྱི་དགེ་སློང་དག་གིས་ཉོན་མོངས་ལྟོ་འདུན་ཆེ་བས་ཉེས་པ་སྨན་བཞི་གསོག་འཇོག་བྱེད་ཅིང་དུས་དང་དུས་མིན་ཟབས་དགེ་སློང་དག་གིས་སྨོད་པས་འདི་བཅས་སོ༑ ༑ངོ་བོ་ནི། དགེ་སློང་གིས་སྨན་རིགས་བཞི་བྱིན་ལེན་བྱས་པ། མ་བཤིགས་པར་རང་རང་གི་དུས་ཀྱི་མཐའ་ལས་འདས་ན་གསོག་འཇོག་གི་སྤང་བར་འགྱུར་ཏེ། སྔ་དྲོ་བྱིན་ལེན་བྱས་པ་གུང་ཡོལ་དང་། ཕྱི་དྲོ་བྱིན་ལེན་བྱས་བ་སྲོད་ཐུན་གྱི་མཐའ་དང་། ཞག་བདུན་བར་བྱིན་གྱིས་རླབས་པ་བརྒྱད་པའི་སྐྱ་རེང་ཤར་པ་དང་། ནད་འཆོ་བཅང་དུ་བརླབ་ན་ནད་སོས་པའི་ཞག་གི་མཐའ་འདས་པ་ཡིན་ལ། འཚོ་བཅང་གཉིས་ཀྱི་ཚོ་ཇི་སྲིད་འཚོལ་ནི་མཐལ་འདས་མི་ཡོད་པའི་ཕྱིར། འདི་ལྟར་བཤད་པ་རྗེ་ཡབ་སྲས་ཀྱི་བསླབ་བྱ་དང་། རིན་ཆེན་ཕྲེང་བའི་དགོངས་བ་ལྟར་ཊཱིཀྐའི་རྗེས་སུ་འབྲང་བ་ཡིན་ལ། དེ་དང་མི་མཐུན་པར་བར་གྱི་འདུན་འཛིན་ཀ་མྱན་མིཏྲ་སྟེ། མཚོ་སྣ་བས་ཁ་ཆེད་རམ་གྲགས་ཟེར།

B(Autochthonous Tibetan Literature)/B.i (ACIP SUNGBUM_dge lugs)/B.i.19 (dul ba_vinaya)/SPYI_GENERAL PRESENTATIONS/’JAM DBYANGS BZHAD PA_I RDO RJE_JAMYANG SHEPAY DORJE/s00839d1.txt


༄༅། །སྣང་ངོ་རུ། །གསན་བསམ་བྱ་བའི་འཁོར་ལོར་བརྩོན་པ་འདི། །དམ་པའི་རང་རྟགས་མངོན་སུམ་ཉིད་དུ་བསྟན། །འོན་ཀྱང་བསགས་སྦྱངས་གནད་ཀྱི་ལྡེ་མིག་དང་། །བྲལ་ཚེ་ཐོས་བསམ་ར་བར་ཞུགས་ན་ཡང་། ། དོན་གྱི་གོ་རྒྱ་འབྱེད་པར་མི་ནུས་པས། །སྔོན་ཞུས་ཉམས་བཞེས་རིམ་པ་ཆག་མེད་ཐོག་།ཕྱག་དང་མཎྜལ་གང་ལྕོགས་བརྟུན་པ་བསྐྱེད། །དེ་སྐད་ཞུ་འཕྲིན་བྷྲཿ་མ་ར། །དོན་བཟང་སྙན་པའི་མགྲིན་གླུ་ཅན། །ལྷ་རྫས་དར་གྱི་འདབ་གཤོག་བཅས། །དམ་པའི་མདུན་སར་འཕུར་ཏེ་སོང་།། ༈ །།གེ་རེ་ལྷ་པའི་ཞབས་དྲུང་གི་སྙན་ངག་གི་ལམ་ནས་དྲངས་པའི་ཞུ་ཡིག་ཚིགས་བཅད་དང་། བྱིན་རྟེན་བཅས་བྱུང་བའི་ཞུ་ལན། །དལ་འབྱོར་སྐྱེད་ཚུལ་ཡངས་པོའི་དབུས། །མདོ་སྔགས་ཡོན་ཏན་འདབ་མ་རྒྱས། །ཉམས་རྟོགས་འབྲས་བུའི་ཁུར་ལྕི་བའི། །གྲུབ་རིགས་དཔག་བསམ་དབང་པོ་ཡིས། །གྲུབ་དབང་བྱེ་བའི་རལ་པའི་རྩེར། །ཞབས་སོན་ཆུ་སྐྱེས་ངལ་གསོ་བའི་ཨཡོན་སངས་རྒྱས་གཉིས་པ་ཡི། །མྱོང་གྲོལ་བདུད་རྩིའི་ཐུམ་པོ་དང་། །དོན་བཟང་དཎྜིའི་གཞུང་ལུགས་ལས། །བྱུང་བའི་ཚིག་འཕྲེང་ཉམས་འགྱུར་སྟོང་། །ལྡན་པ་ལག་རྩེར་སོན་པ་ན། །སྙིགས་མའི་རྒུད་པའི་འདམ་རྫབ་ཁྲོད་མཁས་དབང་ཆུ་སྐྱེས་པད་དཀར་ཞིག་།ངུར་སྨྲིག་རྒྱན་གྱིས་མཛེས་བྱས་ཏེ། །གསར་དུ་བྱོན་སྙམ་སྤྲོ་བ་འཕེལ། །འདི་ན་ལང་ཚོའི་མེ་ཏོག་ལ། །ཉེར་འཚེའི་བ་མོས་མ་གོས་ཤིང་། །དུས་མཐར་བསྟན་པའི་སྣང་བྱེད་མཆོག་།ཐུན་མོང་ལཾ

B(Autochthonous Tibetan Literature)/B.i (ACIP SUNGBUM_dge lugs)/B.i.12 (BLA BRGYUD_LAMA LINEAGE)/s06226e.txt


འཇུག་པ་ཅན་གྱི་དབྱིབས་ལྡན་དེ་དག་དཔེ་བུམ་སོགས་ཇི་འདྲ་བ་དེ་ལྟར་རབ་ཏུ་མ་གྲུབ་པས་ཕྱོགས་ཀྱི་ཆོས་མ་གྲུབ་པའི་ཕྱིར། གཉིས་པ་དེར་ཐལ། དེ་དག་གི་དབྱིབས་སྐྱེས་བུས་བྱས་པའི་དབྱིབས་དང་རྒྱུ་རིགས་ཐ་དད་པའི་དངོས་པོ་ལས་སྐྱེས་པར་རབ་ཏུ་གྲུབ་པའི་ཕྱིར། དེས་ན་དབྱིབས་ཙམ་དུ་མཚུངས་པས་དེ་ལྟར་སྒྲུབ་མི་ནུས་ཏེ། སྐྱ་བོའི་རྫས་ལས་རང་ཡོད་པའི་གཞིར་མེ་དཔོག་པ་བཞིན་ནོ། །གཞན་དུ་ན་གྲོག་མཁར་ཡང་རྫ་མཁན་དེས་བྱས་པར་ཐལ། དེ་དང་རྫ་མཁན་གྱིས་བྱས་པའི་བུམ་པ་ལ་སོགས་པ་འཇིམ་པའི་རྣམ་འགྱུར་འགའ་ཞིག་མཚུངས་པའི་ཕྱིར། དབང་ཕྱུག་ཆོས་ཅན། མྱུ་གུའི་རྒྱུ་དང་རྒྱུ་མ་ཡིན་པ་གཉིས་ཀ་ཡིན་པར་ཐལ། དབང་ཕྱུག་མྱུ་གུའི་རྒྱུ་ཡིན་པའི་རང་བཞིན་ལས་མ་འཕོས་བཞིན་དུ་སྐབས་ལ་ལར་དེའི་རྒྱུ་མ་ཡིན་པའི་རང་བཞིན་དུ་འདོད་པའི་ཕྱིར། ཁྱབ་པ་མེད་ན་འབྲེལ་མེད་ཀྱི་སྡོང་དུམ་ཡང་རྨ་སོས་པ་ལ་སོགས་པའི་རྒྱུར་རྟོགས་རིགས་པར་ཐལ་ལོ། །ཞེས་པ་ནི་རིག་པའི་དབང་ཕྱུག་གིས། སྡོད་འཇུག་དབྱིབས་ཀྱི་ཁྱད་པར་དང་། དོན་བྱེད་པ་ལ་སོགས་པ་དག་།འདོད་པ་གྲུབ་པའམ་དཔེ་མ་གྲུབ། །ཡང་ན་ཐེ་ཚོམ་ཟ་བ་ཡིན། །ཞེས་སོགས་ཀྱིས་བསྟན་པའི་རིགས་པའོ། །དབང་ཕྱུག་ཆོས་ཅན། ཀུན་ལམ་ཁྱབ་པར་ཐལ། ཆ་མེད་པའི་གཅིག་པུ་ཡིན་པའི་ཕྱིར། སྣོད་བཅུད་མཐའ་དག་ཆོས་ཅན། དུས་རྟག་ཏུ་སྐྱེ་བ་ཁོ་ནར་འགྱུར་བར་ཐལ། ཁྱོད་ཀྱི་རྒྱུ་དབང་ཕྱུག་རྟག་པ་དུས་རྟག་ཏུ་གནས་པའི་ཕྱིར། དབང་ཕྱུག་ཆོས་ཅན། སྣོད་བཅུད་ཐམས་ཅད་དུས་རྟག་ཏུ་བསྐྱེད་པའམ་ཡང་ན་ནམ་ཡང་མི་བསྐྱེད་པ་ཉིད་ཡིན་པར་ཐལ། ཁྱོད་ཀྱི་རང་བཞིན་ནམ་ཡང་འགྱུར་བ་མེད་པའི་ཕྱིར། ཞེས་པ་རྣམས་ནི་གཞུང་ཆེན་མོ་ཕལ་ཆེ་བ་ལས་འབྱུང་ངོ།།

B(Autochthonous Tibetan Literature)/B.i (ACIP SUNGBUM_dge lugs)/B.i.27 (GRUB MTHA__SIDDHANTA)/lcang skya rol pa_i rdo rje_changkya rolpay dorje/GRUB MTHA_ CHEN MO_GREAT BOOK ON COMPARATIVE SCHOOLS/RTZA BA_ROOT TEXT/s00060m.txt


༄༅། །ཐམས་ཅད་བསྐྲད་པར་བྱ་བ་སོགས་ཡིན་པའི་ཕྱིར་རོ། །གཉིས་པ་ལ་གཉིས། ཐུན་སྔ་ཕྱིའི་བར་དང་། ཐུན་བཞི་ལ་རྒྱས་བསྡུས་ཇི་ལྟར་བྱ་བའི་ཚུལ་ལོ། །དང་པོ་ལ་གཉིས། སྤྱི་དང་། ཁ་ཟས་ཀྱི་རྣལ་འབྱོར་རོ། །དང་པོ་ནི། ཧེ་རུ་ཀའི་རྣལ་འབྱོར་ལ་གནས་པའི་སྒོ་ནས་འདོད་ཡོན་སོགས་ལ་འཇུག་དགོས་པ་ཡིན་ཏེ། ལྷའི་རྣལ་འབྱོར་དང་མ་བྲལ་ན་ལུས་ཀྱི་སྒུལ་བསྐྱོད་དང་ངག་གི་སྨྲ་བརྗོད་བཏང་སྙོམས་པ་རྣམས་ཀྱང་ཚོགས་རྫོགས་པའི་ཡན་ལག་ཏུ་འགྱུར་བའི་ཕྱིར་ཏེ། ཀུན་སྤྱོད་ལས། ཧེ་རུ་ཀའི་གོ་འཕང་གནས། །ཡན་ལག་གི་ནི་བསྐྱོད་པ་དང་། །ཚིག་གི་རབ་འབྱམས་ཇི་སྙེད་པ། །དེ་སྙེད་ཕྱག་རྒྱ་གསང་སྔགས་ཡིན། །ཞེས་གསུངས་པའི་ཕྱིར་རོ། །གཉིས་པ་ཁ་ཟས་ཀྱི་རྣལ་འབྱོར་ཇི་ལྟར་བྱ་བའི་ཚུལ་ཡོད་དེ། བཟའ་བཏུང་གཏོར་མ་ལྟར་བྱིན་གྱིས་བརླབ་པའམ། ཡང་ན་སྔོམ་འབྱུང་ལས་བཤད་པ་ལྟར། ཡི་གེ་གསུམ་དང་ཧ་ཧོ་ཧྲིཿའི་སྒོ་ནས་བྱིན་གྱིས་བརླབས་པའི་ཕུང་ལྷ་དང་བླ་མ་ལ་ཕུལ་བའི་རྗེས་སུ། ལུས་དཀྱིལ་སྐད་ཅིག་གིས་གསལ་བཏབ་ནས་ནང་གི་སྦྱིན་བསྲེག་གི་ཚུལ་དུ་ལོངས་སྤྱད་ན་ཉེས་པ་སྦྱོང་ཞིང་བསོད་ནམས་ཀྱང་འཕེལ་བར་འགྱུར་བའི་ཕྱིར་ཏེ། གདན་བཞི་ལས། གང་ཞིག་ཅུང་ཟད་བཟའ་བཏུང་རྣམས། །བསྔོ་བ་བྱས་ཏེ་བཟའ་བྱས་ན། །འདི་ལྟར་སྤྱོད་པའི་རྣལ་འབྱོར་བ། །བུ་ལོན་དུ་ཡང་མི་འགྱུར་རོ། །ཞེས་གསུངས་པའི་ཕྱིར། དེ་ལྟར་མ་བྱས་པར་སྲེད་པ་དང་བཅས་པས་སྤྱད་ན་ཉེས་པར་འགྱུར་བ་ཡིན་ཏེ། སྡོམ་འབྱུང་ལས། གལ་ཏེ་སྲེད་ལྡན་འཐུང་གྱུར་ན། །དེ་ནི་དུག་ཏུ་འགྱུར་བ་ཡིན། །ཞེས་གསུངས་པའི་ཕྱིར་རོ། །གཉིས་པ་ཐུན་བཞིའི་སྐབས་སུ་རྒྱས་བསྡུས་ཇི་ལྟར་བྱ་བའི་ཚུལ་ཡོད་དེ། ཐུན་དང་པོ་ལ་བཟའ་བཏུང་གི་བར་བྱས་ནས། ཐུན་གཞན

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/BDE MCHOG_HIGHEST BLISS (SHANVARA)/BSKYED RIM_CREATION STAGE (UTPATTI KRAMA)/S0298D@@TEXT NOT FOUND IN CAT.TXT


༄༅། །ནས་རྒྱ་བའོ། ཁྱབ་བྱེད་སྣ་ནས་མི་རྒྱུ་ལ་གཞན་རྣམས་ནི་སྣ་སྒོ་ནས་ཀྱང་རྒྱུའོ། །དབུགས་འབྱུང་འཇུག་རེ་ལ་དབུགས་གཅིག་ཏུ་བྱས་པའི་དབུགས་ཉི་ཁྲི་ཆིག་སྟོང་དྲུག་བརྒྱ་ཉིན་ཞག་གཅིག་ལ་རྒྱུ་བའི་ཚེ་ལྟེ་བའི་རྩ་འདབ་དྲུག་ཅུ་རྩ་བཞི་པོ་རེ་རེ་ལ་དབུགས་སུམ་བརྒྱ་དང་སུམ་ཅུ་ཕྱེང་སོ་བརྒྱད་རེ་རྒྱུ་བ་ཆུ་སྲང་རེའི་དབུགས་དང་། སྤྱི་བོའི་རྩ་འདབ་སོ་གཉིས་པོ་རེ་རེ་ལ་ཆུ་སང་རེའི་དབུགས་ཉིས་འགྱུར་རེ་རྒྱུ་བ་ཆུ་ཚོད་རེའི་དབུགས་དང་། མགྲིན་པའི་རྩ་འདབ་བཅུ་དྲུག་གི་རེ་རེ་ལ་ཆུ་ཚོད་རེའི་དབུགས་ཉིས་འགྱུར་རྒྱུ་བ་འཕོ་བ་རེའི་དབུགས་དང་། སྙིང་གའི་རྩ་འདབ་བརྒྱད་པོ་རེ་རེ་ལ་འཕོ་བ་རིའི་དབུགས་ཉིས་འགྱུར་རྒྱུ་བ་ཐུན་ཚོད་རེའི་དབུགས་སོ། །རླུང་རྣམས་ཀྱི་བྱེད་ལས་ནི་སྲོག་འཛིན་གྱིས་སྲོག་སྟེ་སེམས་རྩལ་བ་རིང་དུ་བྱེད་པའམ་རྒྱས་པར་བྱེད། ཐུར་སེལ་གྱིས་དྲི་ཆེན་དྲི་ཆུ་དང་ཁུ་ཁྲག་འཕེན་འཛིན་བྱེད། མཉམ་གནས་ཀྱིས་ཟ་བ་དང་བལྡག་པ་དང་མྱང་བ་དང་འཐུང་བ་སོགས་བྱེད། གྱེན་རྒྱུས་གྱེན་དུ་འགྲོ་བ་དང་སྡུད་པ་དང་། བཟའ་བ་ཤེས་པ་དང་ལྷན་གཅིག་ཏུ་འབྱོར་པར་བྱེད། ཁྱབ་བྱེད་ཀྱིས་འཛིན་པ་དང་འགྲོ་བ་དང་ལྡོག་པ་སོགས་བྱེད། ཡན་ལག་གི་རླུང་ལྔས་གཟུགས་ལ་སོགས་པའི་ཡུལ་ལྔ་རིག་པར་བྱེད་དོ། ཁམས་དཀར་དམར་གྱི་དབུས་སུ་སྐྱེ་བ་བླངས་པའི་གནས་དེ་ཉིད་སྙིང་ག་ཡིན་ལ། དེ་ལས་དམར་ཆ་ཅུང་ཟད་འདྲེས་པའི་ཁམས་དཀར་པོ་ཡར་འཕེལ་ཏེ་སྤྱི་བོར་ཤས་ཆེར་གནས་ལ། དཀར་ཆ་ཅུང་ཟད་འདྲེས་པའི་ཁམས་དམར་པོ་མར་འཕེལ་ཏེ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/_JIGS BYED_FRIGHTENER (BHAIRAVA)/RNAL _BYOR_PRACTICES/s06415e.txt


སྨོས་པ་ནི་བསྣན་པའི་ཆེད་དོ། །དེ་ལྟར་ན་སྔར་བཤད་པ་ལྟར་སློབ་དཔོན་གྱིས་མཆོད་བརྗོད་ཀྱི་ཚིགས་བཅད་འདི་བཤད་ཐབས་ལྔས་བཀྲལ་བ་ནི་གཞན་ཡང་དེ་ལྟར་འཆད་པའི་དཔེའོ། །གཉིས་པ་ལ་གསུམ། དགོས་པ་དང་། བསྡུས་པ་དང་། ཚིག་གི་དོན་ནོ། །དང་པོ་ལ་གཉིས། སྤྱིར་བསྟན་པ་དང་། བྱེ་བྲག་ཏུ་བཤད་པའོ། །དང་པོ་ནི། ཀུ་མ་རི་ལ་ན་རེ། དགོས་འགྲེལ་ངག་ལ་བརྟན་ནས་དགོས་སོགས་བཞི་ཡོད་པ་ལ་ཚད་མའི་ངེས་པ་སྐྱེས་ནས་འཇུག་པ་དགོས་པའོ་ཞེས་ཟེར་རོ། །གཞན་དག་ནི། བསྟན་བཅོས་འདི་ནི་བརྩམ་པར་བྱ་བ་མ་ཡིན་ཏེ། དགོས་པ་སོགས་དང་མི་ལྡན་པའི་ཕྱིར་བྱ་རོག་སོ་རྟོག་གི་བསྟན་བཅོས་བཞིན་ཞེས། རྩོམ་པའི་སྐབས་འགོག་པ་ལ། གང་དགོས་སོགས་བཞི་དང་ལྡན་པ་ནི་བརྩམ་པར་བྱ་བ་ཡིན་ཏེ་དཔེར་ན་གསོ་དཔྱད་ཀྱི་བསྟན་བཅོས་བཞིན། བསྟན་བཅོས་འདི་ཡང་དགོས་སོགས་བཞི་དང་ལྡན་ན་ཞེས་དོགས་པ་འགོག་པས་རྩོམ་པའི་སྐབས་འགོག་པ་བཟློག་པ་ནི་དགོས་པའོ། །ཞེས་ཟེར་རོ། །བྲམ་ཟེ་ཆེན་པོ་བདེ་བྱེད་དགའ་བ་དང་། བུད་དྷ་ཤྲཱི་ནི། དགོས་འབྲེལ་བཀོད་པས་གཞུང་གི་ཡི་གེ་མཛེས་པར་བྱས་པ་དགོས་པའོ་ཞེས་ཟེར་རོ། །སློབ་དཔོན་ཆོས་མཆོག་ནི་ངག་ལ་བརྟེན་ནས་དོན་མི་འགྱུར་གྱི་དོགས་པ་བཞི་བསལ་ནས་དོན་འགྱུར་གྱི་ཐེ་ཚོམ་བཞི་བསྐྱེད་པ་དགོས་པར་བཞེད་དོ། །གཉིས་པ་ནི། དེ་ལ་དང་པོ་ནི་མི་འཐད་དེ། སྐྱེས་བུ་ཙམ་ཞིག་གི་ཚིག་ལ་འཁྲུལ་པ་སྲིད། སྐྱེས་བུ་ཁྱད་ཅན་ཚད་མས་རྟོགས་མི་ནུས། སྐྱེས་བུས་མ་བྱས་པའི་ཚིག་ལ་ཚད་མས་གནོད་པ་དང་། ཁྱད

B(Autochthonous Tibetan Literature)/B.i (ACIP SUNGBUM_dge lugs)/B.i.20 (PHAR PHYIN)/SPYI_GENERAL COMMENTARIES/RJE TZONG KHA PA BLO BZANG GRAGS PA_JE TSONGKAPA LOBSANG DRAKPA/LEGS BSHAD GSER PHRENG_FINE EXPLANATION, A STRING OF GOLDEN BEADS/s05412i1.txt


།། སྡུག་བསྔལ་གྱི་ཚོར་བ་ཞི་བས་ཞི་བ། བདེ་བ་དམ་པ་ཐོབ་པས་གྱ་ནོམ་པ། ཁམས་གསུམ་ནས་ངེས་པར་འབྱུང་བས་ངེས་པར་འབྱུང་བ་ཞེས་བྱའོ། །དེ་ཡང་འགོག་པ་ཐོབ་པའི་རྒྱུ་ནི་ལམ་ཡིན་པར་རིག་སྟེ། ལམ་ལ་ཡང་བཞིར་ཤེས་ཏེ། ལམ། རིགས་པ། སྒྲུབ་པ། ངེས་པར་འབྱིན་པའོ། །དེ་ལ་ལམ་ནི་འཕགས་པའི་ལམ་ཡན་ལག་བརྒྱད་པ་ལ་བྱའོ། །རིགས་པ་ནི་ཚུལ་བཞིན་མ་ནོར་པས་རིགས་པའོ། །སྒྲུབ་པ་ནི་འབད་སྩོལ་དང་བཅས་པས་བསྒྲུབས་པའོ། །ངེས་པར་འབྱིན་པ་ནི་ཁམས་གསུམ་ལས་ངེས་པར་འབྱིན་པར་མཛད་པའོ། །དེ་ལྟར་རྟོགས་ཏེ་བསྒོམས་པ་ནི་འཇུག་པའི་སྒོའོ། །རྟོགས་པའི་ལྟ་བ་ནི།ཀུན་ནས་ཉོན་མོངས་པའི་ཆོས་ཀྱང་རྒྱུ་དང་འབྲས་བུ་ཙམ་དུ་ཟད་ལ། རྣམ་པར་བྱང་བའི་ཆོས་ཀྱང་རྒྱུ་དང་འབྲས་བུ་ཙམ་དུ་ཟད་དེ་མུ་སྟེགས་ཀྱི་བྱེད་པ་པོ་བྱ་བ་མེད་པས། གང་ཟག་ལ་བདག་མེད་པར་རྟོགས་པའོ། །སྒྲིབ་པ་སྤོང་བའི་རིམ་པ་ནི། ཉོན་མོངས་པའི་སྒྲིབ་པ་ཕྱོགས་གཅིག་ཏུ་ཟད་ཅེ་བྱའོ། །སྤྱོད་པའི་ཐབས་ནི་བདག་གི་དོན་གཅིག་ཏུ་སྤྱོད་དེ།དྲི་མས་དྲི་མ་མི་འཁྲུ་བ་དང་འདྲའོ། །ཞེས་ཟེར་རོ། །མཐར་ཕྱིན་པའི་འབྲས་བུ་ནི་དགྲ་བཅོམ་པའི་འབྲས་བུ་ཐོབ་བོ། །པྲ་ཏྱེ་ཀ་ཡཱ་ན་ཞེས་བྱ་བ། ཐེག་པ་འབྲིང་པོ་རང་སངས་རྒྱས་ཀྱི་ཐེག་པ་ལ་ཡང་དབྱེ་ན་རྣམ་པ་ལྔ་སྟེ། འཇུག་པའི་སྒོ་ནི་རྟེན་ཅིང་འབྲེལ་བ་ཡན་ལག་བཅུ་གཉིས་ཀྱི་སྒོ་ནས་འཇུག་སྟེ། དེ་ཡང་ཕྱི་རྟེན་ཅིང་འབྲེལ་བ་དང་ཡན་ལག་བཅུ་གཉིས་རྟོགས་པའི་ཚུལ་ནི། འབྲས་བུའི་སྒོ་ནས་རྟོགས་པ་ཏེ། དེ་ཡང་འབྲས་བུ་ས་ལུའི་ལྗངས་པའམ། ཤིང་ལྗོན་པའི་སྒོ་ནས་དཔྱད་པ་ལས་རྟོགས་ཏེ།དེ་ཡང་འབྲས་བུ་འདི་གང་ལས་བྱུང་ཞེས་བརྟགས་པས་མེ་ཏོག་ལས་བྱུང་བར་རིག་སྟེ། དེ་བཞིན་དུ་གང་ནས་གང་དུ་རྩ་བ་བཅད་པ་ལས། ས་བོན་ལས་སྐྱེ་བའི་བར་དུ་རྒྱུ་དྲུག་དང་འབྱུང་བ་ཆེན་པོ་བཞི་ལ་སོགས་པ་རྐྱེན་དྲུག་སྟེ། དེ་ལྟར་བཅུ་གཉིས་ཚོགས་པ་ལས་སྐྱེ་བ་ལྟ་ཞིག་ཅེས་དཔྱད་ནས། རང་བཞིན་མེད་པར་རྟོགས་པའོ། །དེ་བཞིན་དུ་ནང་རྟེན་ཅིང་འབྲེལ་བར་བྱུང་བ་ཡང༌། དུར་ཁྲོད་དུ་སོང་སྟེ།མིའི་རོ་ལ་དཔྱད་པས། དང་པོར་འཁོར་བའི་ཉེས་དམིགས་རྒ་ཤི་མཐོང་ནས། དེ་ཅི་ལས་བྱུང་ཞེས་བརྟགས་པ་ལས། དེའི་རྒྱུ་ནི་སྐྱེ་བ་ཡིན་པར་རིག་ནས། དེ་བཞིན་དུ་གོང་ནས་གོང་དུ་རྩད་བཅད

B(Autochthonous Tibetan Literature)/B.iii (Rong-zom_gsung_bum)/B.iii.2_non-tantric expositions/lta ba dang grub mtha_ sna tshogs pa brjed byang du bgyis pa bzhugs so.txt


བཅུ་དྲུག་གོ་།ཕྱག་མཚན་མི་འདྲ་སྟེ། རྡོ་རྗེ་སེམས་དཔའི་ཕྱག་ན་རྡོ་རྗེ་བསྣམས་པ་ནས་ཁུ་ཚུར་ཏེ། བྱེ་བྲག་གི་ཆོས་གསུམ་མོ། ། གོ་རིམ་ངེས་པའི་རྒྱུ་མཚན་ནི། རགས་པའི་དབང་དུ་བྱས་ན་སེམས་ཅན་རྣམས་སངས་རྒྱས་ཐོབ་པར་འདོད་ན། སྟོང་ཉིད་དུ་བསྒོམ་དགོས་པས། ཤར་ཕྱོགས་ཀྱི་སྟོང་པའི་སེམས་ཅན་བསྟན། དེ་ལ་ཡང་མཚན་མར་བཟུང་ན་འཆིང་བས། ལྷོ་ཕྱོགས་ཀྱི་མཚན་མ་མེད་པའི་སེམས་དཔའ་བཞི་བསྟན། དེ་ཡང་གཞན་གྱི་དོན་མ་བྱས་ན་ཐེག་པ་ཆུང་ངུར་ལྷུང་བས་ནུབ་ཕྱོགས་ཀྱི་གཞན་དོན་གྱིས་སེམས་དཔའ་བཞི་བསྟན། དེ་ལྟར་གཞན་དོན་བྱས་ཀྱང་དཀོན་མཆོག་མ་མཆོད་ན་དངོས་གྲུབ་མི་འགྲུབ་པས་བྱང་ཕྱོགས་ཀྱི་མཆོད་པའི་སེམས་དཔའ་བཞི་བསྟན་ནོ། །ཕྲ་བའི་དབང་དུ་བྱས་ན་སེམས་ཅན་ཐམས་ཅད་སངས་རྒྱས་པར་བྱེད་པ་ལ་བྱང་ཆུབ་མཆོག་ཏུ་སེམས་བསྐྱེད་དགོས་པས་སེམས་བསྐྱེད་ལ་སྦྱོར་བའི་བརྡར་རྡོ་རྗེ་སེམས་དཔས་རྡོ་རྗེ་བསྣམས་པའོ། །སེམས་བསྐྱེད་ཀྱི་དོན་ལ་མི་འཇུག་པའི་བརྡར་བསྡུ་བའི་དངོས་པོ་བཞིས་དྲངས་ནས་དེ་ལ་འཇུག་པའི་བརྡར་རྡོ་རྗེ་རྒྱལ་པོས་ལྕགས་ཀྱུ་བཟུང་། སེམས་བསྐྱེད་པ་བཅུག་པ་ཙམ་གྱིས་མི་འོང་སྟེ། དེ་ལ་ཡང་ནས་ཡང་དུ་ཆགས་པར་བྱ་བའི་བརྡར་རྡོ་རྗེ་ཆགས་པས་མདའ་གཞུ་གཟུང་བའོ། །དེ་ལ་ཆགས་པ་ཙམ་གྱིས་ཀྱང་མི་ཕན་ཏེ། བརྩོན་འགྲུས་ཀྱིས་མྱུར་དུ་མཐར་ཕྱིན་པར་བྱའོ། །བྱ་བའི་བརྡར་རྡོ་རྗེ་ལེགས་པའི་ཕྱག་ཏུ་སེ་གོལ་གཟུང་བའོ། །ལྷོ་ཕྱོགས་ཀྱི་གོ་རིམ་ནི་སེམས་ཅན་རྣམས་སངས་རྒྱ་བར་བྱེད་པ་ལ་དབང་བསྐུར་བའི་དགོས་པའི་དབང་བསྐུར་བ་སྦྱོར་བའི་བརྡར་རྡོ་རྗེ་རིན་ཆེན་གྱིས་རིན་པོ་ཆེ་གཟུང་བའོ། །དབང་བསྐུར་བའི་དུས་སུ་གདུལ་བྱའི་མ་རིག་པའི་མུན་པ་བསལ་ཅིང་ཡེ་ཤེས་ཀྱི་སྣང་བ་བསྐྱེད་པའི་བརྡར། རྡོ་རྗེ་ཉི་མས་ཉི་མ་གཟུང་བའོ། ། དེ་ལྟར་དབང་བསྐྱར་ཡེ་ཤེས་ཀྱི་སྣང་བ་བསྐྱེད་ཀྱང་སངས་རྒྱས་ཐོབ་པར་བྱེད་པ་ལ་སྦྱིན་པ་ལ་དགོད་དགོས་པས། དེའི་བརྡར་རྡོ་རྗེ་རྒྱལ་མཚན་གྱིས་རྒྱལ་མཚན་གཟུང་། དེ་ལྟར་སྦྱིན་པ་ལ་བཀོད་ཀྱང་སེམས་ཅན་རྣམས་ལ་ཆོས་བཤད་ནས་ཆོས་ཉིད་ཀྱིས་དགའ་བ་བསྐྱེད་པའམ། དགྱེས་པའི་བརྡར་རྡོ་རྗེ་བཞད་པས་སོའི་ཕྲེང་བ་གཟུང་བའོ། ། ནུབ་ཕྱོགས་ཀྱི་གོ་རིམ་ནི་སེམས་ཅན་ཐམས་ཅད་སངས་རྒྱ་བར

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2673_bo-x-ewts,sa-x-iast,zh-latn-pinyin.txt


༄༅། །སུ་ལེན་བྱིན་རློབས། །དེ་ཡི་མཐུ་ལས་ཁ་སྦྱོར་བདུན་ལྡན་མགོན། །ཟུང་འཇུག་རྡོ་རྗེ་འཆང་དབང་མྱུར་འགྲུབ་སྟེ། །མཐའ་ཀླས་ཡིད་ཅན་ཀུན་ཀྱང་རྣམ་འདྲེན་སར། །འཁྲིང་པའི་དེད་དཔོན་ཉིད་དུ་བདག་གྱུར་ཅིག་།ཅེས་པ་དང་། གཞན་ཡང་། བློ་བཟང་བསྟན་པའི་གདུགས་དཀར་ས་གསུམ་བླར། །བསྒྲེང་འདོད་ལྷག་བསམ་ཆེས་དཀར་བསྐལ་བཟང་འགྲོ། །འདྲེན་མཛད་རྒྱ་མཚོའི་བླ་མ་སྐྱབས་གནས་ཀུན། །འདུས་ཞལ་དྲིན་ཅན་རྗེ་ལ་གསོལ་བ་འདེབས། །ཞེས་པ་སོགས་ཅི་ཙམ་འདོད་པའི་གསོལ་འདེབས་མཐར། །སྐྱབས་གནས་ཀུན་འདུས་དྲིན་ཅན་རྩ་བའི་བླ་མ་རིན་པོ་ཆེ་ལ་གསོལ་བ་འདེབས་སོ། །བདག་གི་ལུས་ངག་ཡིད་གསུམ་བྱིན་གྱིས་རློབ་ཏུ་གསོལ། །ངེས་པར་འབྱུང་བའི་བསམ་བ་བཅོས་མ་མ་ཡིན་པས་དྲངས་ཏེ་བྱམས་པ་དང་སྙིང་རྗེ་བྱང་ཆུབ་ཀྱི་སེམས་མཐའ་བྲལ་དབུ་མའི་ལྟ་བ་ཕྱིན་དྲུག་གི་སྤྱོད་པ་སྤྱི་དང་། །རྡོ་རྗེ་ཐེག་པའི་རིམ་གཉིས་ཀྱི་རྣལ་འབྱོར་ཟབ་མ་ཉམས་སུ་ལེན་ནུས་པར་བྱིན་གྱིས་རློབ་ཏུ་གསོལ། ཚེ་རབས་ཐམས་ཅད་དུ་འཕགས་པ་གྲུ་འཛིན་གྱི་བདག་པོས་ཐེག་པའི་ཆེན་པོའི་དགེ་བའི་བཤེས་གཉེན་མཛད་དེ་འགྲོ་བ་ཐམས་ཅད་སྒྲོལ་བའི་དེད་དཔོན་ཆེན་པོར་འགྱུར་བར་བྱིན་གྱིས་རློབ་ཏུ་གསོལ། །ཞེས་གསོལ་བ་བཏབ་པས་བླ་མའི་སྤྱི་བོའི་ཨོཾ་ལས་སྐུ་ཡི་ཡོན་ཏན་ཐམས་ཅད་ཀྱི་ངོ་བོ་འོད་ཟེར་དཀར་པོ་འཕྲོས། རང་གི་སྤྱི་བོར་ཐིམ་པས་ལུས་ཀྱི་སྒོ་ནས་བསགས་པའི་སྡིག་སྒྲིབ་ཐམས་ཅད

B(Autochthonous Tibetan Literature)/B.i (ACIP SUNGBUM_dge lugs)/B.i.32 (nyams len_personal practice)/bla ma_i rnal _byor_practices for honoring ones lama/RGYAL BA BDUN PA SKAL BZANG RGYA MTSO_GYALWA DUNPA KELSANG GYATSO/s05829e.txt


༄༅། །མ་ཐག་ཏུ་པཎ་ཆེན་རིན་པོ་ཆེ་ལས་དང་པ་ཐོབ་པ་ལྟ་དུའི་དགྱེས་པ་ཆེན་པོ་བྱུང་བ་ཡིན་པ་འདུག། དེ་ནས་རི་བོ་བདེ་ཆེན་གྱི་གཞལ་ཡས་ཁང་གི་སྟེང་དུ་སྤྱན་དྲངས་བཀུར་སྟི་ཕུལ་དུ་བྱུང་བ་མཛད། ཐོག་མར་དཔལ་ལྡན་ལྷ་མོའི་བཀའ་ཞིག་གནང་དགོས་ཞུས་པས། དང་པོ་བོ་དོང་དུ་བྱས་ཟིན་པས་ད་བསྐྱར་ལྡབ་མི་དགོས་བྱ་བ་དང་། གཞན་ཡང་སྔོན་རྗེ་ཉིད་པ་ལ་པོར་པཎྜི་ཏ་ཅིག་ཏུ་འཁྲུངས་དུས་ཁྱེད་དེ་དུས་འཁོར་འདི་ལྟ་བུ་ཞིག་ཡིན་གསུངས་པས་པཎ་ཆེན་ཉིད་ཀྱང་ཐུགས་ཚིམ་ཞིང་མོས་གུས་ཕུལ་དུ་ཕྱིན་པ་འཁྲུངས། དེ་ནས་ཉིན་ཅིག་ན་བཟའ་ཆ་ཚང་ལ་སོགས་པའི་འབུལ་བ་བསམ་གྱིས་མི་ཁྱབ་པ་མཛད་དེ་པཎ་ཆེན་རིན་པོ་ཆེས་ཞབས་སྤྱི་པོར་བླངས་ཏེ། དགེ་བའི་བཤེས་གཉེན་པ་ལགས། ཁྱེད་ནི་འབྲོམ་སྟོན་པ་རྒྱལ་བའི་འབྱུང་གནས་དངོས་ཡིན། བདག་རྡོག་ལེགས་པའི་ཤེས་རབ་མིན་ཡང་དེའི་གདན་ས་པ་ཡིན་པས་སྔོན་ཡེར་པ་ལྷ་རི་སྙིང་པོའི་མགུལ་དུ་རྡོག་ལེགས་པའི་ཤེས་རབ་ཀྱིས་ཇོ་བོ་ཡབ་སྲས་ལ་ཆོས་ཀྱི་འཁོར་ལོ་བསྐོར་བར་གསོལ་བ་བཏབ་པ་ལྟར་བདག་ཀྱང་གསོལ་བ་འདེབས་ན། བཀའ་གདམས་ཀྱི་བསྟན་པ་རྒྱས་པ་དང་། འགྲོ་བ་མ་ལུས་པའི་ཕན་བདེ་སྤེལ་བའི་ཕྱིར་གླེགས་བམ་རིན་པོ་ཆེའི་ཟབ་པ་དང་རྒྱ་ཆེ་བའི་ཆོས་ཀྱི་ཆར་བ་གངས་ཅན་ཀྱི་འཛིན་མའི་ཁྱོན་ཐམས་ཅད་དུ་འབེབས་པར་མཛད་དུ་གསོལ་ཞེས་གསོལ་བ་བཏབ། དའི་ཆེ་གངས་ཅན་གྱི་མགོན་པོ་སྤྲུལ་སྐུ

B(Autochthonous Tibetan Literature)/B.i (ACIP SUNGBUM_dge lugs)/B.i.12 (BLA BRGYUD_LAMA LINEAGE)/LAM RIM BLA MA BRGYUD PA_I RNAM THAR_BIOGRAPHIES OF THE LAMAS OF THE LAM-RIM TRADITION/S05985E2.TXT


ཀྱི་དབང་དུ་བྱས་ནས་ལུས་ཀྱི་ལས་གཙོར་གྱུར་པ་ནི། རྡུལ་བྲལ་ཚོགས་རྣམས་སྡང་བས་སྲོག་བཅད་དང་། །དགེ་འདུན་དཀོར་མང་བསྒྱུར་ཞིང་སྤྱད་བྱིན་བསྲེགས། །དམྱལ་བ་ཡི་དྭགས་མ་རུངས་ལུས་ལྡན་པ། །སྡུག་བསྔལ་ཤུགས་དྲག་བརྣག་དཀའ་མནར་བར་འཁོར། །ལས་བརྒྱ་པ་ལས་ཇི་སྐད་དུ་སེམས་ཅན་དམྱལ་བ་ལུས་ཆེ་ཞིང་དམུས་ལོང་དུ་གྱུར་པ་ཞིག་ལུས་ཞུ་རླུབས་སུ་རྨས་ཁྱབ་སྟེ་ཐམས་ཅད་དུ་སྲིན་ཞུགས་ནས་མི་བཟོད་པས་ཕན་ཚུན་བརྒྱུགས་པ་ན། ཐང་དང་ཆུ་དང་ནམ་ཁའ་གང་དུ་ཕྱིན་པར་སེངྒེ་དང་ཆུ་སྲིན་དང་བྱ་རོག་ལ་སོགས་པས་ཟ་ལ། ནགས་སུ་ནི་ཤལ་མ་ལིའི་རལ་གྲི་ལ་སོགས་པ་འབབ་བོ། །རྩིག་གསེབ་ལ་སོགས་པར་བྲོས་པ་ན་ལས་ལས་སྐྱེས་པའི་མི་དག་གིས་མཚོན་སྣ་ཚོགས་འདེབས་སོ།། སྟོན་པས་སྐྱོ་བ་མང་པོ་སྐྱེ་བ་བསྐྱེད་པས་གདུལ་བའི་ཕྱིར་སེམས་ཅན་དེ་ཆུ་ཀླུང་ཁང་ལྡན་གྱི་འགྲམ་དུ་བཞག་གོ་།དེ་ན་ཚ་མི་བཟོད་དེ་བརྒྱུགས་པ་ན་སྔར་གྱི་གནོད་པ་དེ་རྣམས་ཀུན་མྱོང་བའི་ངུ་སྐད་ཀྱིས་མཉན་ཡོད་ཐམས་ཅད་ཁྱབ་པས་ཐམས་ཅད་བརྒྱུགས་ནས་བལྟ་བའི་ཕྱིར་དེར་འདུས་སོ། །སྟོན་པ་འཁོར་དང་བཅས་པའང་དེར་བྱོན་ནས་དེས་ཚེ་རབས་དྲན་ཞིང་མིའི་སྐད་སྨྲ་བར་བྱིན་གྱིས་བརླབས་ཏེ་བཀའ་སྩལ་པ་ལ། བཞིན་བཟང་ཁྱོད་སྒམ་པོ་ཡིན་ནམ། གསོལ་པ་བདག་སྒམ་པོ་ལགས་སོ། །ལུས་དང་ངག་དང་ཡིད་ཀྱིས་ཉེས་པར་སྤྱོད་པ་མི་སྡུག་པ་མི་འདོད་པ་ཡིད་དུ་མི་འོང་བ་ཡོད་དམ། མཆིས་ལགས་སོ། །ཁྱོད་ཀྱི་མི་དགེ་བའི་བཤེས་གཉེན་སུ་ཡིན། རང་གི་སེམས་ལགས་སོ་ཞེའོ། །ཀུན་དགའ་བོས་དེའི་རྒྱུ་ཞུས་པས། སྔོན་སངས་རྒྱས་འོད་ཟེར་ཅན་གྱི་དགྲ་བཅོམ་པ་ཞིག་འཁོར་ལྔ་བརྒྱ་དང་བསྐྱེད་མོས་ཚལ་ཞིག་ཏུ་རྒན་རིམ་གྱིས་ཤིང་དྲུང་དེར་བསམ་གཏན་བྱེད་པ་ན། རྒྱལ་པོ་སྒམ་པོ་དེར་སོང་བའི་བཙུན་མོ་དག་འཁྱམས་པས་དེ་དག་མཐོང་ནས་དད་པར་གྱུར་ཏེ། རྒན་པ་དེ་ལ་ཆོས་ཉན་པ་དང་། རྒྱལ་པོས་སྒྲ་དེ་ཐོས་པས་རལ་གྲི་ཕྱུང་སྟེ་སོང་བ་དང་མཐོང་ནས་ངའི་བཙུན་མོ་འཁོར་བསླད་དོ་སྙམ་སྟེ་ཁྲོས་པས་འཁོར་དག་ལ་བསྒོ་ནས། དེ་རྣམས་ལྕག་གིས་ལུས

B(Autochthonous Tibetan Literature)/B.i (ACIP SUNGBUM_dge lugs)/B.i.29 (LAM RIM_STEPS OF THE PATH)/BSTAN RIM CHEN MO_GREAT BOOK ON THE STEPS OF THE TEACHING/sl00070n1.txt


ཅ་འཚོ་མོ་སྐྱིད་གཉིས་ཀྱིས་རས་སུ་སྐུ་འཁྲུངས། རབ་བྱུང་བཅུ་དྲུག་པའི་ས་ཕོ་འབྲུག་ལོ་སྟེ་སྤྱི་ལོ་༡༩༢༨་ལོར་སྐུ་གཤེགས། ཁོང་གི་བྱིས་པའི་མིང་ལ་གུར་མགོན་སྐྱབས་ཞེས་འབོད། དགུང་ལོ་དྲུག་པར་རོང་བོ་དགོན་ཆེན་སྐུ་གོང་མའི་བཞུགས་གནས་ཀྱི་ཁྲིར་བཀོད། ལྷ་སྡེ་དགེ་འདུན་ཡོན་ཏན་ལས་ཡི་གེའི་འབྲི་ཀློག་དང་ཆོས་སྤྱོད་རིགས་ལ་ལེགས་པར་སྦྱངས། དགུང་ལོ་བརྒྱད་པར་མཁན་ཆེན་བློ་བཟང་ལུང་རིགས་རྒྱ་མཚོ་ལས་རབ་ཏུ་བྱུང་ཞིང་དགེ་ཚུལ་གྱི་སྡོམ་པ་བཞེས། ཤིང་བཟའ་བློ་བཟང་བསྟན་པའི་དབང་ཕྱུག་ཚུལ་ཁྲིམས་ཕུན་ཚོགས་ལས་དབང་ལུང་མང་དུ་གསན། དགུང་ལོ་བཅུ་གཅིག་པར་རོང་བོ་དགོན་ཆེན་བདེ་ཆེན་ཆོས་འཁོར་གླིང་གི་རྩོད་གྲྭར་ཞུགས། དགེ་བཤེས་དགེ་འདུན་བསྟན་འཛིན། མཁན་ཆེན་དགེ་འདུན་འོད་ཟེར། དགེ་བཤེས་སྐྱི་རམས་པ་སོགས་ཡོངས་འཛིན་དུ་བསྟེན་ནས་དཔེ་ཁྲིད་ཅི་རིགས་ཞུས། དགུང་ལོ་བཅུ་དགུ་པར་མཁན་ཆེན་བློ་བཟང་ལུང་རིགས་རྒྱ་མཚོ་ལས་དགེ་སློང་གི་སྡོམ་པ་བཞེས་ཏེ་མཚན་ལ་འཇམ་དབྱངས་ཐུབ་བསྟན་རྒྱ་མཚོ་དཔལ་བཟང་པོ་ཞེས་གསོལ། དགུང་ལོ་ཉེར་གསུམ་པར་དགེ་འདུན་བསྟན་འཛིན་རྒྱ་མཚོ་དང་། བློ་བཟང་སྐལ་ལྡན་བསྟན་པའི་རྒྱལ་མཚན་ཕྱོགས་ལས་རྣམ་རྒྱལ། གྲུབ་ཆེན་འཇིགས་མེད་བསམ་གཏན། རྭ་རྒྱའི་སྤྲུལ་སྐུ་བློ་བཟང་ཚུལ་ཁྲིམས་རྒྱ་མཚོ་སོགས་མཁས་གྲུབ་དམ་པ་མང་པོའི་ཞབས་ལ་གཏུགས་ཏེ་ཟབ་གསང་ཆོས་ཀྱི་བདུད་རྩིས་ཐུགས་ཀྱི་བུམ་བཟང་ཡོངས་སུ་བཀང་། དགུང་ལོ་ཉེར་དགུ་བར་གདན་ས་ཆེན་པོའི་མཁན་ཁྲིར་བཞུགས་ཏེ་གདུལ་བྱ་མཐའ་ཡས་པའི

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/SPYI_GENERAL PRESENTATIONS/s12327e.txt


།། བརྟག༌པ༌དང༌པོའི་ལེའུ་བཅུ་པར་དབང་བཞིའི་ཚིགས་སུ་བཅད་པ་མ་བཤད་དེ། ལེའུ་འདི་ནས་བཤད་པས་ལེའུ་བཅུ་པའི་མ་ཚང་བ་ཁ་སྐོང་བའོ། ། བརྟག་པ་དང་པོའི་ལེའུ་གསུམ་པའི་བསྐྱེད་རིམ་དང་། ལེའུ་ལྔ་པ་དང་། ལེའུ་བརྒྱད་པའི་ལས་ཀྱི་ཕྱག་རྒྱ་མ་བསྟེན་པ་ལ་རྡོ་རྗེ་པདྨ་བྱིན་གྱིས་བརླབ་པ་དགོས་པས། དེ་འདི་ནས་བཤད་པས་ལེའུ་གསུམ་པོ་དེའི་མ་ཚང་བ་ཁ་སྐོང་བའོ། ། དང་པོ་དབང་བཞིའི་ཚིགས་བཅད་སྟོན་ཏེ། དེ་ནས་ཀྱི་ཚིག་གཉིས་ཀྱིས་བཤད་པར་ཞལ་གྱིས་བཞེས་པའོ། ། །རྡོ་རྗེའི་ཚིགས་བཅད་ཀྱིས་དལ་གྱི་ཤར་ཕྱོགས་སུ་སློབ་མ་ལ་རྡོ་རྗེ་དྲིལ་བུ་གཏད་དེ། སློབ་དཔོན་གྱི་དབང་གི་རྗེས་སུ་གནང་བའོ། །དལ་གྱི་ལྷོ་ཕྱོགས་སུ་དངོས་ཀྱི་རིག་མའམ། ཡིད་ཀྱི་རིག་མ་དང་སྙོམས་འཇུག་བྱས་ཏེ། བའི་འོ་མ་དང་བདུད་རྩི་རིལ་བུ་སྦྱར་ཏེ། འདིར་སྦྱིན་པ་ནི། ཇི་ལྟར་འདས་པའི་སངས་རྒྱས་རྣམས་ཀྱིས་བྱང་ཆུབ་ཀྱི་སྲས་པོ་རྡོ་རྗེ་སྙིང་པོ་ལ་དབང་བསྐུར་བ་བཞིན།སློབ་དཔོན་བདག་གིས་ཀྱང་གསང་བའི་དབང་གི་རྫས་བྱང་ཆུབ་ཀྱི་སེམས་ཀྱི་ཆུ་རྒྱུན་གྱིས་དོ་ནུབ་སློབ་མ་ཡང་དབང་བསྐུར་རོ་ཞེས་བརྗོད་ལ་སྦྱིན། དེ་ནས་དལ་གྱི་ནུབ་ངོས་སུ་དངོས་ཀྱི་རིག་མའམ། ཡིད་ཀྱི་རིག་མ་སློབ་མ་ལ་ཚིག་འདིས་གཏད་དེ། ལྷ་མོ་དངོས་སམ་ཡིད་ཀྱི་རིག་མ་འདི་ལྷན་ཅིག་སྐྱེས་པའི་ཡེ་ཤེས་དགའ་བ་སྦྱིན་པ། ལྷན་ཅིག་སྐྱེས་པའི་གནས་ལུགས་སྦྱིན་པའི་ཕྱག་རྒྱ་མ་ཡིན། སྣ་ཚོགས་གཟུགས་ཅན་ནི་དགའ་བ་བཞི་དང་སྐད་ཅིག་མ་བཞིའོ། །ཡིད་འོང་མ་ནི་ལྷའོ། །དེ་རང་དོན་དུ་ཁྱེར་ཅིག་།རང་གཞན་གཉིས་ཀའི་དོན་བྱེད་པའི་སློབ་མ་ལ་སེམས་དཔའ་ཆེན་པོ་ཞེས་བོས་ཏེ། ལྷ་མོ་འདི་ཁྱེར་ལ་ལྷན་ཅིག་སྐྱེས་པའི་ཡེ་ཤེས་རྒྱུད་ལ་བསྐྱེད་པའི་མཆོད་པ་གྱིས་ཤིག་པའོ། ། དེ་ནས་དལ་གྱི་བྱང་ཕྱོགས་སུ་ཚིག་དབང་རིན་པོ་ཆེ་བསྐུར་བར་སྟོན་ཏེ། དབང་གསུམ་པའི་དུས་གོ་ཕྱེས་པའི་ལྷན་ཅིག་སྐྱེས་པའི་ཡེ་ཤེས་འདི་ནི་ཆེས་ཕྲ་བ་ཤིན་ཏུ་རྟོགས་པར་དཀའ་བའོ། །རྡོ་རྗེ་ནི་རྣམ་རྟོག་གིས་མི་ཕྱེད་པའོ། །ནམ་མཁའི་དབྱིངས་དེས་ཐམས་ཅད་ལ་ཁྱབ་པའོ། ། །རྡུལ་བྲལ་ཉོན་མོངས་པ་དང་བྲལ་བའོ། །དེའི་དོན་མཐར་ཕྱིན་པ་སྟེ། དངོས་པོ་གཤིས་ཀྱི་དོན་ཇི་ལྟར་གཏན་ལ་ཕེབས་པའོ། །སྤྲོས་པ་དང་མཚན་མའི་རྟོག་པ་ཐམས

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2669_bo-x-ewts,sa-x-iast,zh-latn-pinyin.txt


པདྨ་ཅན་དུ་བརྗོད། །ཕལ་ཆེར་རྩ་པདྨ་ཅན་བྱ་བའི་རིགས་སུ་བརྗོད། དེ་ལྟ་བུའི་ཕྱག་རྒྱ་དེ་ནི། རྩ་སྣ་རིང་བ། བདེ་བ་ཆེ་བ། མཁའ་འགྲོ་མ་དང་སངས་རྒྱས་ཐམས་ཅད་ཀྱིས་བྱིན་གྱིས་བརླབས་པའི་རིགས་ཡིན། ལྷན་ཅིག་སྐྱེས་པའི་གཟུགས་ཅན་མ། དེ་ལ་བརྟེན་ནས་ལྷན་ཅིག་སྐྱེས་པའི་ཡེ་ཤེས་ཀྱི་ཉམས་མྱོང་རྒྱུད་ལ་སྐྱེ་བའི་རྟེན་ནམ་གཟུགས་ཅན་མ། དེ་རྙེད་ན་ནི་དངོས་གྲུབ་འགྱུར། །དེ་ལྟ་བུའི་ལས་ཀྱི་ཕྱག་རྒྱ་དེ་རྙེད་ན། ཐེ་ཚོམ་མེད་པར་ངེས་པར་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་པའི་རྒྱུར་འགྱུར། ད་སྨོན་ལམ་གདབ་ཐབས་སྟོན་པ། དེ་ནས་རྣལ་འབྱོར་མ་བདག་མེད་མས་གསོལ་བ། ལས་ཀྱི་ཕྱག་རྒྱ་བརྟག་ཐབས་བཤད་པའི་རྗེས་དེ་ནས། ཡུམ་བདག་མེད་མས་གསོལ་པ། བཅོམ་ལྡན་འདས་སྨོན་ལམ་ཇི་ལྟར་གདབ་པར་བཅོམ་ལྡན་འདས་ཞེས་བོས་ནས་བསྐྱེད་རྫོགས་སྒོམ་པའི་ཐུན་མཚམས་སུ་བགྱི། སྨོན་ལམ་ཇི་ལྟར་གདབ་པར་བགྱི་བྱས་ནས་དྲིས་པས། ལན། བཅོམ་ལྡན་འདས་ཀྱིས་བཀའ་སྩལ་པ། རིགས་སུ་སྐྱེ་དང་དམ་ཚིག་ཅན། །བཅོམ་ལྡན་འདས་དཔལ་ཀྱེ་རྡོ་རྗེའི་རིགས་སུ་སྐྱེ་བ་དང་། དམ་ཚིག་ཅན་བཟའ་བ་དང་བཏུང་བའི་དམ་ཚིག་དང་ལྡན་པ་ཡིན། སྨོ་མེད་ཀྱེ་ཡི་རྡོ་རྗེ་སྟོན། །སྨྱོ་མེད་འཇིག་རྟེན་གྱི་ཐོ་ཅོ་མི་བྱེད་པ་ལ་ཟེར། ཐོ་ཅོ་གང་ལ་ཟེར་ན། བསྙེན་པ་མ་སོང་བར་ལས་ལ་སྦྱར་ན་འཇིག་རྟེན་གྱི་ཐོ་ཅོ་ཡིན། རང་ལ་ནུས་པ་མེད་པར་གྱིས་བགེགས་འདུལ་ན་འཇིག་རྟེན་གྱི་ཐོ་ཅོ། ། ཏིང་ངེ་འཛིན་ལ་བརྟན་པ་མ་ཐོབ་པར་སྤྱོད་པ་བྱེད་ན་འཇིག་རྟེན་གྱི་ཐོ་ཅོ། རང་ལ་སྡོམ་པ་མེད་པར་གཞན་གྱི་མཁནཔོ་བྱེད་ན་འཇིག་རྟེན་གྱི་ཐོ་ཅོ་ཡིན་པས་འཇིག་རྟེན་གྱི་ཐོ་ཅོ་དེ་ལྟ་བུ་མི་བྱེད་པར་ཀྱེའི་རྡོ་རྗེ་སྟོན། བཅོམ་ལྡན་འདས་ཀྱེའི་རྡོ་རྗེ་འདི་ཉན་པ། འཆད་པ། སྒོམ་པ། སྟོན་པར་ཤོག་།བླ་མ་ལ་གུས་སྙིང་རྗེ་ལྡན། །ལུས་ངག་ཡིད་གསུམ་བླ་མ་ལ་གུས་ཤིང་། སེམས་ཅན་ཐམས་ཅད་ལ་མི་དམིགས་པའི་སྙིང་རྗེ་ཆེན་པོ་དང་ལྡན་པར་ཤོག་། སྐྱེ་ཞིང་སྐྱེ་བར་འགྱུར་བར་ཤོག་།སྐྱེ་ཞིང་ཕྱི་མ་སྐྱེ་བར་འགྱུར་བ་ཡང་ཕྱི་མ་ཡང་དེ་ལྟ་བུར་སྐྱེ་བར་ཤོག་།དེ་བསྐྱེད་རིམ་གྱི་སྨོན་ལམ་ཡིན། རྫོགས་རིམ་གྱི་སྨོན་ལམ། ལག་པས་རྡོ་རྗེ་དྲིལ་བུ་འཁྲོལ། །རང་གི་ལག་གིས་ཉམས་སུ་ལེན་པའི་དུས་ན། རྡོ་རྗེ

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2679_bo-x-ewts,sa-x-iast,zh-latn-pinyin.txt


༄༅། །པས་དངོས་སུ་བསྟན་པའི་ཕྱིར་འོང་ཚེ་གཅིག་པར་ཆད་གཅིག་པ་པའི་མིང་ཅན་གཅིག། བར་སྐྱེས་ནས་དང་། །བྱེད་དང་བྱེད་མིན། ཞེས་བས་དངོས་སུ་བསྟན་པ་འདའ་བ་བཞིའི་མིང་ཅན་བཞི། འོག་མིན་འགྲོ། །འཕར་གསུམ་སྲིད་རྩེའི་མཐར་ཐུག་གྲོ། ཞེས་པས་དངོས་སུ་བསྟན་པ་འཕར་བ་གསུམ་དང་གོང་འཕོ་གཅིག་ཏུ་བྱས་པའི་གོང་འཕོ་བའི་མིང་ཅན་གཅིག། གཟུགས་ཀྱི་ཆགས་བཅོམ། ཞེས་པས་དངོས་སུ་བསྟན་པ་གཟུགས་མེད་ཉེར་འགྲོའི་ཕྱིར་མི་འོང་གི་མིང་ཅན་གཅིག། མཐོང་བ་ཡི། །ཆོས་ལ་ཞི། ཞེས་པས་དངོས་སུ་བསྟན་པ་མཐོང་ཆོས་ཞིའི་མིང་ཅན་གཅིག། ལུས་མངོན་སུམ་བྱེད། །ཅེས་པའི་དངོས་སུ་བསྟན་པ། ལུས་མངོན་བྱེད་ཀྱི་མིང་ཅན་གཅིག། བསེ་རུ། ཞེས་པས་དངོས་སུ་བསྟན་པ་བསེ་རུ་རང་སངས་རྒྱས་ཀྱི་མིང་ཅན་གཅིག་རྣམས་སུ་ཡོད་པའི་ཕྱིར། གཉིས་པ་གྲུབ་སྟེ། རྒྱུན་ཞུགས་འབྲས་གནས་ཙམ་པོ་པ། ཕྱིར་འོང་འབྲས་གནས་ཙམ་པོ་པ། ཕྱིར་མི་འོང་འབྲས་གནས་ཙམ་པོ་པ། དགྲ་བཅོམ་ཞུགས་པའི་མིང་ཅན་རྣམས་སུ་ཡོད་པའི་ཕྱིར་རོ། རོང་ཊཱིཀ་པ་ནི། འཕགས་པ་ལྟར་ན་སྐྱེས་བུ་ཆེན་པོ་བརྒྱད་ལ་རྒྱུན་ཞུགས་སུ་གཏོགས་པ་ལ་དོན་གྱིས་ཐོབ་པ་རྒྱུན་ཞུགས་ཞུགས་པ་བརྒྱད་པ་དང་། འབྲས་གནས་དབང་པོ་རྣོ་རྟུལ་གཉིས་དང་། རིགས་ནས་རིགས་སྐྱེ་གཉིས་ཏེ་ལྔ། ཕྱིར་འོང་ཞུགས་པ་དད་མོས་པ་དང་། མཐོང་ཐོབ་པ་གཉིས་གཅིག་ཏུ་བྱས་པས་དོན་གྱིས་ཐོབ་པ་འབྲས་གནས་ཙམ་པོ་པ་དང་། ཁྱད་པར་ཅན་ཚེ་གཅིག་བར་ཆད་གཅིག་པ་པ་དང་གསུམ། ཕྱིར་མི་འོང་ཞུགས་པ་དད་མོས་པ་དང་མཐོང་ཐོབ་པ་གཉིས་གཅིག་ཏུ་བྱས་པས་དོན་གྱིས་ཐོབ་པ་འབྲས་གནས་ཙམ་པོ་པ་དང་། ཁྱད་པར་ཅན་ལ་བརྒྱད་དེ། འདའ་བ་བཞི་གོང་འཕོ་བ་སྟེ་ལྔ། དྲུག་པ་གཟུགས་ཀྱི་ཆགས་བཅོམ། བདུན་པ་མཐོང་ཆོས་ཞི། བརྒྱད་པ་ལུས་མངོན་བྱེད། སྐྱེས་བུ་བདུན་པ་དགྲ་བཅོམ་ཞུགས་པ། བརྒྱད་པ་རང་སངས་རྒྱས་ཀྱི་མིང་ཅན་དང་ཉི་ཤུ་ཡོད་ཟེར་བ་མི་འཐད་དེ། དབང་པོ་རྟུལ་དང་རྣོན་པོ་དག། ཅེས་པའི་ཐད་ཀྱི་ཉི་སྣང་ལས། དེ་ལ་གང་ལམ་ཤེས་པ་ཉིད་ནི་འོག་ནས་འབྱུང་བའི

B(Autochthonous Tibetan Literature)/B.i (ACIP SUNGBUM_dge lugs)/B.i.20 (PHAR PHYIN)/SPYI_GENERAL COMMENTARIES/SE RA RJE BTZUN CHOS KYI RGYAL MTSAN_SERA JETSUN CHUKYI GYELTSEN/SPYI DON_OVERVIEW/s06814i2.txt


ཀ་མི་གསལ། ཁོང་དགུང་ལོ་གཞོན་ནུའི་དུས་ནས་འབྲི་གུང་དགོན་དུ་ཆོས་ཞུགས་མཛད་ཅིང་མདོ་སྔགས་གཉིས་ལ་སྦྱངས་པ་དཔྱིས་ཕྱིན་པ་མཛད་ཅིང་མཁས་པ་ཆེན་པོར་གྱུར། ཁྱད་པར་དུ་མགོན་པོ་འབྲི་གུང་པ་རིག་འཛིན་ཆོས་གྲགས་ཀྱི་ཞབས་ལ་གཏུགས་ནས་གསོ་བ་རིག་པའི་གཞུང་ལུགས་རྣམས་ལ་ཐོས་བསམ་རྨད་དུ་བྱུང་བ་མཛད་པས་མཁས་པའི་སྙན་གྲགས་ཕྱོགས་བཅུར་ཁྱབ། དགུང་ལོ་སུམ་ཅུ་སོ་གཅིག་པར་༼༽གཅེས་བསྡུས་ཕན་བདེའི་སྙིང་པོའམ་འབྲི་གུང་གཅེས་བསྡུས


པའི་ཕྱིར་དུ་ཟླ་བ་ལ་བྲིས་པ་ཡིན་ཟེར་རོ། །གཉིས་པ་ནི། རི་རབ་འདི་ལ་བང་རིམ་བཞི་ཡོད་དོ། །བར་གྱི་ཐག་ཇི་ཙམ་ཞེ་ན། བར་གྱི་ཐག་ནི་དཔག་ཚད་སྟོང་ཕྲག་བཅུ་བཅུའོ། །འོ་ན་བང་རིམ་རྣམས་ཕྱི་ལ་ཇི་ཙམ་འཕགས་ཤེ་ན། བང་རིམ་དང་པོ་ལ་དཔག་ཚད་སྟོང་ཕྲག་དག་ནི་བཅུ་དྲུག་དང་། གཉིས་པ་ལ་སྟོང་ཕྲག་བརྒྱད་དང་། གསུམ་པ་ལ་སྟོང་ཕྲག་བཞི་དང་། བཞི་པ་ལ་སྟོང་ཕྲག་གཉིས་ཕྱིར་འཕགས་སོ། །བང་རིམ་དེ་དག་ན་གང་གནས་ཤེ་ན། བང་རིམ་དང་པོ་དེ་ལ་གནོད་སྦྱིན་ལག་ན་རིན་པོ་ཆེའི་གཞོང་པ་བདུད་རྩིས་གང་བ་ཐོགས་པ་དང་། གཉིས་པ་ན་གནོད་སྦྱིན་ལག་ན་རིན་པོ་ཆེའི་མེ་ཏོག་གི་ཕྲེང་བ་ཐོགས་པ་དང་། གསུམ་པ་ན་རྒུན་ཆང་གིས་རྟག་ཏུ་མྱོས་པ་དང་། བཞི་པ་ལ་རྒྱལ་ཆེན་བཞིའི་རིས་ཀྱི་ལྷ་རྣམས་གནས་ཏེ། དེ་ཡང་བང་རིམ་བཞི་པའི་ཤར་ཕྱོགས་ཀྱི་སྟེང་ན། ཡུལ་འཁོར་སྲུངས་ཀྱི་ཕོ་བྲང་ཡུལ་འཁོར་སྲུངས་དང་། ལྷོ་ན་འཕགས་སྐྱེས་པོའི་ཕོ་བྲང་འཕགས་སྐྱེས་པོ་དང་། ནུབ་ན་སྤྱན་མི་བཟང་གི་ཕོ་བྲང་སྣ་ཚོགས་གཟུགས་དང་། བྱང་ན་རྣམ་ཐོས་སྲས་ཀྱི་ཕོ་བྲང་ལྕང་ལོ་ཅན་ཡོད་དོ། །དེར་མ་ཟད་གསེར་གྱི་རི་ནི་བདུན་པོ་དག་ལ་ཡང་རྒྱལ་ཆེན་བཞི་པའི་ལྷ་གནས་སོ། །གཉིས་པ་ནི། ལྷུན་པོའི་རྩེ་ན་སུམ་ཅུ་རྩ་གསུམ་གྱི་ལྷ་རྣམས་གནས་སོ། །ཅིའི་ཕྱིར་སུམ་ཅུ་རྩ་གསུམ་ཞེས་བྱ་ཞེ་ན། ནོར་ལྷ་བརྒྱད། དྲག་པོ་བཅུ་གཅིག་།ཉི་མ་བཅུ་གཉིས། ཐ་སྐར་གྱི་བུ་གཞོན་ནུ་གཉིས་ཏེ་གཙོ་བོ་སུམ་ཅུ་རྩ་གསུམ་ཡོད་པས་དེ་སྐད་ཅེས་བྱ་བའམ། ཡང་ན་ཆོས་བཟང་ལྷའི་མདུན་ས་སོགས་ལྷའི་གནས་སུམ་ཅུ་རྩ་གསུམ་ཡོད་པས་དེ་སྐད་ཅེས་བྱའོ། །དེའི་ཚད་ཇི་ལྟ་བུ་ཞེ་ན། དེའི་ངོས་རེ་རེ་ལ་དཔག་ཚད་བརྒྱད་ཁྲི། མཐའ་བསྐོར་ན་གསུམ་འབུམ་ཉི་ཁྲིའོ། །ལྷུན་པོའི་ཕྱོགས

B(Autochthonous Tibetan Literature)/B.i (ACIP SUNGBUM_dge lugs)/B.i.22 (mngon pa_abhidharma)/RGYAL BA DGE _DUN GRUB_GYALWA GENDUN DRUP DALAI LAMA 1/sl05525n.txt


༄༅། །ཀྱང་རུང་ངོ། །མི་ཟ་དགུ་ཟའི་གཏོར་ལྷག་རྣམས་གཏོར་ཟོར་གྱི་སྣོད་དུ་ཆར་བགོས་ནས་བླུགས་ཏེ་མེར་འཕང་བ་ཡང་འདུག་ཅིང་། བསྲེག་ཁང་གི་ཕ་རོལ་དུ་བསྐྱལ་ནས་འབྱུང་པོ་རྣམས་ཀྱིས་འཁྱེར་བར་བསམ་ན་འང་རུང་། མི་མོ་སོགས་ཀྱི་གཟུགས་རྣམས་ནི་ཉེར་བདུན་པ་ལན་ཆགས་ཀྱི་མགྲོན་རྣམས་ལ་བསྔོ་བ་ཡིན། ལན་ཆགས་ཀྱི་གཏོར་མ་འདི་ལན་གསུམ་བྱས་ནའང་ལེགས། གཞན་ཡང་ཁ་མཆུའི་དོགས་པ་ཡོད་ན་བར་འདིར་གདུགས་དཀར་གྱི་ལས་ཚོགས་ནས་འབྱུང་བ་ལྟར་བྱད་དགྲོལ་དང་བཀྲུ་བྱབས་བསྲུང་བ་བྱ་བ་དང་། དེ་བཞིན་དུ་སྲི་མནན་དང་ཕྱུགས་ནང་དང་གོད་ཁ་ཞི་བར་བྱེད་པ་ལྟ་བུའི་དམིགས་བསལ་ཅན་གྱི་དགོས་པ་ཡོད་ན་བྱས་ཀྱང་རུང་ངོ། །འཕེན་པའི་གོ་རིམ་ནི། ལེགས་ལྡན་མཆེད་གསུམ། ཚངས་པ། རྒྱལ་ཆེན་བཞིའི་གཏོར་མ་རྣམས་གོ་རིམ་ངེས་ཤིང་། གཞན་ལ་ངེས་པ་མེད་ཀྱང་། མངའ་བཞི། སྒོང་། རྡོ། །རྐོད་པོ། ཁྲག་།ཚེར། །ཡུངས་རྣམས་རིམ་པར་འཕངས་བས་ཆོག་གོ། །།མངྒ་ལཾ།། །། །།

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/GDUGS DKAR_WHITE PARASOL (SITAPATRA)/BZLOG PA_REPELLING EVIL SPIRITS/s12074e.txt


མཐར་ཐུག་མ་གུལ་དུ་མིད་པའོ། །གསོག་འཇོག་ཏུ་མ་སོང་བ་ལ་སོང་བར་ངེས་པའམ་ཡིད་གཉིས་གང་རུང་གིས་ཟ་བ་དང་། གསོག་འཇོག་ཏུ་སོང་བའི་ཟས་ཀྱིས་ཁ་དང་ལྷུང་བཟེད་ལ་སོགས་པ་འབགས་པས་ཟ་བ་དང་། ལན་ཚྭ་དང་འགྱུར་བྱེད་ཀྱི་ཆུ་དང་རྙོག་ཆུ་རྣམས་གསོག་འཇག་ཏུ་སོང་བ་ཟ་བ་སོགས་ཡན་ལག་མ་ཚང་བ་རྣམས་ལ་ཉས་བྱས་སོ། །གཉིས་པ་ཆ་ལ་བརྟེན་པའི་ཉེས་པ་ལ་བཞི་ལས་ལག་ཉ་དང་འབྲེལ་བའི་ཉེས་པ་ནི་རང་ངམ་རང་དང་ཟས་ཀྱི་ཆོ་ག་གཅིག་པ་དབང་བའི་ཟས་སམ་ཉེ་བའི་སྟ་གོན་དུ་གནས་པ། རུང་ཞིང་ཚད་དང་ལྡན་པ། གཞི་བརྟན་པ་དང་། བྱིན་ལེན་སྟོབས་པ་དང་མ་འབྲེལ་ཞིང་ཆུད་ཟ་བའི་རྐྱེན་མེད་པའི་ཚེ་བྱིན་ལེན་མ་བྱས་པར་ཟ་བའི་བསམ་པ་ལས་གཞན་པས་རང་ངམ་རང་དང་འདྲ་བས་རེག་ན་ལག་ཉའི་ཉེས་པ་དང་། དེ་རང་ངམ་རང་དང་འདྲ་བས་ཟོས་ན་ལག་ཉར་བླངས་པ་ཟ་བའི་ཉས་བྱས་སོ༑ ༑གཉིས་པ་མཚམས་བཙོས་དང་འབྲེལ་བའི་ཉེས་པ་ནི་རང་ངམ་རང་དང་འདྲ་བ་དབང་བའི་ཟས་སམ་ཉེ་བའི་སྟ་གོན་དུ་གནས་པ་རུང་ཞིང་ཚད་དང་ལྡན་པའི་རྗེན་པ་ཆུད་ཟ་བ་ལ་སོགས་པའི་རྐྱན་མེད་པའི་ཚེ་རང་ངམ་རང་དང་འདྲ་བའི་དགེ་སློང་འབྱུང་འཇུག་ལ་དབང་ཆེ་ཞིང་རུང་ཁང་དུ་མ་བྱས་པའི་གནས་སུ་མེ་དང་འབྲེལ་བས་བཙོས་པ་ནི་མཚམས་བཙོས་ཀྱི་ཉེས་པར་འགྱུར་ལ་དེ་ཟ་བ་ན་མཚམས་བཅོས་ཟོས་པའི་ཉེས་བྱས་སོ། །གསུམ་པ་ཞག་ལོན་དང་འབྲེལ་བའི་ཉེས་པ་ནི་རང་ངམ་རང་དང་འདྲ་བ་དབང་བའི་ཟས་སམ་ཉེ་བའི་སྟེ་གོན་དུ་གནས་པ་རུང་ཞིང་ཚད་དང་ལྡན་པ་ཞིག་ཆུད་ཟ་བ་སོགས་ཀྱི་རྐྱེན་མེད་པའི་ཚེ་རང་ངམ་རང་དང་འདྲ་བ་དབང་ཞིང་རུང་ཁང་དུ་མ་བྱས་པའི་གནས་སུ་ཞག་ལོན་པས་ནི་ཞག་ལོན་གྱི་ཉེས་པར་འགྱུར་ལ་དེ་ཟ་ཕན་ཞག་ལོན་ཟ་བའི་ཉེས་བྱས་སོ། །བཞི་པ་དགེ་སློང་གིས

B(Autochthonous Tibetan Literature)/B.i (ACIP SUNGBUM_dge lugs)/B.i.19 (dul ba_vinaya)/DGE SLONG_VOWS OF FULL MONKS/s05272m.txt


ཐ་སྙད་འཇུག་པའི་རྒྱུལ་རྣམ་དབྱེ་དང་། བུམ་པ་དེ་ཀ་བ་ལ་ལྟོས་ཏེ་གཞན་དང་བུམ་པ་ལ་ལྟོས་ཏེ་གཞན་མིན་པར་འཛིན་པའི་རྟོག་པའི་སྣང་ཡུལ་དུ་གྱུར་པའི་དངོས་པོ་ལ་རིམ་བཞིན་གཞན་དག་གཞན་མ་ཡིན་པ་དང་། བློ་ནི་འཇུག་ཤེས་ལྔ་དང་། བདེ་བ་ནི་སིམ་པ་དང་། སྡུག་བསྔལ་ནི་གདུང་བ་དང་། འདོད་པ་ནི་ཆགས་པ་དང་། སྡང་བ་ནི་ཞེ་སྡང་དང་། འབད་པ་ནི་རྩོལ་བ་སྟེ། བདེ་སོགས་ལྡ་ནི་ཤེས་པ་མིན་པའི་བེམ་པོར་འདོད་དེ། ཕར་ཕྱིན་ཡིག་ཆར་རིག་པ་ཅན་གྱི་བེམ་པོ་ལོག་པའི་ཀུན་རྫོབ་ཏུ་གསུངས་བའང་དེ་དག་ཡིན་ཞིང་། རྒྱུད་གཅིག་ལ་ཤེས་པ་གཉིས་ཅིག་ཅར་མི་སྐྱེ་བ་ནི་དེ་དག་གི་གྲུབ་མཐའ་ཡིན་པས། གཟུགས་ཡིད་འོང་མཐོང་བ་དང་དུས་མཉམ་དུ་ནང་དུ་བདེ་བ་སྐྱེ་བ་ནི་མངོན་པའི་ཕྱིར་བདེ་བ་ཤེས་པ་ཡིན་ན་ཤེས་པ་གཉིས་རྒྱུད་གཅིག་ལ་ཅིག་ཙར་སྐྱེ་བར་ཐལ་བར་འགྱུར་བའི་ཕྱིར། ཞེས་འདོད་དོ། །སྡུག་བསྔལ་དང་འདོད་སྡང་སོགས་ཀྱང་དེས་རིགས་འགྲེའོ། །འདུས་བྱས་ལ་གསུམ་སྟེ། ཤུགས་དང་། བག་ཆགས་དང་། གནས་པ་འཇིག་པའོ། །ཤུགས་ནི། ས་ཆུ་མེ་རླུང་ཡིད་དེ་རྫས་ལྔ་པོ་ལ་འབད་པས་རྩོལ་བའི་ཁྱད་པར་ལ་ལྟོས་ནས་སྐྱེས་ཤིང་འབད་རྩོལ་ལས་རྫས་གཞན་པའི་དངོས་པོ་དང་། བག་ཆགས་ནི་རྒྱུ་ཤེས་པ་ལས་སྐྱེས་ཤིང་འབྲས་བུ་ཤེས་པ་སྐྱེད་པར་ནུས་པའི་དངོས་པོ་དོན་གཞན་དང་། གནས་པ་འཇིག་པ་ནི་ལུས་ཅན་གྱི་རྫས་ཀྱི་ཡོན་ཏན་གང་ཞིག་།འབད་པས་གཞན་དུ་གནས་པར་བྱེད་ཀྱང་འབད་པ་བཏང་བ་ན་སྔར་ཇི་ལྟ་བ་བཞིན་དུ་གནས་པར་བྱེད་པའི་དངོས་པོས། དཔེར་ན་ཏ་ལའི་ལོ་མ་ཡུན་རིང་པོར་བལྟབས་པ་འབད་པས་བརྐྱངས་ཡང་། འབད་པ་བཏང

B(Autochthonous Tibetan Literature)/B.i (ACIP SUNGBUM_dge lugs)/B.i.25 (dbu ma_madhyamika prasangika)/BDEN GNYIS KYI RNAM GZHAG_PRESENTATIONS ON THE TWO REALITIES/s00980e.txt


དཀྱིལ་སོགས་མེད་དེ། རྒྱུད་སྡེ་འོག་མ་གསུམ་གྱི་སྐབས་སུ་ལུས་དཀྱིལ་དང་། ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་དང་། བྷ་གའི་དཀྱིལ་འཁོར་དང་། དོན་དམ་བྱང་ཆུབ་སེམས་ཀྱི་དཀྱིལ་འཁོར་བཞིའི་ཐ་སྙད་མ་བཤད་པའི་ཕྱིར་ཏེ། དེ་བཞི་ནི་བླ་མེད་ཁོ་ནའི་ཁྱད་ཆོས་ཡིན་པའི་ཕྱིར་རོ། །གང་བསྐུར་བའི་དབང་ནི་བུམ་དབང་ཁོ་ན་ཡིན་གྱི། དབང་གོང་མ་གསུམ་ནི་རྒྱུད་སྡེ་འོག་མ་གསུམ་ལ་མེད་དོ། །རྒྱུད་སྡེ་བཞི་ལ་དབང་མང་ཉུང་གི་ཁྱད་པར་ཡོད་དེ། བྱ་རྒྱུད་ལ་ཆུ་དང་ཅོད་པན་གྱི་དབང་མཐའ་རྟེན་དང་བཅས་པ་ཙམ་དང་། སྤྱོད་རྒྱུད་ལ་དེའི་སྟེང་དུ་རྡོ་རྗེ་དྲིལ་བུ་མིང་གི་དབང་སྟེ་རིག་པའི་དབང་ལྔ་མཐའ་རྟེན་དང་བཅས་པ་ཙམ་དང་། རྣལ་འབྱོར་རྒྱུད་ལ་དེའི་སྟེང་དུ་རྡོ་རྗེ་སློབ་དཔོན་གྱི་དབང་མཐའ་རྟེན་དང་བཅས་པ་ཙམ་དང་། བླ་མེད་ཀྱི་རྒྱུད་ལ་དེའི་སྟེང་དུ་དབང་གོང་མ་གསུམ་སྟེ་དབང་བཞི་ག་དང་། བླ་མེད་ཀྱི་བྱེ་བྲག་དུས་འཁོར་གྱི་རྒྱུད་ལ་བྱིས་པ་ལྟར་འཇུག་པའི་དབང་བདུན་དང་། གོང་མ་གོང་ཆེན་བཞི་བཞི་དང་། རྡོ་རྗེ་སློབ་དཔོན་བདག་པོ་ཆེན་པོའི་དབང་སྟེ་བཅུ་དྲུག་ཡོད་པའི་ཕྱིར། འོན་ཀྱང་དཀྱིལ་ཆོག་རྡོ་རྗེ་འཕྲེང་བར་བྱ་སྤྱོད་གཉིས་ཀ་ལ་རིག་པའི་དབང་ལྔ་བསྐུར་བར་བཤད་དོ། །གཉིས་པ་ནི། སོ་ཐར་གྱི་རྟེན་དུ་རུང་བ་ཡིན་ན་སོ་ཐར་རིས་བདུན་གང་ཡང་རུང་བའམ། མ་མཐའ་མི་དགེ་བ་བཅུ་སྤོང་བའི་ཚུལ་ཁྲིམས་གཞིར་བཟུང་ནས། དབང་བསྐུར་བའི་དུས་སུ་གཟུང་བར་བྱ་བའི་སྡོམ་པ་ནི་བྱང་སྡོམ་ཁོ་ན་ཡིན་ཏེ། བྱ་སྤྱོད་གཉིས་ལ་སྔགས་སྡོམ་འཛིན་པ་མེད་པའི་ཕྱིར་ཏེ། དེས་ན་བསྲུང་བྱ་རྩ་ལྟུང་ཡང་བྱང་སེམས་ཀྱི་རྩ་ལྟུང་རྣམས་ཡིན་གྱི་དེ་ལས་ལོངས་སུ་མེད་དེ། འོན་ཀྱང་སྔགས་ཀྱི་ཐུན་མོང་མིན་པའི་དམ་ཚིག་བསྲུང་བར་བྱ་བ་མང་པོ་ཡོད་པ་རྣམས་སྔགས་རིམ་ཆེན་མོར་ལེགས་གྲུབ་ཀྱི་རྒྱུད་དྲངས་པ་ལས་ཤེས་པར་བྱ་ཞིང་། རྩ་ལྟུང་རྣམས་བྱང་ཆུབ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/SA LAM_LEVELS AND PATHS/s00196e.txt


ལྟར་སྙོམས་འཇུག་དངོས་གཞིའི་རྫས། །རྣམ་པ་བརྒྱད་བདུན་རྣམ་པ་གསུམ། །ཞེས་སྙོམས་འཇུག་ཉོན་མོངས་ཅན་སྙོམས་འཇུག་གི་དབྱེ་བར་བཤད་པ་དང་འགལ་ལོ། །ཞེ་ན་མི་འགལ་ཏེ། དེ་སྙོམས་འཇུག་གི་རྫས་རྒྱུན་ཡིན་པ་ཙམ་ལ་དགོངས་པའི་ཕྱིར། དཔེར་ན་ས་བོན་རུལ་བ་དེ་ས་བོན་མིན་ཡང་དེ་ས་བོན་གྱི་རྫས་རྒྱུན་ཡིན་པས་དེ་ལས་བོན་གྱི་མིང་གིས་བསྟན་པ་བཞིན་ནོ། །དེ་ལྟར་ཡང་། མཛོད་འདྲེལ་ལས། ཉོན་མོངས་ཅན་ཇི་ལྟར་བསམ་གཏན་ཡིན་ཞེ་ན། ལོག་པར་སེམས་པའི་ཕྱིར། ཧ་ཅང་ཐལ་བར་འགྱུར་རོ། །ཞེ་ན་ཏེ། དེ་དང་རིགས་མཐུན་པ་ཁོ་ན་ལ་དེའི་མིང་དུ་བཏས་པའི་ཕྱིར་ཏེ། དེར་ན་ས་བོན་རུལ་བ་བཞིན་ནོ། །ཞེས་གསུངས་པའི་ཕྱིར། གཞན་ཡང་། དེ་བསམ་གཏན་གྱི་དངོས་གཞིའི་སྙོམས་འཇུག་མ་ཡིན་ཏེ། དེ་བསམ་གཏན་གྱི་ཡན་ལག་དང་མི་ལྡན་པའི་ཕྱིར་ཏེ། མཛོད་རྩ་བ་ལས། ཉོན་མོངས་ཅན་ལ་དགའ་བདེ་དང་། རབ་དང་ཤེས་བཞིན་དྲན་པ་དང་། ། བཏང་སྙོམས་དྲན་པ་དག་པ་མེད། །ཅེས་གསུངས་པའི་ཕྱིར། དེས་ན་བསམ་གཏན་དང་པོའི་དངོས་གཞིའི་སྙོམས་འཇུག་ཉོན་མོངས་ཅན་ཆོས་ཅན། དབེན་པ་ལས་སྐྱེས་པའི་དགའ་བདེ་ཕན་ཡོན་གྱི་ཡན་ལག་ཏུ་མི་ལྡན་ཏེ། འདོད་པའི་ཉོན་མོངས་པས་དབེན་པ་མ་ཡིན་པའི་ཕྱིར། བསམ་གཏན་གཉིས་པའི་དེ་ཆོས་ཅན། ནང་རབ་ཏུ་དང་བ་གཉེན་པོའི་ཡན་ལག་ཏུ་མི་ལྡན་ཏེ། ཉོན་མོངས་པའི་རོག་པས་རྨོངས་པར་བྱས་པའི་ཕྱིར། གསུམ་པའི་དེ་ཆོས་ཅན། དྲན་ཤེས་བཞིན་གཉེན་པོའི་ཡན་ལག་ཏུ་མི་ལྡན་ཏེ། ཉོན་མོངས་ཅན་གྱི་བདེ་བས་ཀུན་ནས་རྨོངས་པར་བྱས་པའི་ཕྱིར། བཞི་པའི་དེ་ཆོས་ཅན། དྲན་པ་དང་བཏང་སྙོམས་ཡོངས་དག་གཉེན་པོའི་ཡན་ལག་ཏུ་མི་ལྡན་ཏེ། ཉོན་མོངས་པས་དྲི་ཅན་དུ་བྱས་པའི་ཕྱིར། དེ་ལྟར་ཡང་། མཛོད་འགྲེལ་ལས། བསམ་གཏན་དང་པོ་ལ་ནི་དབེན་པ་ལས་སྐྱེས་པའི་དགའ་བ་དང་བདེ་བ་མེད་དེ། འདོད་ཉོན་གྱིས་དབེན་པ་མ་ཡིན་པའི་ཕྱིར། ཞེས་སོགས་གསུངས་པའི་ཕྱིར། གཉིས་པ་ལ། ཁམས་གོང་གི་དངོས་གཞི་སྙོམས་འཇུག་གང་ཞི། འཇིག་རྟེན་པའི་དགེ་བར་དམིགས་པ། གོང་སའི་དངོས་གཞི་སྙོམས་འཇུག་དག་པ་བའི་མཚན་ཉིད་ཡིན་ཏེ། མཛོད་རྩ་བ་ལས། འཇིག་རྟེན་པ

B(Autochthonous Tibetan Literature)/B.i (ACIP SUNGBUM_dge lugs)/B.i.20 (PHAR PHYIN)/SPYI_GENERAL COMMENTARIES/SE RA RJE BTZUN CHOS KYI RGYAL MTSAN_SERA JETSUN CHUKYI GYELTSEN/SPYI DON_OVERVIEW/s06814i4.txt


༄༅། །ཅུང་ཟད་ཁ་གྱེན་དུ་བསྟན་ནས་གདེངས་པའོ། །ལྷ་དེའི་རྒྱན་ཕྱག་མཚན་རྣམས་ནི་ཡེ་ཤེས་ཀྱི་རང་བཞིན་དུ་མོས་དགོས་པར་མ་ཟད། ཞབས་འོག་གི་འཇིག་རྟེན་པ་དང་སྲོག་ཆགས་རྣམས་ཀྱང་ཡེ་ཤེས་ཀྱི་ངོ་བོར་མོས་དགོས་པ་ཡིན་ལ་འཇིག་རྟེན་པ་དེ་རྣམས་ཞབས་འོག་ཏུ་མནན་པར་བསྒོམ་པ་ནི་དེ་དག་ཟིལ་གྱིས་གནོན་པའི་མཚོན་བྱེད་དོ།། རང་ཉིད་དམ་ཚིག་སེམས་དཔའི་ཐུགས་ཀའི་ཟླ་གདན་ལ། ཤིན་ཏུ་ཕྲ་བའི་རླུང་སེམས་ཀྱི་རང་བཞིན་ཅན་གྱི་ཡེ་ཤེས་སེམས་དཔའ་འཇམ་དཔལ་སྔར་བཞིན་དང་། དེའི་ཐུགས་ཀའི་གནས་སུ་ཨཱ་ལས་ཉི་དཀྱིལ་གྱི་དབུས་སུ། གཉུག་མའི་སེམས་ཀྱི་ངོ་བོ་ཏི་ངེ་འཛིན་སེམས་དཔའ་ཧཱུཾ་ཡིག་མཐིང་ག་འོད་ཟེར་ལྔ་འཕྲོ་བ། ཡུམ་ནི་བཤད་ཟིན་པ་ལྟར་ཏེ། ཕྱག་རྒྱ་ལྔ་ནི་དབུའི་འཁོར་ལོ་སྙན་རྒྱན་མགུལ་རྒྱན་གདུ་བུ་སྐེ་རགས་རྣམས་སུ་བཤད། དམ་ཚིག་པ་ནི་ཡེ་ཤེས་པ་འགྲོ་བ་དང་འདུ་བའི་གཞི་ཡིན་པས་དེ་ལྟར་བཤད་ཅིང་། ཡེ་ཤེས་སེམས་དཔའ་ནི། འདིར་བདེ་སྟོང་དབྱེར་མེད་ཀྱི་ཡེ་ཤེས་བཞོན་པའི་རླུང་དང་བཅས་པ་ལྷ་སྐུའི་རྣམ་པར་ཤར་བས་ན་དེར་བརྗོད་ལ། ཏིང་ངེ་འཛིན་སེམས་དཔའ་ནི། གང་ལ་དམིགས་ནས་བསྒོམས་པས་ཏིང་ངེ་འཛིན་ཁྱད་པར་ཅན་སྐྱེ་བའི་རྒྱུ་བྱེད་པས་ན་དེ་ལྟར་བཤད་དོ། །སེམས་དཔའ་སུམ་བརྩེགས་བྱས་པ་སྦྱང་གཞི་དང་སྦྱོར་ཚུལ་ཡོད་དེ། དམ་ཚིག་སེམས་དཔའ་ནི་རང་གི་རྣམ་སྨིན་གྱི་ལུས་རགས་པ་དང་ཆོས་མཐུན། ཡེ་ཤེས་སེམས་དཔའ་ནི་གཉུག་མའི་རླུང་སེམས་གཉིས་ཀྱི་ནང་མར་རླུང་དང་ཆོས་མཐུན། ཏིང་ངེ་འཛིན་སེམས་དཔའ་ནི་དེ་གཉིས་ཀྱི་ནང་ནས་སེམས་དང་ཆོས་མཐུན་པའི་ཕྱིར་རོ། །དེ་ནི་ལམ་གྱི་སྐབས་དང་མཐུན་ཏེ། དམ་ཚིག་སེམས་དཔའ་ནི་དག་མ་དག་གི་སྒྱུ་མའི་སྐུ་གཉིས་ཕུང་པོ་རགས་པ་ལ་ཞུགས་ནས་རགས་པའི་སྤྲུལ་སྐུ་འཛིན་པ་དང་ཆོས་མཐུན། ཡེ་ཤེས་སེམས

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/_JIGS BYED_FRIGHTENER (BHAIRAVA)/_GREL PA_COMMENTARIES/s00258a.txt


བཞུགས་ཀྱང་འཁོར་བའི་སྐྱོན་གྱིས་མ་གོས་པ་མཚོན། གསུམ་པ་གཉིས་འཐུར་དུ་བརྐྱང་པའི་གཡས་པའི་མཆོག་སྤྱིན་གྱི་ཕྱག་རྒྱ་ལས་བདུད་རྩི་འབབ་པས་ཡི་དྭགས་ཀྱི་བཀྲེས་སྐོམ་སེལ་བ་དང་། གཡོན་པས་བདུད་རྩིས་གང་བའི་གསེར་གྱི་རིལ་བ་སྤྱི་བླུགས་འཛིན་པས་སེམས་ཅན་རྣམས་ལ་ཡོན་ཏན་གྱི་མཆོག་སྦྱིན་པ་དང་སྐྱོན་གྱི་དྲི་མ་འཁྲུང་པ་མཚོན། བཞི་པ་གཉིས་ཐད་ཀར་བརྐྱང་པའི་གཡས་པས་གསེར་གྱི་འཁོར་ལོ་རྩིབས་སྟོང་པ་དང་། གཡོན་པས་མདའ་གཞུ་འཛིན་པས་སེམས་ཅན་རྣམས་ལ་ཆོས་ཀྱི་འཁོར་ལོ་བསྐོར་ནས་ཐབས་ཤེས་ཟུང་འབྲེལ་གྱི་རྟོགས་པ་བསྐྱེད་པ་མཚོན། གཡས་གཡོན་གྱི་མདུན་ཕྱག་བཞི་པོ་དེའི་རྒྱབ་ཏུ་བཅུ་དྲུག་རེ། དེའི་རྒྱབ་ཏུ་དོན་གཉིས་རེ། དེའི་རྒྱབ་ཏུ་གྱ་བཞི་རེ། དེའི་རྒྱབ་ཏུ་གོ་དྲུག་རེ། དེའི་རྒྱབ་ཏུ་བརྒྱ་བརྒྱད་རེ། དེའི་རྒྱབ་ཏུ་བརྒྱ་ཉི་ཤུ་རེ་སྟེ་ཕྱག་ལྷག་མ་དགུ་བརྒྱ་དང་དགུ་བཅུ་རྩ་གཉིས་པོ་ཐམས་ཅད་འཇམ་ཞིང་མཆོག་སྦྱིན་གྱི་ཕྱག་རྒྱ་མཛད་པ། ཕྱག་རྣམས་ཡར་དབུའི་གཙུག་ཏོར་དང་མར་པུས་མོའི་ལྷ་ང་ལས་མི་འདའ་ཞིང་། ཕྱག་མཐིལ་ན་སངས་རྒྱས་སྟོང་གི་ཡེ་ཤེས་མཚོན་པའི་ཞི་བའི་སྤྱན་རེ་ཡོད་པ། ཡིད་དུ་འོང་བའི་ཞབས་གཉིས་འགྲོ་བའི་དོན་ལ་མཉམ་པའི་སྟངས་སྟབས་ཀྱིས་བཞེད་གནས་བཞུགས་པ། ངོ་ཚ་ཁྲེལ་ཡོད་མཚོན་པའི་ལྷ་རྫས་ཀྱི་དར་གྱི་སྟོད་གཡོགས་སམ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/ZHAL BCU GCIG_ELEVEN-FACED ONE (EKADASHAMUKHA)/DBANG_EMPOWERMENT (ABHISHEKA)/s06313e.txt


ཡང་ཐིམ་རིམ་གྱི་དབང་དུ་མཛད་ནས་པདམའི་རིགས་སུ་གསུངས་ཏེ་གཞན་རྣམས་ལ་ཡང་དེ་ལྟར་རོ། །བཞི་པ་ནས་ཤེས་པར་བྱ་སྟེ་ཞེས་མཚམས་སྦྱར་ནས་ལུས་ཀྱི་བྱ་བ་ནི་བསྒུལ་བསྐྱོད་དོ། །རླུང་བཅུ་ནི་སྲོག་འཛིན་དང་ཐུར་སེལ་དང་མེ་མཉམ་དང་གྱེན་རྒྱུ་དང་ཁྱབ་བྱེད་ནི་རྩ་བའི་རླུང་ལྔ་སྟེ་སྙིང་ག་གསང་གནས་ལྟེ་བ་མགྲིན་པ་ཚིགས་རྣམས་ལ་གནས་སོ། །རྒྱུ་བ་དང་རྣམ་པར་རྒྱུ་བ་དང་ཡང་དག་པར་རྒྱུ་བ་དང་རབ་ཏུ་རྒྱུ་བ་དང་ངེས་པར་རྒྱུ་བ་ནི་ཡན་ལག་གི་རླུང་ལྔ་སྟེ་མིག་ལ་སོགས་པའི་དབང་པོ་ལ་གནས་སོ། །འདིར་ལུས་དབང་ཐིམ་དགོས་ཤིང་རེག་བྱའི་བྱ་བ་བྱེད་པའི་ངེས་པར་རྒྱུ་བའི་རླུང་ཐིམ་པར་གསུངས་པས་མིག་ལ་སོགས་པ་བཞི་ཐིམ་པའི་དུས་དེར་ཡུལ་བཞི་ཐིམ་པར་གསུངས་པ་ལྟར་རེག་བྱ་ཡང་ཐིམ་དགོས་སོ། །དེ་ཡན་ཆད་ཀྱིས་ནི་ཕུང་པོ་བཞི་དང་ཁམས་བཞི་ཐིམ་པ་བསྟན་ལ་རྣམ་ཤེས་ཐིམ་པ་ནི་འདི་མན་ཆད་ཀྱིས་སྟོན་ཏེ་དེ་ལ་རྟགས་དངོས་སུ་མ་གསུངས་སོ། །སྤྱོད་བསྡུས་ལས་ཀྱང་རིམ་པ་འདིས་དོན་དམ་པའི་བདེན་པ་ལ་དམིགས་པར་བྱའོ། །དེའི་རིམ་པ་ནི་འདི་ཡིན་ཏེ་ཕུང་པོ་ལ་སོགས་པ་ནི་ཁམས་ཕྲ་བ་ལ་གཞུག་གོ་།ཁམས་ཕྲ་བ་ནི་སེམས་ལ་གཞུག་གོ་།སེམས་ནི་ཡང་སེམས་པ་ལ་གཞུག་གོ་།སེམས་པ་ནི་ཡང་མ་རིག་པ་ལ་གཞུག་སྟེ་དེ་ལྟར་སྦྱར་ནས་གཉིད་ལོག་པར་བྱེད་དོ། །ཞེས་གསུངས་པའི་མཐར་རིམ་པ་འདིས་ལུས་ཀྱི་དཀྱིལ་འཁོར་ལ་གནས་པའི་དེ་བཞིན་གཤེགས་པའི་ཚོགས་བསད་ན་དངོས་གྲུབ་ཐོབ་པའི་ཤེས་བྱེད་དུ་སྔར་གྱི་དགོངས་པ་ལུང་སྟོན་གྱི་ལུང་དྲངས་ནས་འོད་གསལ་མངོན་སུམ་དུ་བྱེད་ཚུལ་ཕུང་སོགས་ཐིམ་པའི་རིམ་པ་ཅན་གྱི་སྒོ་ནས་གསུངས་སོ། །རྒྱུད་ཕྱི་མར་རང་དབང་རིན་ཆེན་དགག་པ་ཡི། །གཟུང་བ་འཛིན་པ་ཡིན་པར་བཤད། །

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/GSANG _DUS_SECRET COLLECTION (GUHYASAMAJA)/_GREL PA_COMMENTARIES/s05290e.txt


༄༅། །ཆོག་སྒྲིགས་སྐོར་ལས། གཉན་ཆེན་ཐང་ལྷའི་སྨྱུགས་ཀྱི་གསོལ་མཆོད། སྤྱི་ལྷ་ཇོ་བོའི་གསོལ་མཆོད། བསྟན་མའི་མངའ་གསོལ། རྣམ་སྲས་མངའ་གསོལ་འདོད་དོན་འགུགས་པའི་ལྕགས་ཀྱུས། རྣམ་སྲས་མདུང་དམར་ཅན་གྱི་གཏོར་འབུལ་བསངས་མཆོད་མདོར་བསྡུས། ད་ཡ་བཙན་རྒོད་ཀྱི་བསངས་མཆོད། མཚོ་ཕུག་དགེ་བསྙེན་གྱི་གསོལ་མཆོད་བཅས་དང་། མགུར་འབུམ་གྱི་རིམ་པ་ཕྱོགས་གཅིག་ཏུ་བསྒྲིགས་པ་ལས་ལམ་གྱི་གནད་བསྡུས་ཉམས་ལེན་མགུར་དུ་བཀོད་པ་མི་རྟག་པའི་བསྐུལ་མ་དང་། རྗེས་འཛིན་སྨོན་ལ། བཀྲ་ཤིས་གངས་རིར་མཁའ་སྤྱོད་མའི་བསྙེན་མཚམས་སྐབས་སྔ་ཕན་གྱི་བྱ་བ་ལ་ཡི་མུག་པའི་སྐྱོ་གླུ། སློང་མ་བློ་བཟང་རིག་གྲོལ་ཆོས་ལ་བསྐུལ་བར་གདམས་པ། མི་རྟག་པའི་ཆོས་ཉིད་སྟོན་པའི་མགུར། རང་ལ་ཁྲེལ་འདེབས་ཀྱི་མགུར། རང་ཉིད་ཆོས་ལ་བསྐུལ་བའི་མགུར། ཕྱག་ཆེན་ལྟ་བའི་གླུ། རང་ལ་ལྕག་འདེབས་པའི་ཚུལ་དུ་ཆུ་ཆེན་ནགས་ཀླུང་འབབས་པའི་ཡུལ་ཕྱོགས་ལ་གསུངས་པ། རང་ལ་ལྟ་བའི་གདེང་མེད་ཀྱང་སྨྱོ་ཧམ་རང་བབས་སུ་བཀོད་ཅེས་པའི་མཐའ་ཅན་གྱི་མགུར། མི་རྟག་རྒྱུད་བསྐུལ་བའི་གླུ། བདེ་སྡུག་གྲོང་ལེན་གྱི་མགུར། གཞལ་ཕན་ཕྱིར་འཆལ་གཏམ་གྱི་མགུར། རྫོགས་ཆེན་ལྟ་བའི་གླུ་མཁས་བཙུན་རྣམས་ཀྱིས་ཁྲེལ་བའི་གནས་ལས་མི་འདུག་ཅེས་པའི་མཐའ་ཅན། མདོ་སྔགས་ལམ་རིམ་གྱི་གནད་མགུར་དུ་བཀོད་པ་ཚེས་མཛད་སུམ་ཀྱང་དེ་ལྟར་མཛོད་ཅེས་པའི་མཐའ་ཅན། བླ་མ་རྒྱང་འབོད་ཀྱི

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/GSAN YIG_RECORDS OF TEACHINGS RECEIVED/PABONGKA/s00270i.txt


༄༅། །དམ་བཅའ་ལྟར་སྣང་གི་དཔེ་ནི། ཡན་ལག་ཅན་གྱི་ཡན་ལག་ལས་གཞན་མ་ཡིན་ཏེ། ཞེས་པའི་ཡན་ལག་ཅན་ཆོས་ཅན་མིན་ལ། ཡན་ལག་ལས་གཞན་ཙམ་ཆོས་ཀྱི་ངོ་བོ་དག། སྤྱི་དང་དེས་དྲངས་པའི་འོག་ཏུ་འགྲོ་བའི་བྱ་བ་དང་། དེ་གཉིས་འཕྲོད་པ་འདུ་བ་ཅན་གྱི་རྒྱུ་དང་། ཆོས་གསུམ་ཁྱད་པར་ཡིན་པས། དེ་དང་མངོན་སུམ་གྱིས་མཐོང་རུང་གི་ཁྱད་པར་གཞན་མ་ཡིན་ཏེ། སྲང་དམའ་བའི་ཁྱད་པར་མི་འཛིན་པའི་ཕྱིར་རོ། །ཞེས་པ་ལ་བརྟེན་ནས་སེལ་བར་བྱེད་དོ། །ཆོས་ཅན་གྱི་ཁྱད་པར་དང་། ངོ་བོ་ལ་གནོད་བྱེད་ནི། ཡན་ལག་རྣམ་ཡན་ལག་ཅན་ལས་གཞན་མ་ཡིན་ཏེ། མངོན་སུམ་མིན་པར་ཐལ་པར་འགྱུར་བའི་ཕྱིར་རོ་ཞེས་པ་དང་། རྫས་ནི་ཡོད་པ་མ་ཡིན་ཏེ། ཡོན་ཏན་དང་རྫས་དག་།རྫས་དང་རྫས་མིན་པར་ཐལ་བར་འགྱུར་བའི་ཕྱིར་རོ་ཞེས་པའོ། །ཆོས་དང་ཆོས་ཅན་གྱི་ངོ་བོ་དང་ཁྱད་པར་གཉི་ཀ་ལ་གནོད་པ་འབབ་པའི་དམ་བཅའ་ལྟར་སྣང་གི་དཔེ་ནི། ངག་སྨྲ་བ་ཐམས་ཅད་རྫུན་པ་ཡིན་ནོ་ཞེས་པ་སྟེ། ངག་སྨྲ་བ་ཆོས་ཅན་དང་། རྫུན་པའི་དོན་ཅན་ཆོས་ཀྱི་ངོ་བོ་དང་། ཆོས་ཅན་གྱི་ཁྱད་པར་བརྗོད་བྱ་མི་རྟག་པ་ཉིད་དག། ཆོས་ཀྱི་ཁྱད་པར་རྫུན་ཚིག་གི་བརྗོད་བྱའི་ཁྱད་པར་སྟེ། ཚིག་བདེན་ཞེན་གྱིས་སྨྲས་པའི་ཤུགས་ལ། བདག་གི་སེལ་བར་བྱེད་པའི་རང་ཚིག་འགལ་བ་ཡིན་པས། སེལ་བྱེད་གཞན་མ་སྨོས་སོ། །བདག་གིས་ཀྱང་རྣམ་འགྲེལ་གྱི་རྣམ་བཤད་དུ་བཤད་པ་ལས་ཤེས་པར་བྱའོ། །གཉིས་པ་ལ་གཉིས། རིགས་པ་ཅན་པའི་དམ་བཅའི་མཚན་ཉིད་དགག་པ་དག། རྩོད་སྒྲུབ་མཁན་པོའི

B(Autochthonous Tibetan Literature)/B.i (ACIP SUNGBUM_dge lugs)/B.i.24 (tsad ma_valid perception)/TSAD MA KUN BTUS (PRAMANA SAMUCHAYA)_COMPENDIUM ON VALID PERCEPTIONS/s05437a.txt


༄༅། །ཉེར་གཅིག་དང་སངས་རྒྱས་བྱང་ཆུབ་སེམས་དཔའི་ཚོགས་ཀྱིས་བསྐོར་བ་མདུན་གྱི་ནམ་མཁར་སྦྱན་དྲངས་འོད་ཟེར་རང་གི་སྙིང་གར་ཐིམ་པར་གྱུར། གང་གི་དྲིན་གྱི་བདེ་ཆེན་ཉིད། ། སྐད་ཅིག་ཉིད་ལ་འཆར་བ་གང་། །བླ་མ་རིན་ཆེན་ལྟ་བུའི་སྐུ། །རྡོ་རྗེ་ཅན་ཞབས་པད་ལ་འདུད། །ལྷ་དང་ལྷ་མིན་ཅོད་པན་གྱིས། །ཞེས་སོགས་ཀྱི་ཕྱག་བྱ། ཨོཾ་གུ་རུ་ཨཱརྱ་ཏཱ་རེ་ས་པ་རི་ཝཱ་ར་ཨརྒྷཾ་ནས། ཤཔྟའི་བར་གྱིས་མཆོད། དཀོན་མཆོག་གསུམ་ལ་བདག་སྐྱབས་མཆི། །ཞེས་པ་ནས། འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག་།ཅེས་པའི་བར་གྱིས་སྐྱབས་འགྲོ་སེམས་བསྐྱེད་དང་། སངས་རྒྱས་བྱང་ཆུབ་སེམས་དཔའ་ཀུན། །ཞེས་སོགས་ཀྱིས་སྔགས་སྡོམ་བཟུངས། མ་གྱུར་སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག་།ཅེས་སོགས་ཚད་མེད་བཞི་བསྒོམ། ཚོགས་ཞིང་རྣམས་རང་ལ་ཐིམ་པས་བྱིན་གྱིས་བརླབས་པར་གྱུར། པར་བསམ་བ་ནི་སྦྱང་གཞི་འཛམ་བུ་གླིང་པའི་མི་མངལ་སྐྱེས་ཁམས་དྲུག་ལྡན་དུ་སྐྱེ་བ་ལེན་པའི་རྒྱུར་སྐྱེ་གནས་མྱོང་འགྱུར་གྱི་ལས་བསོད་ནམས་ཀྱི་ཚོགས་གསོག་པ་དང་ཆོས་མཐུན། དེ་ལྟ་བུའི་ལས་འདུ་བྱས་པའི་མཐར་འཆི་བ་འོད་གསལ་མངོན་དུ་བྱེད་པ་དང་ཆོས་མཐུན་པར་ཡེ་ཤེས་ཀྱི་ཚོགས་གསོག་པ་ནི། བདག་གི་མ་འོངས་པ་ན་འབྱུང་འགྱུར་གྱི་འཆི་བ་སྦྱང་བར་བྱ། དེས་དོན་གྱི་འོད་གསལ་མྱུར་དུ་འཆར་བ་དང་འབྲས་བུ་ཆོས་སྐུ་འགྲུབ་པའི་ནུས་པ་ཁྱད

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SGROL MA_LADY OF LIBERATION (TARA)/SGRUB THABS_RITUAL FOR REACHING THE ANGEL (SADHANA)/s12023e.txt


རྩེ་ཐང་གི་སྒོམ་བཤད་དང་། ཕག་མོ་གྲུ་པའི་སྡེ་སྲིད་ཀྱང་དེ་དུས་ཁོ་ན་རྒྱས་ཞེས་གྲག་།ལུགས་གཉིས་ཀའི་བདག་པོར་བཞུགས་ཀྱང་བསྟན་པ་ཐུགས་ལ་བརྣགས་པས་རི་སུལ་ན་འཁོད་པའི་བསམ་གཏན་པ་ཁོ་ན་ལ་ཐུགས་བརྩེ་བ་སོགས་ཡིན་ནོ་ཞེས་གྲག་།མཐར་དགུང་ལོ་བཞི་བཅུ་རྩ་དགུ་བཞེས་པ་ཤིང་སྟག་གསར་པའི་ཟླ་བ་དང་པོའི་ཉི་ཤུ་གཅིག་ལ་ཞིང་གཞན་དུ་གཤེགས། དེ་ལ་སྐུ་འཁོར་རྣམས་ཀྱིས་མཛེས་བརྩེལ་བས་ཉེར་གཉིས་པར་གྲགས། ཀུན་དགེའི་ལོ་འདི་མཁས་གྲུབ་ཆོས་རྗེས་དུས་འཁོར་ཊཱིཀ་ཆེན་མཛད་ལོའང་ཡིན། དྲུང་བྱང་ཆུབ་རྡོ་རྗེ་བ་ནི། བྱང་ཆུབ་རྡོ་རྗེ་སྤྱན་རས་གཟིགས། ཞེས་གསང་བདག་གིས་བསྔགས་པའི་བདག་ཉིད་ཆེན་པོ་ཞིག་ཡིན་ལ། རྩེ་ཐང་གི་ཕ༹གདན་ས་རིན་པོ་ཆེར་བཞུགས་པའི་ངང་ནས་རྗེ་བཙུན་རྩོང་ཁ་པ་ཆེན་པོ་བཀྲ་ཤིས་དོ་ཁར་ཕེབས་པའི་ཚེ་གསུང་ཆོས་གསན་པས་ཐུགས་མོས་ཚད་མེད་པ་དེ་འཁྲུངས་པ་ཞལ་སློབ་ཡིན་པར་སྣང་། དེ་ལྟར་གོང་དུ་ཇི་སྐད་བསྙད་པའི་ས་སྐྱོང་མིའི་ཆོས་རྗེ་བཞི་ནི། དབང་གྲགས་པ་རྒྱལ་མཚན་དང་། ཆེས་སངས་རྒྱས་རྒྱལ་མཚན

B(Autochthonous Tibetan Literature)/B.i (ACIP SUNGBUM_dge lugs)/B.i.13 (CHOS BYUNG_RELIGIOUS HISTORIES)/BKA_ GDAMS CHOS _BYUNG_RELIGIOUS HISTORIES OF THE KADAMPA TRADITION/s12403e.txt


ཐད་དུ་ཁ་གྱེས་པའི་གཡས་ཕྱོགས་ཀྱི་སྟེང་དུ་རལ་གྲི་དང་། གཡོན་ཕྱོགས་ཀྱི་སྟེང་དུ་གླེགས་བམ་ཡོང་པ། གཉིས་ཀ་ཞབས་གཉིས་མཉམ་པར་བཞེངས་པ། དབུ་སྐྲ་རལ་པའི་ཐོར་ཚུགས་ཅན། དར་གྱི་ན་བཟའ་དང་རིན་པོ་ཆེའི་རྒྱན་སྣ་ཚོགས་པས་སྤྲས་པས། རྗེ་བཙུན་བླ་མའི་སྤྱི་བོར་ཨོཾ་དཀར་པོ། མགྲིན་པར་ཨཱཿ་དམར་པོ། ཐུགས་ཀར་ཧཱུཾ་སྔོན་པོ། ཐུགས་ཀའི་ཧཱུཾ་དང་སྐུ་ལས་འོད་ཟེར་འཕྲོས་པས། དགའ་ལྡན་ལ་སོགས་པའི་རང་བཞིན་གྱི་གནས་ནས། རྗེ་བཙུན་བླ་མ་དང་རྗེ་བཙུན་བླ་མའི་སྤྲུལ་པར་བྱུར་པ་ཐམས་ཅད་སྤྱན་དྲངས་ནས་དེ་ལ་ཐིམ་པར་བསམས་མོ། །སླར་ཡང་འོད་ཟེར་འཕྲོས་པས། ཕྱོགས་བཅུའི་སངས་རྒྱས་བྱང་སེམས་ལ་སོགས་པ་ཐམས་ཅད་སྤྱན་དྲངས་ཏེ། དེ་ཉིད་ལ་ཐིམ་པར་བསམ་མོ༑ །དེ་ནས། བླ་མ་དེ་ཉིད་དཀོན་མཆོག་གསུམ་འདུས་ཀྱི་ངོ་བོར་བསམས་ལ། སངས་རྒྱས་ཐམས་ཅད་འདུས་པའི་སྐུ། ཞེས་པ་ནས། བླ་མ་ཉིད་ལ་ཕྱག་འཚལ་ལོ། །སྟོན་པ་བླ་མེད་སངས་རྒྱས་རིན་པོ་ཆེ། །ཞེས་པ་ནས། སྐྱབས་ཆེན་དཀོན་མཆོག་གསུམ་ལ་ཕྱག་འཚལ་ལོ། །ཞེས་བརྗོད། དེ་ནས་མཎྜལ་རྒྱས་བསྡུས་གང་རུང་ཕུལ། བླ་མ་རྡོར་འཛིན་མལ་སོགས་པའི་སྡིག་ལྟུང་གི་བཤགས་པ་བྱས་ནས། དངོས་བཤམས་ཡིད་ཀྱིས་སྤྲུལ་པའི་མཆོད་པ་མ་ལུས་འབུལ། །ཐོག་མེད་དུས་ནས་བསགས་པའི་སྡིག་ལྟུང་ཐམས་ཅད་བཤགས། །སྐྱེ་འཕགས་དགེ་བ་རྣམས་ལ་རྗེས་སུ་ཡི་རང་ངོ། །འཁོར་བ་མ་སྟོངས་བར་དུ་ལེགས་བཞུགས་ནས། །འགྲོ་ལ་ཆོས་ཀྱི་འཁོར་ལོ་བསྐོར་དུ་གསོལ། །བདག་གཞན་དགེ་རྣམས

B(Autochthonous Tibetan Literature)/B.i (ACIP SUNGBUM_dge lugs)/B.i.32 (nyams len_personal practice)/GSOL _DEBS_PRAYERS OF SUPPLICATION/S13003.txt


འཕོ་བ་མེད་པས་ཞག་གཅིག་གི་རླུང་ལ་སྣ་བུག་གཡས་གཡོན་དུ་འཕོ་བ་བཅུ་གཉིས་བྱེད་པ་ཡང་མིན་ནོ། །བཤད་པའི་རྒྱུད་ལས། ཞེས་པའི་རྒྱུད་ནི་དགོངས་པ་ལུང་སྟོན་ཡིན་པར་ཤྲཱ་དྡྷཱ་དང་། སྐལ་ལྡན་གྲགས་པས་གསུངས་ཏེ་ད་ལྟ་འགྱུར་བ་ལ་མེད་ཀྱང་འཕྲོ་ལས་འདུག་པས་མི་འགལ་ལོ། །འོ་ན་གྲོལ་བའི་ཐིག་ལེ་ལས། ཕྱག་རྒྱ་བཞི་འབྲེལ་རེ་རེ་ཞིང་། །ཉིས་བརྒྱ་ཉི་ཤུ་རྩ་ལྔ་སྟེ། །དེ་བཞི་བསྒྲེས་པས་དགུ་བརྒྱའོ། །དེ་ནི་འཕོ་བ་ཉི་ཤུ་བཞིས། །བརྩིས་པའི་ཁྲི་ཕྲག་གཉིས་དང་ནི། །ཆིག་སྟོང་དང་ནི་དྲུག་བརྒྱའོ། །ཞེས་འཕོ་བ་ཉེར་བཞིར་གསུངས་པ་ཇི་ལྟར་དྲང་སྙམ་ན། འདི་དང་ཞལ་ལུང་གཉིས་ཀར་སྣ་བུག་རེ་རེ་བ་ལ་དཀྱིལ་འཁོར་གཉིས་དང་། མཉམ་དུ་རྒྱུ་བ་ལ་དཀྱིལ་འཁོར་གཉིས་བཤད་པས། དཀྱིལ་འཁོར་གཉིས་ལ་སྣ་བུག་གཡས་གཡོན་དུ་འཕོ་བ་བཅུ་གཉིས། དཀྱིལ་འཁོར་གཞན་གཉིས་ལ་སྣ་བུག་མི་འཕོ་ཡང་དཀྱིལ་འཁོར་འཕོ་ཐེབས་བཅུ་གཉིས་བྱེད་པ་གཞུང་གི་དོན་ཡིན་པས། གྲོལ་བའི་ཐིག་ལེའི་འགྲེལ་པས་ཀྱང་སྣ་བུག་གཡས་གཡོན་དུ་འཕོ་བ་ཉེར་བཞིར་བཤད་པ་གཞུང་གི་དོན་མིན་ནོ། །གལ་ཏེ་དགོངས་པ་ལུང་སྟོན་གྱི་ལུགས་དེ་ལྟར་ཡིན་དུ་ཆུག་ཀྱང་། རྡོ་རྗེ་འཕྲེང་བའི་ཐུན་ཕྱེད་ཀྱི་ཚད་ནི་དེ་མིན་ཏེ། དེ་ཉིད་ལས། ཐུན་མཚམས་ཀྱི་ནི་རབ་དབྱེ་བས། །དེ་ནས་རྗེས་འགྲོ་ཟློས་པར་འགྱུར། །ཐུན་།ཚམས་སོ་སོར་སྲོག་རྣམས་དང་། །རྩོལ་བ་རུ་ནི་བརྟག་པ་སྟེ། །ཉིས་སྟོང་བདུན་བརྒྱའི་གྲངས་ཀྱིས་ནི། །ཡང་དག་པར་ནི་ངེས་གཟུང་བྱེད། །ཅེས་ཐུན་ཚོད་རེའི་རླུང་གཉིས་སྟོང་བདུན་བརྒྱར་གསུངས་པས་ཐུན་ཕྱེད་གཉིས་ཕྱེད་དང་བཅས་པའི་བརྒྱ་ཕྲག་བཅུ་གསུམ་འབྱུང་བའི་ཕྱིར་དང་། ཡང་དེ་ཉིད་ལས།

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/GSANG _DUS_SECRET COLLECTION (GUHYASAMAJA)/RIM LNGA_FIVE STAGES (PANCHAKRAMA)/s05302e.txt


༄༅། །དཔལ་འོད་དང་དྲུག་ནི་ས་སྐྱོང་མིའི་ཆོས་རྗེ་དྲུག་།ཆོས་རྗེ་ཤེར་འབྱུང་བ། རྒྱལ་བ་རིན་བསམ། བྱང་གླིང་གྲགས་རིན། མངའ་རིས་པ་བསོད་རིན། འཇམ་དབྱངས་རིན་རྒྱལ། གུ་གེ་སངས་རྒྱས་རྒྱལ་མཚན། འཇམ་དབྱངས་རིན་ཆེན་གྲགས་པ། རྒྱལ་སྲས་བདེ་འབྱུང་བ་དང་བརྒྱད་ནི་གསུང་རབ་མང་དུ་མཁྱེན་པའི་བསྟན་འཛིན་བརྒྱད། མདོ་སྨད་པ་འོད་ཟེར། མདོ་སྨད་པ་ལེགས་བཟངས། མདོ་སྨད་པ་གསོད་ཤེ། རོང་པོ་ལྕེ་ནག་དང་བཞི་ནི་མདོ་རོང་གི་མཁས་པ་བཞི། སྤྲེ་ཞིང་རིན་པོ་ཆེ་བྱང་དཔལ་བ་དང་། རིན་ཆེན་དཔལ་གཉིས་ནི་མཁའ་སྤྱོད་གྲུབ་པའི་གདུང་བརྒྱུད་གཉིས། སྐྱེས་མཆོག་སྨོན་ལམ་པ་དང་། རི་མི་འབབ་པ་བསོད་ནམས་རིན་ཆེན་གཉིས་ནི་ཡ་མཚན་ཅན་གྱི་སྐྱེས་བུ་གཉིས། སྤྱན་སྔ་ཀུན་བློ་བ། སྤྱན་སྔ་གཞོན་འོད་པ། སྤྱན་སྔ་བློ་གྲོས་རྒྱལ་མཚན་པ། སྤྱན་སྔ་དཔལ་བཟང་པ། སྤྱན་སྔ་ནམ་རྒྱལ་བ། སྤྱན་སྔ་བསོད་ནམས་ལྷུན་གྲུབ་པ། སྤྱན་སྔ་རིན་རྒྱལ་བ། སྤྱན་སྔ་རིན་ཆེན་འཕེལ་བ་དང་བརྒྱད་ནི་སྐྱེ་དགུའི་གཙུག་རྒྱན་སྤྱན་སྔ་བ


མི་རིགས་པ། རྟེན་ལ་བརྟགས་ན་ཁྲོ་བར་མི་རིགས་པའོ། ། འདི་ལ་གཉིས། གནོད་པའི་རྒྱུ་དང་སྐྱོན་ཅན་སྐྱོན་མེད་ལ་བརྟག་པ། རང་གིས་ཁས་བླངས་པ་ལ་བརྟག་པའོ། །བཀུར་བ་སོགས་ཀྱི་གེགས་བྱས་པ་དང་བརྙས་པ་སོགས་གསུམ་བྱེད་པ་མི་བཟོད་པ་དགག་པ་ལ་གཉིས། བསྟོད་པ་སོགས་ཀྱི་གེགས་བྱས་པ་ལ་མི་བཟོད་པ་དགག་པ་དང་། བརྙས་པ་སོགས་གསུམ་བྱེད་པ་ལ་མི་བཟོད་པ་དགག་པའོ། །དང་བོ་ལ་གསུམ། བསྟོད་པ་སོགས་ལ་ཡོན་ཏན་མེད་པའི་ཚུལ་བསམ་པ། སྐྱོན་ཡོང་བའི་ཚུལ་བསམ་པ། དེ་ནས་དེ་དག་འགོག་པ་ལ་དགའ་བའོ། །གཉིས་པ་སྡུག་བསྔལ་དང་དུ་ལེན་པའི་བཟོད་པ་བསྐྱེད་པ་ལ་གསུམ། སྡུག་བསྔལ་དང་ལེན་ངེས་པར་དགོས་པའི་རྒྱུ་མཚན། དེ་བསྐྱེད་པའི་ཐབས། གཞིའི་སྒོ་ནས་རྒྱས་པར་བཤད་པའོ། །གཉིས་པ་ལ་གཉིས། སྡུག་བསྔལ་བྱུང་བ་ལ་མཐའ་གཅིག་ཏུ་མི་དགའ་བར་འཛིན་པ་དགག་པ་དང་། སྡུག་བསྔལ་དེ་དང་དུ་ལེན་པར་འོས་པར་བསྟན་པའོ། །འདི་ལ་གསུམ། སྡུག་བསྔལ་རང་གི་ཡོན་ཏན་བསམ་པ། སྡུག་བསྔལ་གྱི་དཀའ་སྦྱད་བཟོད་པའི་ཡོན་ཏན་བསམ་པ། ཆུང་རིམ་ནས་གོམས་ན་མི་དཀའ་བའི་ཚུལ་ལོ། །གཉིས་པ་ལ་གཉིས། ཐར་པ་ལ་སོགས་པའི་དོན་ཆེ་བའི་ཕན་ཡོན་བསམ་པ། སྡུག་བསྔལ་དཔག་ཏུ་མེད་པ་ལྡོག་པའི་ཕན་ཡོན་བསམ་པའོ། །གཞིའི་སྒོ་ནས་རྒྱས་པར་བཤད་པ་ལ་བརྒྱད། གནས་ལ་བརྟེན་པ་། འཇིག་རྟེན་གྱི

B(Autochthonous Tibetan Literature)/B.i (ACIP SUNGBUM_dge lugs)/B.i.29 (LAM RIM_STEPS OF THE PATH)/LAM RIM CHEN MO_GREAT BOOK ON THE STEPS OF THE PATH/SA BCAD_OUTLINES/sd05394e.txt


གང་གི་ཚེ་གནས་སྦྱིན་པའི་སློབ་དཔོན་དང་མཚམས་གཅིག་ཏུ་གནས་སུ་འཛིན་པས་ཉིན་ཞག་གཅིག་ལྷན་ཅིག་ཏུ་གནས་པར་བྱེད་ན་དེའི་ཚེ་གནས་སྦྱིན་པའི་མཐར་ཐུག་པ་ཡིན་ཏེ། ཞེས་གསུངས་པའི་ཕྱིར། གཉིས་པ་ལ། ཡུལ་གང་ལ་ཞུ་བ། གང་ཟག་གང་གིས་ཞུ་བ། དངོས་པོ་གང་ཞུ་བ། དུས་ནམ་གྱི་ཚེ་ཞུ་བ། ཚུལ་ཇི་ལྟར་ཞུ་བ། དགོས་པ་གང་གི་ཕྱིར་ཞུ་བ། དམིགས་བསལ་དང་བདུན་ལས། དང་པོ་ནི། རང་གི་གནས་བླ་མ་ལ་ཞུའོ། །གཉིས་པ་ནི། གནས་པ་སློབ་མ་དེས་ཞུའོ། །གསུམ་པ་ནི། སྤྱིར་བཏང་ལ་བྱ་བ་ཕྲན་ཆེགས་རྣམས་ཞུ་མི་དགོས་ཤིང་། དམིགས་བསལ་ནི། སྒྲུབ་ཏུ་རུང་མི་རུང་ཐེ་ཚོམ་བྱ་བའི་བྱ་བ་ཕྲན་ཚེགས་རྣམས་དང་། བྱ་བ་གཙོ་ཆེ་བ་རྣམས་ཞུ་དགོས་ཏེ། བཅས་པའི་དབང་གིས་ཡིན་པའི་ཕྱིར། སྒྲུབ་མི་རུང་བར་ངེས་པའི་བྱ་བ་རྣམས་ནི་ཞུ་མི་དགོས་ཏེ། ཞུས་ཀྱང་དགོས་པ་མེད་པའི་ཕྱིར། བཞི་པ་ནི། གནས་བླ་མ་ཉེ་འཁོར་ན་བཞུགས་པ་ན། ཞག་རེ་ལ་ལན་གསུམ་གསུམ་ཞུ་ཞིང་། དེ་ཡང་ཉིན་དགུང་ཚུན་གྱི་བྱ་བ་རྣམས་སྔ་དྲོ་དང་། ཉི་མ་ནུབ་ཚུན་གྱི་བྱ་བ་རྣམས་དགུང་ཡོལ་ནས་ཞུ། མཚན་མོའི་བྱ་བ་རྣམས་ཉི་མ་ནུབ་ནས་ཞུ། གནས་བླ་མ་དང་རྒྱང་གྲགས་ཀྱིས་ཆོད་ན་ཞག་གཅིག་གི་བྱ་བ་རྣམས་དུས་གཅིག་ལ་ཞུ། དཔག་ཚད་ཕྱེད་དང་གསུམ་འདས་ན་གསོ་སྦྱོང་གི་ཚེ་ཞུ་དགོས་ཏེ། འོད་ལྡན་ལས། དཔག་ཚད་ཕྱེད་དང་གསུམ་དག་ན་གསོ་སྦྱོང་གི་ཚེའོ། །ཞེས་གསུངས་པའི་ཕྱིར། ལྔ་པ་ནི། ཁ་ཅིག་།བླ་མ་ལ་ཕྱག་བྱས་ཏེ། དེང་གདུགས་དང་དགུང་ག་ཆ་ལ་ཞེས་སོགས་བརྗོད་ནས་བྱ་བ་རྣམས་སྤྱིར་བསྡོམས་ནས་ཞུ་རུང་སྟེ། འོད་ལྡན་ལས། དེ་ནས་བླ་མ་ལ་གུས་པ་དང་བཅས་པས་ཕྱག་བྱ་ཞིང་། དེའི་འོག་ཏུ་དེའི་ཁམས་མཉམ་མམ་ཞེས་དྲིས་ནས། ཀུན་ཏུ་སྤྱད་བར་རུང་བ་དག་བགྱིའོ། །ཞེས་བྱ་བ་ཉིད་ལུང་ནོད་པར་བྱའོ། །ཞེས་གསུངས་པའི་ཕྱིར། ཟེར་ན་མ་ཁྱབ་སྟེ། ལུང་དེས་ནི་བྱ་བ་བསྒྲུབ་རུང་དུ་ངེས་ཤིང་། བསྒྲུབ་དགོས་པར་མ་ངེས་པའི་བྱ་བ་ཞུ་ཚུལ་བསྟན་པ་ཡིན་ཞིང་། དེས་ན་བྱ་བ་གློ་བུར་བ་རྣམས་རང་མིང་ནས་སྨོས་ནས་ཞུ་དགོས་ཏེ། དེ་ལྟར་མ་ཞུས་ན་བྱ་བ་དེ་སྒྲུབ་རུང་དུ་མི་ངེས་པའི་ཕྱིར་ཏེ། འདུལ་བ་ལུང་རྣམ་འབྱེད་ལས། སྣམ་སྦྱར་འཚེམས་པར་ཞུ། ཉིན་མོ་སྤྱོད་པ་ལ་མཆིས་པར་ཞུ། བསོད

B(Autochthonous Tibetan Literature)/B.i (ACIP SUNGBUM_dge lugs)/B.i.19 (dul ba_vinaya)/SPYI_GENERAL PRESENTATIONS/PAn CHEN BLO GROS LEGS BZANG_PANCHEN LODRU LEKSANG/sl0059i1.txt


༄༅། །རྩ་རྒྱུད་ཀྱི་བླ་མ་ཡི་དམ། སངས་རྒྱས་བྱང་སེམས། མཁའ་འགྲོ་ཆོས་སྐྱོང་གི་ཚོགས་ཐམས་ཅད་སྤྱན་དྲངས་ཏེ། སྤྱི་བོའི་བླ་མ་ལ་ཐིམ་པས་སྐྱབས་གནས་ཀུན་འདུས་པའི་བདག་ཉིད་དུ་གྱུར༑ གང་གི་དྲན་གྱིས་བདེ་ཆེན་ཉིད། །སོགས་དང་། དེ་ཉིད་མངོན་གྱུར་དེ་བཞིན་གཤེགས། །སྤྲོས་བྲལ་ཟབ་ཞི་རྒྱལ་བའི་ཡུམ། །སྣ་ཚོགས་སྐུ་སྟོན་འགྲོ་བའི་མགོན། །བླ་མ་རྗེ་བཅུན་མ་ལ་འདུད། ཨོཾ་གུ་རུ་བཛྲ་ཡོ་གཱི་ནི་ཨརྒྷཾ་སོགས་ཀྱིས་མཆོད། བླ་ན་མཆིས་དང་མ་མཆིས་པའི། །ཀུན་བཟང་རྣམ་འཕྲུལ་མཆོད་པ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/_JAM DBYANGS_GENTLE VOICE (MANJUGHOSHA, MANJUSHRI)/RJES GNANG_RITES OF PERMISSION (ANUJNA)/s01003e.txt


ཁང༑ ༑རྣམ་སྣང་རྣམ་པར་དག་པའི་བདག་ཉིད་ལ། །ལེགས་ཚོགས་ཇི་སྙེད་མཆིས་པའི་བཀྲ་ཤིས་དེས། །མ་དག་འཁོར་བའི་གནས་འདི་རབ་སྤངས་ནས། །དག་པའི་ཞིང་ལ་རོལ་པའི་བཀྲ་ཤིས་ཤོག་། ཅེས་པ་འདིར་མ། ཡང་ན། ༈ འཇམ་དབྱངས་བཀའ་སྡོད་དམ་ཅན་རྒྱ་མཚོ་ལ། །མཆོད་བསྟོད་བསྙེན་སྒྲུབ་ཚུལ་བཞིན་སྒྲུབ་ལ་བརྩོན། །དགེ་མཚན་ཇི་སྙེད་མཆིས་པའི་བཀྲ་ཤིས་དེས། །བགེགས་དཔུང་ཕྱེ་མར་འཐག་པའི་བཀྲ་ཤིས་ཤོག་།ཅེས་པ་དང་། ཡང་ན། ༈ ནམ་མཁའི་ཁྱོན་ལྟར་ཡངས་པའི་ཕོ་གྲང་མཆོག་།སོགས་ནས། བཀྲ་ཤིས་།ཅེས་པ་རྣམས་འདོན་རེས་མཛད། སྲུང་བསྐང་ཉིན་གཅིག་ལས་མེད་ན་དེ་གསུམ་གང་རུང་ཞིག་གི་རྗེས་སུ། ༈ མཁས་པའི་དབང་པོ་ཞབས་བརྟན་ཅིང་། །བསྟན་འཛིན་བུ་སློབ་རྒྱས་པ་དང་། །བཤད་སྒྲུབ་ཉི་ཟླ་ལྟར་གསལ་བའི། ། བདེ་ལེགས་རྒྱུན་མི་འཆད་པའི་བཀྲ་ཤིས་ཤོག་།དེ་ནས། རྒྱལ་བ་མ་ལུས་སྐྱེད་པའི་ཡབ་གྱུར་ཀྱང་། །སོགས་དང་། དེར་ནི་རིང་འདབ་མ་གཉིས་ཀའམ། འདོན་རེས་ལྟ་བུའི་མཇུག་ཏུ། ༈ སྤྱིར་ཐུབ་བསྟན་ཡུན་རིང་གནས་པ་དང་། །སྒོས་ཞྭ་སེར་ཅོད་པན་འཆང་བའི་སྡེ། ། དཔལ་མཉམ་མེད་རི་བོ་དགའ་ལྡན་པ། །ཕྱོགས་ཀུན་ཏུ་དར་ཞིང་རྒྱས་གྱུར་ཅིག་། ༈ ཆོས་ཀྱི་རྒྱལ་པོ་ཙོང་ཁ་བའི། །ཆོས་ཚུལ་རྣམ་པར་འཕེལ་བ་ལ། །འགལ་རྐྱེན་མཚན་མ་ཞི་བ་དང་། །མཐུན་རྐྱེན་མ་ལུས་ཚང་བར་ཤོག་། ༈ བདག་དང་གཞན་གྱི་དུས་གསུམ་དང་། །འབྲེལ་བའི་ཚོགས་གཉིས་ལ་བརྟེན་ནས། །རྒྱལ་བ་བློ་བཟང་གྲགས་པ་ཡི། །བསྟན་པ་ཡུན་རིང་འབར་གྱུར་ཅིག། །ཅེས་བསྔོ་སྨོན་རྒྱས་པར་གསུང་། སྤྱི་སྒོས་ཀྱི་སྙན་དང་སོགས་གོང་གི་མངའ་གསོལ་སྐབས་ནས་འབུལ་བའི་ཕྱག་བཞེས་མཛད།

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/MCHOD PA_OFFERING/s00519e.txt


མཚུངས་པའི་གཞན་སེལ་ལ་བརྡ་མ་བྱས་པར་སྤྱི་དོན་གཞན་བརྡའི་ཡུལ་དུ་འདོད་ཅེས་དྲིས་པས། རང་དབང་མེད་ཕྱིར་དེ་ལྡན་མིན་ཞེས་ཉེས་པ་མཚུངས་པའི་ཕྱིར་ཞེ་ན། ཉེས་པ་མི་མཚུངས་མོད། མཚུངས་ཀྱང་རིགས་དོན་གཞན་མི་དགོས་པར་གཞན་སེལ་བརྡའི་ཡུལ་དུ་འདོད་ན་དོན་གོ་བའི་ཕྱིར། ། གཉིས་པ། གཞན་སེལ་བརྡའི་ཡུལ་དུ་བསྒྲུབ་པ་ནི། དེ་ལས་གཞན་པ་ཡོངས་སྤངས་ནས། ། འཇུག་འགྱུར་ཞེས་ཀྱང་སྒྲ་བརྗོད་དེ། ། དེ་ཡིས་དེ་དག་རྣམས་ལས་འདི། ། མི་གཅོད་ན་ནི་དེ་ཇི་ལྟར། ། གལ་ཏེ་འདི་ལ་རྣམ་གཅོད་ཡོད། ། སྒྲ་རྣམས་དགོས་པ་དེ་ཙམ་དུ། ། ཟད་པ་མིན་ནམ་ཁྱེད་ལ་དེར། ། སྤྱི་གཞན་གྱིས་ནི་ཅི་ཞིག་བྱ། ། ཞེས་པའི་ཚིག་བརྒྱད་དེས་བརྡ་སྦྱོར་བར་རྣམ་བཅད་ཀྱི་དགོས་པ་དོན་དེ་ལས་གཞན་པ་ཡོངས་སུ་སྤངས་ནས་དོན་དེ་ཐུན་མོང་མ་ཡིན་པ་ལ་འཇུག་པར་འགྱུར་བའི་ཕྱིར། བརྡ་སྦྱོར་བའི་དགོས་པ་དེ་ལྟར་ཡིན་ལ་བུམ་པ་ཞེས་པའི་བརྡ་སྦྱར་བ་ན། བུམ་མ་ཡིན་མི་གཅོད་ན་བུམ་པ་མི་གོ་ལ། བཅད་ན་སྤྱི་དོན་གཞན་མི་དགོས་པར་བརྡ་སྦྱར་བའི་དགོས་པ་བསྒྲུབ་ནུས་པའི་ཕྱིར། གསུམ་པ། སྤྱི་དོན་གཞན་བཀག་པ་མི་འཐད་པའི་རྩོད་སྤང་ལ་གསུམ། སྤྱི་དོན་གཞན་མེད་ན་ངོ་ཤེས་ཀྱི་བློ་མི་འཐད་པ་སྤང་བ་དང་། སྤྱི་འཛིན་སྤྱི་ལས་སྐྱེ་བ་དགག་སྤྱི་སྒྲ་དོན་ལ་མི་བསླུ་བ་བསྟན་པའོ། །

B(Autochthonous Tibetan Literature)/B.i (ACIP SUNGBUM_dge lugs)/B.i.24 (tsad ma_valid perception)/TSAD MA RNAM _GREL (PRAMANA VARTIKA)_A COMMENTARY ON VALID PERCEPTION/DGE BSHES YE SHES DBANG PHYUG_GESHE YESHE WANGCHUK/se00023m1.txt


༄༅། ། ཡིག་ཟླ་གདན་དང་བཅས་པ་ཚངས་བུག་ནས་རྒྱངས་དེར་ཐོན། སྤྱི་བོའི་བླ་མ་རྣལ་འབྱོར་མའི་ཐུགས་ཀར་ཐིམ་པར་བསམ་ཞིང་དར་ཅིག་ལྟ་ཐོག་ཏུ་བཞག་ཡང་སྣ་ནས་རླུང་རྔུབ་པ་དང་མཉམ་དུ་བླ་མ་རྣལ་འབྱོར་མའི་ཐུགས་ལས་རང་སེམས་བཾ་ཡིག་གི་རྣམ་པར་བྱེ་བ། ཚངས་བུག་ནས་ཞུགས་དབུ་མ་བརྒྱུད་སྔར་གྱི་གནས་སུ་འཁོད་པར་བསམ་ལ་བུམ་ཅན་བཟུང་། བུམ་ཅན་སྐབས་དམིགས་པ་གཡེངས་ན་གེགས་བསྐྱེད་པས་གྲིམ་པར་བྱ་དགོས་གསུངས། གོང་ལྟར་འཕོ་བ་གཉིས་པོ་གང་ཡིན་ཀྱང་། རེས་འགའ་རྣམ་ཤེས་སྤྱི་བོར་འཕོས་པ་དང་ལྷན་དུ་སྐེད་པ་གྱེད་ཙམ་བྱེད་པ་ནི། འཕོ་བའི་འཕྲུལ་འཁོར་ཞེས་བྱ་ཞིང་། མར་ཕབ་ནས་ལྟེ་བར་གནས་ཚེ་རླུང་ཁ་སྦྱོར་ཅི་ཐུབ་འཛིན། མི་ཐུབ་ན་རང་བབས་སུ་བཞག་།རླུང་དང་སྦྱར་བའི་འཕོ་བ་ནི། ཐོག་མར་འབྱོངས་དཀའ་ཡང་ཕྱིས་བརྟན་པོ་འབྱུང་ལ། སྔགས་དང་བསྟུན་པའི་འཕོ་བ་འབྱོང་སླ་ཡང་མི་བརྟན་པ་ཡིན། དེ་ལྟར་སྦྱང་སྦྱངས་པས་འབྱོང་རྟགས་སྤྱི་གཙུག་ཟབ་དང་། འཁྲིག་པ་དང་། སྐྲངས་པ་དང་། རྣག་ཁྲག་ཆུ་སེར་རྡོལ་བ་སོགས་འབྱུང་ཞིང་། ལྷག་པར་ཆུ་སེར་རྡོལ་ན་མི་ཉམས་ཤིང་བརྟན་པ་ཡིན། ཕྱི་རྟགས་སུ་མཁའ་སྤྱོད་འགྲུབ་པའི་ལྟས། སྒྲུབ་ཁང་ལ་འཇའ་གུར་ཕུབ་པ། མེ་ཏོག་གི་ཆར་དང་། དྲི་བཟང་པོའི་ངད་ལྡང་བསོགས་ཡིད་ཆེས་པའི་མཚན་མ་བྱུང

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/RDO RJE RNAL _BYOR MA_ANGEL OF DIAMOND (VAJRAYOGINI)/RNAL _BYOR_PRACTICES/s00064e.txt


ན་འཁོར་བར་འཆིང་། འོ་ན་ཉན་ཐོས་རང་སངས་རྒྱས་བཞིན་དུ་ཉོན་མོངས་པའི་གཞི་སྤང་ངམ་སྙམ་ན། གཞི་སྤངས་པས་བྱང་ཆུབ་མི་ཐོབ་ཕྱི་མའི་ལེའུ་བཞི་པ་ནས། སྐྱེ་བོ་མི་བཟད་པ་ཡི་ལས། །གང་དང་གང་གིས་འཆིང་འགྱུར་བ། །ཐབས་དང་བཅས་ན་དེ་ཉིད་ཀྱིས། །སྲིད་པའི་འཆིང་བ་ལས་གྲོལ་འགྱུར། །ཞེས་གསུངས་པས། གསང་སྔགས་རྡོ་རྗེའི་ཐེག་པ་བསྒྱུར་ལམ་པ་ཡིན་པས། འདིར་ཡང་གཞི་བསྒྱུར་ནས་ཉམས་སུ་ལེན་དགོས། གཞི་བསྒྱུར་ནས་ཉམས་སུ་ཇི་ལྟར་ལེན་སྙམ་ན། ཐ་མལ་རྣམ་རྟོག་མི་དྲན་དགུ་དྲན་གྱི་དུས་དེར་ངོ་བོ་རྫོགས་པའི་རིམ་པ་གཤའ་མ་ཞིག་ཡིན། ཐ་མལ་རང་རྒྱུད་པ་དེ་ལ་ཞེན་ན་འཁོར་བར་འཆིང་། དེ་སྦྱང་གཞི་ཡིན། སྦྱོང་བྱེད་དུ་ལྟེ་བར་ཤེས་པ་གཏད། གཏུམ་མོའི་རྫོགས་རིམ་ལ་བརྟེན་ནས་བསྒོམས་པས་སྦྱོང་། ། དེ་ལྟར་ཡང་། ཕྱི་མའི་ལེའུ་བཞི་པ་ནས། ག་པུར་ཉིད་ནི་བདག་མེད་མ། །བདེ་བ་བདག་མེད་ཚུལ་ཅན་ཉིད། །དེ་ཡི་བདེ་བ་ཕྱག་རྒྱ་ཆེ། །ལྟེ་བའི་དཀྱིལ་འཁོར་ཉིད་དུ་གནས། །ཞེས་གསུངས། ཐ་མལ་གཉིད་མཐུག་པོ་ཉལ་བའི་དུས་དེ་ངོ་བོ་རྫོགས་པའི་རིམ་པ་གཤའ་མ་ཞིག་ཡིན། ཐ་མལ་རང་རྒྱུད་པ་དེ་ལ་ཞེན་ན་འཁོར་བར་འཆིང་། དེ་སྦྱང་གཞི་ཡིན། སྦྱོང་བྱེད་དུ་སྙིང་ཁར་ཤེས་པ་གཏད། འོད་གསལ་གྱི་རྫོགས་རིམ་ལ་བརྟེན་ནས་བསྒོམས་པས་སྦྱོང་། ། དེ་ལྟར་ཕྱི་མའི་ལེའུ་གསུམ་པ་ནས། གཉིད་ནི་སྤང་བར་མི་བྱ་སྟེ། །དབང་པོ་རྣམས་ནི་མི་དགག་གོ་།ཞེས་གསུངས། ཐ་མལ་རྨི་ལམ་མང་པོ་ཟང་ཟིང་གིས་རྨི་བའི་དུས་དེ་ངོ་བོ་རྫོགས་པའི་རིམ་པ་གཤའ་མ་ཞིག་ཡིན། ཐ་མལ་པ་རང་རྒྱུད་པ་དེ་ལ་ཞེན་ན་འཁོར་བར་འཆིང་། དེ་སྦྱང་གཞི་ཡིན། དེའི་སྦྱོང་བྱེད་དུ་མགྲིན་པར་ཤེས་པ་གཏད། སྒྱུ་ལུས་ཀྱི་རྫོགས་རིམ་ལ་བརྟེན་ནས་བསྒོམས་པས། དེ་ལྟར་ཡང་། བརྟག་པ་དང་པོའི་ལེའུ་བཅུ་པ་ནས། ཉལ་དང་ལོག་པའི་ཁྱད་པར་ལས། །རྟག་ཏུ་རྨི་ལམ་འདྲ་བར་འགྱུར། །ཞེས་གསུངས། ཐ་མལ་བུད་མེད་དང་འདོད་པ་བསྟེན་པའི་དུས་དེ་ངོ་བོ་རྫོགས་པའི་རིམ་པ་གཤའ་མ་ཞིག་ཡིན། ཐ་མལ་རང་རྒྱུད་པ་དེ་ལ་ཞེན་པས་འཁོར་བར་འཆིང་། དེ་སྦྱང་གཞི་ཡིན། སྦྱོང་བྱེད་དུ་སྤྱི་བོར་ཤེས་པ་གཏད། གཞན་ལུས་ལས་ཀྱི་ཕྱག་རྒྱའི་རྫོགས་རིམ་ལ་བརྟེན་ནས་བསྒོམ་པས་སྦྱོང་། དེ་ལྟར་ཡང

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2678_bo-x-ewts,sa-x-iast,zh-latn-pinyin.txt


ཡིས། །ཀླུ་རྣམས་ཆོས་དང་འཕྲད་པར་ཤོག་།མི་རྣམས་དབུལ་ཕོངས་བྲལ་བར་ཤོག་།སྦས་མཁན་རྣམས་ལ་དངོས་གྲུབ་སྩོལ། །ཀླུ་ཡི་གདུག་རྩུབ་བཞི་བར་མཛོད། །གཉན་གྱི་བྱང་ཐག་བཅད་དུ་གསོལ། །ས་བདག་གདུག་པ་བཤིག་ཏུ་གསོལ། །ཀོ་ལོད་མ་སྡང་ཞི་བར་མཛོད། །ཡུལ་ཕྱོགས་ཀུ་དུ་དཔལ་འབར་ཞིང་། །དགེ་ལེགས་རྒྱུན་མི་འཆ་པ་དང་། །དཀར་ཕྱོགས་སྐྱོང་བའི་ལྷ་ཀླུ་རྣམས། །རྟག་ཏུ་བརྩེ་བས་སྐྱོང་གྱུར་ཅིག་།བརྟན་བཞུགས་བྱ་བ་ནི། འདིར་ནི་རྟེན་དང་ལྷན་ཅིག་ཏུ། །སྩལ་དུ་གསོལ། །བཅོམ་ལྡན་འདས་ཀླུའི་དབང་ཕྱུག་རྒྱལ་པོ་འཁོར་དང་བཅས་པས་རྟེན་འདི་ལ་བཏན་པར་བཞུགས་ནས། སྦྱིན་བདག་འཁོར་དང་བཅས་པའི་ནང་གདོན་སྡིག་སྒྲིབ་སོགས་མི་མཐུན་པའི་ཕྱོགས་ཐམས་ཅད་ཉེ་བར་ཞི་ཞིང་། ཚེ་བསོད་དཔལ་འབྱོར་སོགས་ཆོས་སྲིད་ཀྱི་ལེགས་ཚོགས་ཐམས་ཅད་འཕེལ་བ་དང་། བཀྲ་ཤིས་ཀྱི་དགེ་མཚན་རྒྱ་ཆེན་པོ་མྱུན་མི་འཆད་དུ་འབྱུང་བར་བྱིན་གྱིས་བརླབ་ཏུ་གསོལ། །ཀླུའི་རྒྱལ་པོ་འཁོར་དང་བཅས་པ་རྣམས་ཀྱང་རྟེན་འདི་ལ་བརྟན་པར་བཞུགས་ནས། །འཇིག་རྟེན་གྱི་ཁམས་སྤྱི་དང་ཁྱད་པར་ཡུལ་ཕྱོགས་འདི་རྣམས་སུ་ནང་འཁྲུག་མུ་ཏེ་ལོ་ཉེས་དུས་མ་ཡིན་པའི་ལྲུང་དང་ཁ་ཆས་སད་དང་སེར་བ་ཐོག་དང་གློགས་གཡོ་བ་ལ་སོགས་པའི་འཇིགས་པ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/KLU_I BUM GTER_CREATING A NAGA WEALTH VASE/s12058e.txt


༄༅། །དབང་བ་དང་། ཡུལ་དུས་གནས་སྐབས་ཐམས་ཅད་དུ་རྒྱུན་མི་འཆད་པས་ཚིག་མཐའ་ཡས་ཞེས་བཤད་པའི་ཕྱིར། སྒྱུ་དྲལ། ཚིག་རྗེ་ཚིག་བདག་སྨྲ་མཁས་པ། །ཚིག་ལ་དབང་བ་ཚིག་མཐའ་བས། ཞེས་དང་། མཚན་བརྗོད་ཀྱི་འགྲེལ་ཆེན་འཇམ་དཔལ་གྲགས་པས་མཛད་པ་ལས། ཚིག་འབྱུང་བ་རྒྱུན་མི་འཆད་པར་སྦྱོར་བས་ན་ཚིག་བདག་གོ་།ཞེས་པ་ནས། དེང་ས་ན་ཡུལ་དང་དུས་དང་གནས་སྐབས་ཀྱི་བྱེ་བྲག་གིས་རྒྱུན་འཆད་པ་མེད་པར་རྣམ་པར་ཐམས་ཅད་དུ་རྒྱུན་མི་འཆད་པའི་ཚིག་གི་རྒྱུན་འབྱུང་བས་ན་ཚིག་མཐའ་ཡས། ཞེས་གསུངས་སོ། །འདི་དག་ཤིན་ཏུ་གསལ་ལོ། ༈། སྔར་གྱི་ཁྱད་པར་གསུམ་པ་དབང་ཕྱུག་འདུལ་བའི་ཆེད་དུས་སྟེང་དུ་གསུངས་པ་ཤིན་ཏུ་འཐད་དེ། སློབ་དཔོན་ཞི་བ་ཡེ་ཤེས་ཀྱིས། དབང་ཕྱུག་ཆེན་པོའི་དཀྱིལ་འཁོར་ན། །དབང་མེད་དང་བས་འདུས་པ་དང་། །ཞེས་དང་། འདོད་ཆགས་ཆེན་བོ་འདུལ་པའི་ཕྱིར། །རྟག་ཏུ་ལིངྒ་རྒྱས་པའི་ཚུལ། །ཞེས་དང་། སློབ་དབོན་མི་བསྐྱོད་པའི་འགྲེལ་བ་ལས་ཀྱང་། མཚན་མ་འགྲེང་བཞེས་བྱ་བ་ནི། འདིར་ལྷ་ཆེན་པོ་དང་འདྲ་བར་བསྟན་པ་དེས་འདུལ་བའི་ཕྱིར་ཏེ། དེ་ནི་ལྷག་བར་ཆགས་བ་ཅན་ཡིན་པས་ལོ་གསུམ་དུ་དཀའ་ཐུབ་བཟློག་པའི་དང་གཉིས་ཀྱིས་གཉིས་སྤྲད་པའི་བདེ་བས་མཚིམ་ཞིང་རྟག་ཏུ་མཚན་མ་ལས་སུ་རུང་བའོ། །ཞེས་གྲགས་སོ། །དེ་བས་ན། ཆགས་པ་དང་ལྡན་ཞེ་སྡང་ཞེ་སྡང་བརྡའ། །ལྷ་ཆེན་ཚངས་བ་ཁྱབ་འཇུག

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/_JIGS BYED_FRIGHTENER (BHAIRAVA)/CHOS _BYUNG_DHARMA STAR (DHARMAKARA)/s12128.txt


༄༅། །དམར་པོའི་རྫོགས་རིམ་གཙོ་བོར་སྟོན་པའི་དབང་དུ་མཛད་ཀྱང་། འཇིགས་བྱེད་ཀྱི་རྫོགས་རིམ་རྣམས་ཀྱང་སྟོན་པས་དམར་ནག་འཇིགས་གསུམ་གྱི་རྫོགས་རིམ་རྣམས་ཐུན་མོང་དུ་སྟོན་པ་ཡིན་པའི་ཕྱིར་ཏེ། འདིའི་རྫོགས་རིམ་ཆོས་རྗེ་བློ་གྲོས་པས་མཁས་གྲུབ་རྗེའི་མན་ངག་ལྟར་འཆད་པ་ན་འཇིགས་བྱེད་ཀྱི་བསྐྱེད་རིམ་ཆེན་མོ་ལས། དམར་ནག་འཇིགས་གསུམ་ལས་དམར་པོའི་རྒྱུད་དང་རྒྱ་གཞུང་རྣམས་ཀྱི་ནང་ནས་ནི་རྣལ་འབྱོར་བཞིའི་རིམ་པ་ཉིད་ལ་བརྟེན་ནས་བཤད་ན་འདིའི་རྫོགས་རིམ་ཀྱང་རྒྱས་པར་ཐོན་པར་འགྱུར་རོ། །ཞེས་གསུངས་ཞེས་དང་། ཁྱད་པར་དུ་རྣལ་འབྱོར་བཞི་རིམ་འདི་ནི་དངོས་སུ་ན་དམར་པོའི་རྫོགས་རིམ་སྟོན་བྱེད་དུ་སྦྱར་ནས་གསུངས་ཀྱང་། འདི་ཉིད་གྲུབ་ཆེན་ལ་ལི་ཏའི་མན་ངག་ལ་བརྟེན་ནས་དམར་པོའི་རྒྱུད་དང་། རྒྱུད་འབུམ་པ་ཞེས་གྲགས་པ་འཇིགས་བྱེད་ཀྱི་རྒྱུད་རྒྱས་པའི་རྫོགས་རིམ་གྱི་གནད་རྣམས་བསྡུས་ནས་སྟོན་པ་ཡིན་པས། དམར་ནག་འཇིགས་གསུམ་ཐམས་ཅད་ཀྱི་རྫོགས་རིམ་ཐུན་མོང་དུ་སྟོན་པའི་གཞུང་དུ་སྦྱར་བར་བྱའོ། །ཞེས་པ་ནི་བླ་མའི་ཞལ་གྱི་གདམས་པ་ཡིན་ནོ། །ཞེས་གསུངས་པའི་ཕྱིར། གྲུབ་ཆེན་གྱི་གཞུང་དེས་རྣལ་འབྱོར་བཞི་འཆད་པའི་ཚུལ་བསྡུས་ཏེ་བཀོད་ན། དེ་ཉིད་ལས་རྣལ་འབྱོར་དམ་པ་བཞིར་བཤད་དེ། །དབྱིབས་དང་སྔགས་དང་དམ་ཚིག་དང་། །རྣམ་དག་ཡེ་ཤེས་ཞེས་བྱ་བས། །སྲིད་པའི་འཆིང་ལས་གྲོལ་བར་འགྱུར། །ཞེས་མདོར་བསྟན་ནས་དེ་ཉིད་ཕྱེ་སྟེ་འཆད་པ་ལ། རིམ་པའམ་ཡང་ན་ཅིག་ཅར་དུ། །སངས་རྒྱས་རྗེས་དྲན་བསྒོམ་པར་བྱ། །ཞེས་སོགས་ཀྱིས་ཐོག་མར་རང་དང་གཉུག་མའི་ལུས་ལྷར་བསྒོམ་དགོས་པར་བསྟན། འདི་ནི་བདག་ལས་ཐ་དད་མིན། །ཞེས་སོགས་ཀྱིས་གཉུག་མའི་ལུས་ལས་སྒྱུ་ལུས་བསྒྲུབ་ཚུལ་བསྟན། ལུས་ཅན་ཀུན་གྱིས་དེ་མཐོང་དང་། །ཞེས་སོགས་ཀྱིས་སྒྱུ་ལུས་འོད་གསལ་དུ་འཇུག་ཚུལ་བསྟན། སྒྱུ་མ་ལྟ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/_JIGS BYED_FRIGHTENER (BHAIRAVA)/_GREL PA_COMMENTARIES/s00257a.txt


༄༅། །པའི་ཕྱིར། ཆོས་ཁམས་ཀྱི་ཕྱོགས་གཅིག་གང་ཞེ་ན། འཇིག་ཚོགས་ལ་ལྟ་བ་ལ་སོགས་པ་ལྔ་དང་། འཇིག་རྟེན་པའི་ཡང་དག་པའི་ལྟ་བ་དང་། སློབ་པའི་ལྟ་བ་དང་། མི་སློབ་པའི་ལྟ་བ་སྟེ་རྣམ་པ་བརྒྱད་ཡོད་དོ། །དེ་ལ་དང་པོ་ལྔ་ནི་ཉོན་མོངས་ཅན་དང་། དྲུག་པ་ནི་དགེ་བ་ཟག་བཅས་དང་། ཕྱི་མ་གཉིས་ནི་སྒོམ་སྤང་གི་ས་པོན་དང་བཅས་པ་དང་དེ་མེད་པའི་ཟག་མེད་ཡིན་པས། དེ་དག་གིས་ཤེས་བྱའི་ཆོས་ལ་ལྟ་བ་ན་རིམ་པ་ལྟར། སྤྲིན་དང་བཅས་པ་དང་སྤྲིན་མེད་པའི་མཚན་མོ་དང་། ཉིན་མོ་གཟུགས་ལ་ལྟ་བ་བཞིན་དུ། མི་གསལ་བ་དང་གསལ་བ་དང་ཤིན་ཏུ་ཆེས་གསལ་བ་དང་ལྡན་པ་ཡིན་ནོ། །འཇིག་རྟེན་པའི་ཡང་དག་པའི་ལྟ་བ་ནི་ཡིད་ཤེས་དང་མཚུངས་ལྡན་གྱི་ཤེས་རབ་དགེ་བ་ཟག་བཅས་ཁོ་ན་ཡིན་གྱི། མིག་ལ་སོགས་པའི་རྣམ་ཤེས་ལྔ་དང་མཚུངས་ལྡན་དུ་སྐྱེས་པའི་བློ་སྟེ་ཤེས་རབ་ནི་འཇིག་རྟེན་པའི་ཡང་དག་པའི་ལྟ་བ་མ་ཡིན་ཏེ། ལྟ་བ་ནི་ངེས་པར་རྟོག་པ་ཡིན་ལ། དེ་དག་ནི་ངེས་པར་རྟོག་པ་མེད་པ་ཡིན་པའི་ཕྱིར་རོ། །འོ་ན། མིག་ཀྱང་ལྟ་བ་མིན་པར་ཐལ། ངེས་རྟོག་མེད་པའི་ཕྱིར་ཞེ་ན། མིག་གིས་གཟུགས་རྣམས་མཐོང་བའི་ཕྱིར་ལྟ་བ་ཞེས་བྱའོ། །ངེས་པར་རྟོག་པའི་ཕྱིར་མིན་ནོ། །མིག་ཐམས་ཅད་ཀྱིས་མཐོང་ངམ་ཞེ་ན། རྣམ་ཤེས་རྟེན་པ་དང་བཅས་པའི་མིག་གིས་མཐོང་གི་དེ་དང་མཚུངས་པས་ནི་མིན་ནོ། །དེ་ལྟར་ན་མིག་ལ་བརྟེན་མའི་རྣམ་ཤེས་ཁོ་ནས་མཐོང་པར་འགྱུར་རོ་ཞེ་ན། མིག་དེ་ལ་བརྟེན་པའི་རྣམ་ཤེས་ཁོ་ནས་མཐོང་བ་མིན་ཏེ། གང་གི་ཕྱིར་ན་རྣམ་ཤེས་ཀྱིས་མཐོང་ན་དེ་ནི་ཐོགས་མེད་ཡིན་པས་རྩིག་པ་ལ་སོགས་པས་པར་དུ་ཆོད་པའི་གཟུགས་ཀྱང་མཐོང་བར་འགྱུར་ན། རྩིག་པ་ལ་སོགས་པའི་སྒྲིབ་བྱེད་ཀྱིས་བར་དུ་ཆོད་པའི་གཟུགས་ནི་མཐོང་བ་མིན་པའི་ཕྱིར། ལོ་ཞེས་བྱ་བ་ནི་མདོ་སྡེ

B(Autochthonous Tibetan Literature)/B.i (ACIP SUNGBUM_dge lugs)/B.i.22 (mngon pa_abhidharma)/RGYAL BA DGE _DUN GRUB_GYALWA GENDUN DRUP DALAI LAMA 1/se05525m.txt


འགྲེལ་དང་བཅས་པ་དུ་མ་ལས་གསུངས་སོ། །གཉིས་པ་ནི། འོན་ཏེ་གང་ཟག་གང་གཞིག་བྱང་ཆུབ་སེམས་དཔའ་ལ་ཡིད་རབ་ཏུ་དང་བར་བྱེད་ན། དད་པ་དེའི་འབྲས་བུ་སྔར་སྡིག་པའི་འབྲས་བུ་བཤད་པ་དེ་བས་ལྟག་པར་འཕེལ་པ་སྟེ། དང་པའི་སེམས་ཀྱི་སྐད་ཅིག་ཇི་སྙེད་ཡོད་པ་དེ་བས་ཀྱང་ཆོས་གྲོངས་མང་བའི་བསྐལ་བར་འབྲས་བུ་ཁྱད་པར་ཅན་ཉམས་སུ་མྱོང་བར་འགྱུར་ཏེ། ངེས་པ་དང་མ་ངེས་པ་ལ་འཇུག་པ་ཕྱག་རྒྱའི་མདོ་ལས་གསུངས་པ་ལྟར་རོ། །གསུམ་པ་ནི། རྒྱལ་སྲས་ཆེན་པོ་རྣམས་ལ་གནོད་པ་དང་སྡུག་བསྔལ་བསྐྱེད་པའི་བསམ་པ་སོགས་དོ་གལ་ཆེན་པོས་ཏེ་སྲོག་ལ་བབ་ཀྱང་ཁོང་ཁྲོ་བ་སོགས་སྡིག་པའི་སེམས་མི་འབྱུང་ཞིང་དགེ་བ་ངང་གིས་འཕེལ་བར་འགྱུར་རོ། །འགྲེལ་པ་ལྟར་ན་ཁོང་ཁྲོ་སོགས་ཁྲོ་བོ་དེར་གནས་པའི་དོན་མེད་དོ་སྙམ་པ་ལྟ་བུར་བྱང་ཆུབ་སེམས་དཔའི་རྒྱུད་ལ་མི་འབྱུང་བ་ལ་དོག་ལ་ཆེན་པོས་མི་འབྱུང་བར་བཤད་དོ། །དོན་ནི་སེམས་དཔའ་རྣམས་སྲོག་ལ་བབ་ཀྱང་སྡིག་པ་མི་མཛད་ཅིང་། དགེ་བ་ངང་གིས་འཕེལ་བའི་དོན་ཏོ། །རྒྱུ་མཚན་དེ་བས་ན་གང་ཟག་གང་ལ་སེམས་ཀྱི་དམ་པ་རིན་ཆེན་དེ་སྐྱེས་པ་དེའི་སྐུ་ལ་སྒོ་གསུམ་གུས་པས་ཕྱག་འཚལ་ཞིང་བཟོད་པའི་ལེའུ་ནས་འཆད་པར་འགྱུར་བ་དང་། རྒྱལ་པོ་བྱམས་པའི་སྟོབས་ཀྱི་སྐྱེས་རབས་ལས་འབྱུང་བའི་གནོད་སྦྱིན་ལྔས་སྐུ་ལུས་ཀྱི་ཁྲག་འཐུངས་ཀྱང་མཐར་འཕགས་པའི་གོ་འཕང་ལ་བཀོད་པ་བཞིན་དུ་སེམས་དཔའ་གང་ལ་གནོད་པ་བྱས་ཀྱང་གནད་ལན་མི་བྱེད་པར་མ་ཟད་བདེ་བ་འབའ་ཞིག་བསྐྱེད་པ་དང་འབྲེལ་བའི་བདེ་བའི་འབྱུང་གནས་དེ་ལ་སྐྱབས་སུ་འཆིའོ། །མདོར་བསྡུས་ན་སྔགས་དང་ཕ་རོལ་ཏུ་ཕྱིན་པའི་ལམ་གང་དུ་འཇུག་ཀྱང་ཐེག་པ་ཆེན་པོར་འཇུག་པའི

B(Autochthonous Tibetan Literature)/B.i (ACIP SUNGBUM_dge lugs)/B.i.25 (dbu ma_madhyamika prasangika)/SPYOD _JUG _GREL PA_COMMENTARIES ON THE GUIDE TO THE BODHISATTVA_S WAY OF LIFE/s05436a.txt


པ་ལ་ཞུམ་པ་གཏན་མི་སྐྱེ་ཞིང་། སྤྲོ་དགའ་ཤུགས་དྲག་པོ་དང་བཅས་ཏེ་མདོ་སྡེ་ནས་བྱུང་བའི་རྒྱལ་སྲས་ཀྱི་སྙིང་སྟོབས་དང་སྤྱོད་པ་གང་རླབས་ཆེ་ཆེ་རྣམས་ལ་རེ་རེ་ནས་དམིགས་ཕུག་པའི་ཐུགས་སྦྱོང་ནར་མར་བརྟེན་པས། དང་པོ་ཞིག་ཅུང་དཀའ་ཙམ་བྱུང་ཡང་ཕྱིས་ལེགས་པར་གོམས་ནས་འབད་རྩོལ་མི་དགོས་པར་ཤུགས་ཀྱིས་རྒྱལ་སྲས་ཀྱི་སྙིང་སྟོབས་དང་སྤྱོད་པ་རྨད་དུ་བྱུང་བ་ཇི་འདྲའི་དཔག་དཀའ་བ་ཞིག་ལའང་ཞུམ་པ་མེད་པའི་སྤྲོ་དགའ་ཤུགས་དྲག་པོས་ངང་གིས་འཇུག་པ་ཞིག་བྱུང་ཞེས་རྗེ་ཉིད་ཀྱིས་བཀའ་སྩལ་ཏེ། གསུང་འདི་ཙམ་ཡང་ཐེག་པ་ཆེན་པོ་ལ་སློབ་པར་འདོད་པའི་གདུལ་བྱ་རྣམས་ལ་རྨད་དུ་བྱུང་བའི་གདམས་ངག་དང་། བློ་ཆེན་དག་གིས་ཀྱང་དཔགས་པར་དཀའ་བའི་རྣམ་པར་ཐར་པ་སྟེ་ཡང་དང་ཡང་དུ་གུས་པས་ཐལ་མོ་སྦྱོར་ཞིང་གསོལ་བ་འདེབས་པ་ལ་འབད་པར་རིགས་སོ། །གནས་དེར་བཞུགས་སྐབས་ཞིག་རྗེ་བཙུན་བྱམས་པ་མགོན་པོ་སྐུ་གསེར་བཙོ་མའི་ཁ་དོག་ལྟ་བུ་ལ་རིན་པོ་ཆེའི་རྒྱན་དང་། ཆོས་འཆད་ཀྱི་ཕྱག་རྒྱས་མེ་ཏོག་གི་སྡོང་བུ་བསྣམས་པ། རིན་པོ་ཆེའི་ཁྲི་ལ་སྐྱིལ་ཀྲུང་གིས་བཞུགས་པ་དེ་འདྲ་བའི་སྐུ་ཤིན་ཏུ་ཆེ་བ་དང་། ཡང་རྒྱལ་བ་ཤཱཀྱའི་རྒྱལ་པོ་དང་། སྨན་གྱི་བླ་མ་བླ་གོས་སེར་པོ་བསྣབས་པ་དང་། རྗེ་བཙུན་བྱམས་པ་བཟང་པོའི་འདུག་སྟངས་མཛད་པ་རབ་བྱུང་གི་ཆ་བྱད་ཅན་སྣམ་སྦྱར་གསོལ་བ་ཕྱག་གིས་ཀླུ་ཤིང་གི་སྡོང་བུ་རིལ་བས་མཚན་པ་འཛིན་པ་དང་། གཞན་ཡང་རྒྱལ་བ་ཚེ་དཔག་ཏུ་མེད་པ་ལ་སོགས་པ་རྣམས་ཀྱི་སྐུའི་སྣང་བ་དངོས་སུ་གཟིགས་པ་མང་དུ་བྱུང་སྟེ། གསང་རྣམ་གསོལ་འདེབས་ལས། ལྷ་མིའི་སྟོན་པ་ཤཱཀྱའི་རྒྱལ་པོ་དང་། །སྨན་གྱི་བླ་དང་འདྲེན་པ་འོད་དཔག་མེད། །འཁོར་ཚོགས་རྒྱ་མཚོའི་དབུས་ན་ལྷམ་མེ་བ། །མངོན་སུམ་གཟིགས་པ་རྗེ་བཙུན་ཆོ

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/MTSAN THOG_BY PERSON_S NAME/RJE TZONG KHA PA BLO BZANG GRAGS PA_JE TSONGKAPA LOBSANG DRAKPA/sl00191i.txt


འཕགས་པ་སོགས་དང་ཐུགས་རྒྱུད་གཅིག་པའི་གྲུབ་ཆེན་དེ་ལ་བདེ་གསང་འཇིགས་གསུམ་དང་། འཇམ་དབྱངས་ཀྱིས་རྗེ་བླ་མར་དངོས་སུ་གནང་བའི་སྤྲུལ་བའི་གླེགས་བམ་སོགས་གསན་ཅིང་། པདམ་ཅན་སོགས་སུ་སྒྲུབ་པ་མཛད། དགུ་ལོ་ཉེར་གསུམ་པ་ལ་དབུས་སུ་བྱོན། དཔལ་ལྡན་འབྲས་སྤུངས་སུ་ཐམས་ཅད་མཁྱེན་པ་དགེ་འདུན་རྒྱ་མཚོའི་མཁན་པོ་སློབ་དཔོན་ལྷ་དབང་རིན་ཆེན་པ་སོགས་དགེ་འདུན་ལས་བསྙེན་པར་རྫོགས། ཆོས་གསན། གསེར་སྡིངས་སུ་པཎ་ཆེན་བྱང་ཆུབ་བློ་གྲོས་ལ་རྒྱུད་སོགས་གསན་ནས་བསྒོམ་པས་སྐུ་ཚེ་དེ་ཉིད་ལ་མཆོག་གི་དངོས་གྲུབ་བརྙེས་པ་ཡིན་ཏེ། གསུང་མགུར་ལས། གངས་ཅན་ལྗོངས་ཀྱི་སྐལ་ལྡན་མཆོག་།བློ་བཟང་དོན་གྲུབ་ཅེས་པས་ཀྱང་། །ལམ་མཆོག་འདི་ཉིད་ཉམས་བླངས་པས། །ཚེ་འདི་ཉིད་ལ་སངས་རྒྱས་ཐོབ། །ཅེས་སོགས་གསུང་། ཆོས་རྗེ་སྐྱབས་མཆོག་དཔལ་བཟང་གི་རྗེས་སུ་དཔེན་ས་ཆོས་སྡེའི་གདན་སར་ཕེབས། དེ་དུས་སྙན་པ་ཕྱོགས་ཐམས་ཅད་དུ་རྒྱས་པས་ཕྱོགས་སོ་སོ་ནས་ལུང་བསྟན་ཞུ་བ་དང་ཆོས་གསན་ཅིང་རྩེ་གཅིག་ཏུ་སྒྲུབ་པར་མཛད་པའི་གྲུབ་པ་བརྙེས་པ་ཤིན་ཏུ་མང་ལ། ད་ལྟའི་བར་དུ་ལམ་རིམ་དང་བདེ་གསང་གི་ཁྲིད་སྒོམ་པའི་གྲུབ་ཐོབ་ཀྱི་ཚོགས་སྤུངས་པ་ནུབ་ཕྱོགས་ཨུ་རྒྱན་གྱི་ཡུལ་དུ་ཨིནྡྲ་བྷུ་ཏི་བྱོན་དུས་ལྟ་བུར་ཡོད། དབུས་རིའི་རྩེར་ཆོས་སྡེ་བཏབ་པས་དགོན་མ་བས་བུ་འདི་དགའ་བ་བྱུང་སྟེ། གཙོ་བོར་སྒྲུབ་པ་བསམ་གཏན་གྱི་འཁོར་ལོ་ལྷུར་མཛད་ནས། སྐལ་ལྡན་གྱི་སློབ་མ་རྣམས་ལའང་གང་འཚམས་ཀྱི་ཆོས་འཁོར་བསྐོར་བས་གསུང་ལས་སྐྱེས་པའི་སློབ་མའི་གྲངས་མི་དཔོག་ཀྱང་མཁས

B(Autochthonous Tibetan Literature)/B.i (ACIP SUNGBUM_dge lugs)/B.i.13 (CHOS BYUNG_RELIGIOUS HISTORIES)/_JIGS BYED KYI CHOS _BYUNG_RELIGIOUS HISTORIES OF THE SECRET TEACHINGS OF THE FRIGHTENER (BHAIRAVA)/s19085e.txt


༄༅། །བུ་མདལ་དུ་བཞུགས་པའི་ཚེ། ཤཱ་རི་ཀ་དང་སྐར་རྒྱལ་རྩོད་པའི་ཚེ་ཤཱ་རི་ཀ་རྒྱལ་བ་ནི་སྲས་དེའི་བསོད་ནམས་ཀྱི་མཐུའོ། །རྗེ་རིན་པོ་ཆེ་ལྷུམས་སུ་བཞུགས་པའི་ཚེ་ཡུམ་ལ་དགེ་མཚན་ཁྱད་པར་ཅན་མང་དུ་བྱུང་བ་ནི་རྗེ་རིན་པོ་ཆེའི་བསོད་ནམས་ཀྱིས་སོ། །ལེགས་འོད་མངལ་དུ་ཞུགས་པ་སོགས་ཀྱི་ཚེ་ཕམ་སོགས་ལ་གནོད་པ་མང་དུ་བྱུང་། ཕྱིས་མུ་ལྟོ་བ་དང་འགྲོགས་པའི་ཚེ་གྲོགས་ཀྱིས་བཟའ་བཏུང་མ་རྙེད་པ་སོགས་བྱུང་བ་ཡང་ལེགས་འོངས་ཀྱི་སྡིག་པའི་ཤན་ཤོར་བའོ། །དེས་ན་དེ་ལྟ་བུ་ལ་བསམ་ནས་དགེ་སྡིག་གི་ཕན་གནོད་ལ་བརྟག་གོ། །། ༈ སྐྱབས་འགྲོའི་བསླབ་བྱའི་བརྗེད་བྱང་། ༈ མན་དག་ལས་འབྱུང་བའི་བསླབ་བྱ་བཅུ་གཉིས་བསྲུངས་ན། བསྡུ་བ་ལས་འབྱུང་བ་བརྒྱད་པོ་ཡང་དོན་གྱིས་བསྲུངས་པར་འགྱུར་བས་ཕྱིས་ཀྱི་ལམ་རིམ་དང་སྐྱབས་ཁྲིད་རྣམས་སུ་བརྒྱད་པོ་དེ་ལོགས་སུམ་གསུངས་པ་ཡིན་ནོ། །དེའི་ཕྱིར་སྔ་མ་ནི་ཕྱི་མའི་ཁོངས་སུ་གཏོགས་པར་བྱས་ཀྱང་རུང་དོ། ༸་།བོན་སོགས་ལ་བརྟེན་མི་རུང་བ་ནི། ཆོས་དང་མི་མཐུན་པའི་བོན་དང་ལྷ་པ་སོགས་ལ་འཕྲལ་གྱི་དོན་དུ་འདི་བརྟེན་མི་རུང་བའི་དོན་ནོ། །དེ་ཡང་དེ་དག་དང་མི་མཐུན་པའི་ཞེས་པས་ཆོས་དགེ་བ་དང་མི་མཐུན་པ་ཡིན་པར་བསྟན་ཏེ། དེ་ནི་སྔོན་རྗེ་བཙུན་མི་ལས

B(Autochthonous Tibetan Literature)/B.i (ACIP SUNGBUM_dge lugs)/B.i.19 (dul ba_vinaya)/_DUL BA CHOS _BYUNG_HISTORY OF VINAYA/s12065e.txt


༄༅། །ཅད་བསལ་བའི་ཕྱིར། །སྟོང་ཉིད་བདུད་རྩི་སྟོན་མཛད་ན། །གང་ཞིག་དེ་ལ་ཞེན་གྱུར་པ། །དེ་ཉིད་ཁྱོད་ཀྱིས་ཤིན་ཏུ་སྨད། །ཅེས་གསུངས་པ་ལྟར་རོ། །དེ་བཞིན་དུ་རིན་ཆེན་ཕྲེང་བ་ལས་ཀྱང་། དེ་ལྟར་བདག་དང་བདག་མེད་པ། །ཡང་དག་ཇི་བཞིན་དམིགས་སུ་མེད། །བདག་དང་བདག་མེད་ལྟ་བ་དག་།དེ་ཕྱིར་ཐུབ་པ་ཆེན་པོས་བཟློག་།ཅེས་གསུངས་པ་ཡང་བདག་དང་བདག་མེད་གཉིས་ཀ་ཡང་དག་པར་མ་གྲུབ་པས་དེ་གཉིས་ཡང་དག་པར་ཡོད་པར་ལྟ་བ་བཟློག་པ་ཡིན་གྱི་བདག་མེད་པར་ལྟ་བ་མི་འགོག་སྟེ། སྔར་རྩོད་ཟློག་དྲངས་པ་ལྟར་རང་བཞིན་གྱིས་གྲུབ་པའི་རང་བཞིན་མེད་པ་མ་ཡིན་ན་རང་བཞིན་གྱིས་གྲུབ་པ་ཡོད་པར་འགྱུར་བའི་ཕྱིར་རོ། །ལྔ་པ་དེ་བཞིན་དུ་མདོ་ལས། མཚན་མ་ལ་སྤྱོད་པར་གསུངས་པ་ཡང་བདེན་གྲུབ་ཀྱི་མཚན་མར་དགོངས་ཚུལ་ནི། དེ་དག་ནི་སྡུད་པ་ལས། ཕུང་འདི་སྟོང་ཞེས་རྟོག་ནའང་བྱང་ཆུབ་སེམས་དཔའ་ནི། མཚན་མ་ལ་སྤྱོད་སྐྱེ་མེད་གནས་ལ་དད་མ་ཡིན། །ཞེས་གསུངས་པ་དང་། ཡུམ་ཆེན་མོ་ལས། གཟུགས་སྟོང་པ་དང་བདག་མེད་ཅེས་བྱ་བར་སྤྱོད་ན་མཚན་མ་ལ་སྤྱོད་ཀྱི། ཤེས་རབ་ཀྱི་ཕ་རོལ་ཏུ་ཕྱིན་པ་ལ་མི་སྤྱོད་དོ། །ཞེས་གསུངས་པ་རྣམས་ཀྱི་དོན་ཡང་སྟོང་ཉིད་སོགས་བདེན་པར་བཟུང་བ་ལ་བྱ་སྟེ། དྲུག་པ་དེ་ལྟ་མིན་ན་མདོ་སྡེ་རྣམས་ལས་སྟོང་ནqཨིད་ལ་ཤེས་རབ་ཀྱིས་དཔྱད་པར་བསྔགས་པ་དང་འགལ་བ

B(Autochthonous Tibetan Literature)/B.i (ACIP SUNGBUM_dge lugs)/B.i.29 (LAM RIM_STEPS OF THE PATH)/LAM RIM _BRING_MIDDLE-LENGTH PRESENTATION OF THE STEPS OF THE PATH/s00271i.txt


འགོག་བདེན་སོགས་སུ་བཤད་པའི་མདོ་བསྟན་ཆོས་མང་བའི་ཕྱིར་ཏེ། རྣམ་བཤད་ལས། གཞི་འགའ་ཞིག་གི་སྟེང་དུ། ཞེས་པ་ནས། དག་པའི་ཆོས་ཉིད་ཀྱི་དགག་བྱ་དྲི་མར་གསུངས་པ་དུ་མ་ཞིག་ཡོད་པའི་ཕྱིར་དང་། ཞེས་གསུངས་པའི་ཕྱིར། གཞན་ཡང་འདོད་ཆེན་པའི་སྒྲིབ་པ་སོགས་སྒྲིབ་བཞིས་ཆོས་ཉིད་རིམ་གྱིས་དག་པའི་ཚེ་ཆོས་སྐུ་དང་། གཙང་བདེ་རྟག་བདག་བཞིའི་ཕར་ཕྱིན་བཞི་ཐོབ་པ་མ་ཡིན་པར་ཐལ། དེ་བཞིན་ཉིད་ཡིན་ན་རང་གི་དགག་བྱའི་དྲི་མ་མེད་པས་ཁྱབ་པའི་ཕྱིར། རྟགས་ཁས༑ འདོད་ན། རྒྱུད་བླ་མ་ལས། གཙང་བདག་བདེ་དང་རྟག་ཉིད་ཀྱི། །ཡོན་ཏན་ཕ་རོལ་ཕྱིན་པ་འགྲས། ཞེས་མདོར་བསྟན་ནས། དེ་ཉིད་ལས། འདི་དག་འབྲས་ནི་མདོར་བསྟན། །ཆོས་ཀྱི་སྐུ་ལ་ཕྱིན་ཅི་ལོག། རྣམ་པ་བཞི་ལས་བཟློགས་པ་ཡི། ཞེས་དང་། འགྲེལ་པར། མོས་པ་ལ་སོགས་པ་ནས། གོ་རིམ་ཇི་ལྟར་བཞིན་དུ་ཕྱིན་ཅི་ལོག་རྣམ་བ་བཞི་བཟློགས་བའི་གཉེན་པོར་དེ་བཞིན་གཤེགས་པའི་ཆོས་ཀྱི་སྐུ་ལ་ཡོན་ཏན་གྱི་ཕ་རོལ་ཏུ་ཕྱིན་པ་རྣམ་པ་བཞིར་བལྟའོ། །ཞེས་གསུངས་པ་མི་འཐད་པར་ཐལ། འདོད་པ་དེའི་ཕྱིར། དེ་སོགས་མང་ངོ། གཞན་ཡང་ཁྱོད་ཀྱིས་ལམ་བསྒོམས་པའི་དལ་པ་འབྲས་བུ་མེད་པར་ཐལ། ཁྱོད་ཀྱི་སེམས་རྒྱུད་ཀྱི་ཆོས་ཉིད་དྲི་བྲལ་དུ་འགྲོམ་སྲིད་པའི་ཕྱིར། རྟགས་སོང་། མགྲུབ་ན། ཆོས་ཉིད་དྲི་མ་དང་བྲལ་བ་དེའི་དགག་བྱ་ཡོད་པར་ཐལ། མ་གྲུབ་པ་དེའི་ཕྱིར་ཏེ། རྣམ་བཤད་ལས། ཆོས་ཉིད་དྲི་བྲལ་དུ་སོང་བ་མི་སྲིད་ན། ངལ་བ་འདྲས་བུ་མེད་པར་འགྱུར་བའི་ཕྱིར་དང་། སྲིད་ན་དེའི་དགག་བྱ་ཤེས་བྱ་ལ་ཡོད་པའི་ཕྱིར་རོ། །ཞེས་གསུངས་པའི་ཕྱིར། གཞན་ཡང་འགོག

B(Autochthonous Tibetan Literature)/B.i (ACIP SUNGBUM_dge lugs)/B.i.25 (dbu ma_madhyamika prasangika)/DBU MA LA _JUG PA_I _GREL PA_COMMENTARIES ON _ENTERING THE MIDDLE WAY_ (MADHYAMAKA AVATARA)/_JAM DBYANGS BZHAD PA_I RDO RJE NGAG DBANG BRTZON _GRUS_JAMYANG SHEPAY DORJE/s13000e.txt


༄༅། །རྡོ་རྗེ་འཆང་ཕ་བོང་ཁ་པའི་གསུང་དཔལ་རྡོ་རྗེ་འཇིགས་བྱེད་དཔའ་བོ་གཅིག་པའི་ལས་རུང་གི་བསྙེན་པ་བྱ་ཚུལ་དང་། དཔའ་གཅིག་གི་བསྙེན་ཆེན་ཟིན་ཐོ་ཐུན་མོང་མ་ཡིན་པ་ཨ་མདོ་བདེ་ཡངས་རིན་པོ་ཆེས་མཛད་པ། དྲུག་ཅུ་མ་དྲག་བསྔོས་ཀྱི་ཟིན་ཐོ་བཅས་བཞུགས་སོ།།

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/_JIGS BYED_FRIGHTENER (BHAIRAVA)/BSNYEN PA_RETREAT INSTRUCTIONS/s00331e.txt


༄༅། །ནོར་བཟང་གིས་ཀྱང་། འདི་དག་བསྐྱེད་པས་བདག་གི་མ་ལྟ་བུ། །ཡོན་ཏན་འོ་མ་ལྡུད་པས་མ་མ་འདྲ། །ནས། རྒ་ཤི་མཐར་བྱེད་སྨན་པ་ལྟ་བུ་སྟེ། །བདུད་རྩིའི་ཆར་འབེབས་ལྷ་དབང་བརྒྱ་བྱིན་འདྲ། །ཟླ་བ་ལྟ་བུ་དཀར་པོའི་ཆོས་ཀྱིས་རྒྱས། །སོགས་དང་། སྔོན་གྱི་རྒྱལ་བ་ཆེས་མང་དཔག་ཏུ་མེད་བ་དང་། ད་ལྟར་དང་མ་འོངས་པའི་རྒྱལ་བ་ཐམས་ཅད་ཀྱི་ཐབས་སོགས་སྟོན་པའི་ཡབ་དང་། ཆོས་ཉིད་སོགས་སྟོན་པའི་ཡུམ་དུ་གྱུར་པར་མ་ཟད། ད་དག་གི་མདུན་དུ་རྒྱལ་སྲས་གཞོན་ནུའི་ཚུལ་བཟུང་ནས་བསྟན་འགྲོ་མཐའ་ཡས་པའི་དོན་བྱེད་པའི་ཕྱིར་ཏེ། སློབ་དཔོན་ཞི་བ་ཡེ་ཤེས་ཀྱིས། གཉིས་མེད་ཐུན་མོང་མ་ཡིན་ཁྱབ་པའི་སྐུ། །ཀུན་ལ་སྙོམས་མཛད་རྒྱལ་བསྐུན་གྱི་ཡབ། །ཆོས་ཀྱི་དབྱིངས་གྱུར་རྒྱལ་བ་ཀུན་གྱི་ཡུམ། །ཡེ་ཤེས་སེམས་དཔའ་རྒྱལ་བ་ཀུན་གྱི་སྲས། །ཞེས་དང་། དེ་ལྟར་འགྱུར་བའི་སེམས་བསྐྱེད་ཚུལ་ལས། ཞིང་བཀོད་ཀྱི་མདོ་འགྲེལ་ཆེན་དུ་དྲངས་པ་ལས། སྔོན་བཅོམ་ལྡན་འདས་འཇམ་པའི་དབྱངས་འཁོར་ལོས་བསྒྱུར་བའི་རྒྱལ་བོ་ནམ་མཁའ་ཞེས་བྱ་བར་གྱུར་པ་ན། བཅོམ་ལྡན་འདས་དེ་བཞིན་གཤེགས་པ་འབྲུག་སྒྲའི་དབྱངས་ཀྱི་རྒྱལ་པོའི་སྤྱན་སྔར་སྨོན་ལམ་ཚད་མེད་པ་བཏབ་པ་ལྟ་བུ་སྟེ། དེ་ཡང་དེ་ནས་རྒྱལ་པོ་ནམ་མཁའ་སྲོག་ཆགས་བྱེ་བ་ཁྲག་ཁྲིག་བརྒྱ་སྟོང་ཕྲག་བརྒྱད་ཅུས་ཡོངས་སུ་བསྐོར་ཞིང་མདུན་དུ་བདར་ཏེ། བཅོམ་ལྡན་འདས་དེ་བཞིན་གཤེགས་པ་འབྲུག་སྒྲའི་དབྱངས་ཀྱི་རྒྱལ་པོ་ག་ལ་བ་དེར་དོང་སྟེ། ལྷགས་ནས་བཅོམ་ལྡན་འདས


བ་གྲགས་པ། ཀརྨ་རོལ་པའི་རྡོ་རྗེ་བཅས་མཁས་གྲུབ་སུམ་ཅུ་ལྷག་ལ་བསྟེན་ནས་ཚད་མ་རྣམ་འགྲེལ་དང་། ས་སྡེ་ལྔ། དུས་འཁོར། སྦྱོར་དྲུག་ཞི་བྱེད་ཆོས་སྐོར། ཕར་ཕྱིན། མདོ་མང་། ཡུམ་རྒྱས་པ། དགྱེས་པ་རྡོ་རྗེ། གསང་འདུས། འདུལ་བ་ལུང་སྡེ་བཞི། བདག་མེད་ལྷ་མོ་བཅོ་ལྔ། མངོན་པ་ཀུན་བཏུས། རྒྱུད་བླ་མ་སོགས་ལོ་ངོ་བཅོ་བརྒྱད་རིང་དུ་སྦྱངས་པས་རིགས་པ་སྨྲ་བའི་ཁྱུ་མཆོག་ཏུ་གྱུར་ཏོ། དགུང་ལོ་བཞི་བཅུ་པར་རང་ཡུལ་རབ་སྒང་དུ་ཕེབས་ཏེ་རལ་པ་ཅན་གྱི་དགོན་པར་གཞི་གསུམ་དང་མཚན་ཉིད་བཙུགས། དུས་བཞི་ལ་ཕར་ཚད་འདུལ་མཛོད་ཀྱི་འཆད་མཉན་སྦེལ། དགུང་ལོ་ང་གཅིག་པར་སྐྱི་རུ་རིན་ཆེན་གླིང་བཏབ་པས་བློ་གསལ་མཁས་མང་འདུས་ནས་བསྟན་པ་དར། དེ་ནས་རུ་ཟི་དགོན་དང་། སྟོང་དགོན། སེང་གེ་དགོན། ནུ་མགོ་བྱང་ཆུབ་གླིང་བཅས་སུ་འཆད་མཉན་རྒྱ་ཆེར་སྦེལ་བས་ཕྱུག་མོ་གཞོན་ནུ་དཔལ་དང་། རིག་སྒྲ་བློ་གྲོས་དཔལ་སོགས་སློབ་མ་མཁས་པ་མང་དུ་བྱུང་། དེ་ལྟར་སློབ་མའི་ཚོགས་གྲངས་མེད་པ་ལ་ཕྱི་ནང་ཐུན་མོང་དང་ཐུན་མིན་རིག་གནས་ཀྱིས་ཚིམ་པར་མཛད་དོ། ཁོང་ནི་མི་ཉག་མཁས་དབང་མི་ལྔའི་ནང་གི་གཅིག་ཡིན། ། བྱར་པོ་པཎ་ཆེན་རྡོ་རྗེ་ཕ་ལམ། ཁོང་ནི་སྤྱི་ལོའི་དུས་རབས་བཅོ་ལྔ་པའི་དུས་སྨད་ཙམ་དུ་ལྷོ་ཕྱོགས་བྱར་ཡུལ་དུ་སྐུ་འཁྲུངས་པའི་མི་ཞིག་ཡིན། ཁོང་དགུང་ལོ་ཆུང་ངུའི་དུས་ནས་དགེ་བའི་བཤེས་གཉེན་མང་པོར་བསྟེན་ཏེ་མདོ་སྔགས་རིག་གནས་དང་བཅས་པར་བརྩོན་པ་ཆེན་པོས་སློབ་གཉེར་མཛད་པས

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/SPYI_GENERAL PRESENTATIONS/s12327e.txt


༄༅། །དུ་ལེགས་བཞུགས་ནས། །འགྲོ་ལ་ཆོས་འཁོར་མ་ལུས་བསྐོར་དུ་གསོལ། །དགེ་ཀུན་རྫོགས་པའི་བྱང་ཆུབ་ཆེན་པོར་བསྔོ། །གླིང་བཞི་རེ་རབ་ཉི་ཟླ་རིན་ཆེན་བདུན། །རིན་ཆེན་མཎྜལ་ཀུན་བཟང་མཆོད་པའི་ཚོགས། །བློ་ཡིས་བླངས་ནས་འོད་མཐའ་ཡས་ལ་འབུལ། །ཐུགས་རྗེས་བཞེས་ནས་བྱིན་གྱིས་བརླབ་ཏུ་གསོལ། །ཞེས་བདེ་བ་ཅན་ནས་མར་མེ་གཅིག་ལས་གཉིས་མཆེད་ཀྱི་ཚུལ་དུ་སྤྱན་དྲངས་པ་ལ་ཡན་ལག་བདུན་པ་མཎྜལ་བཅས་ཕུལ་ཏེ། རང་ལུས་དབུས་ཀྱི་དང་པོར་རྩ་དབུ་མ། །མདའ་སྨྱུག་ཙམ་ཞིག་མར་སྣ་ལྟེ་འོག་ནས། །ཡར་སྣ་ཚངས་བུག་ཐལ་གྱིས་ཟུག་པ་ཡི། །སྙིང་དབུས་རང་སེམས་ཐིག་ལེ་རྒྱ་སྲན་ཙམ། །དཀར་འཚེར་འཕར་ཞིང་འཕུར་ལ་ཁད་པར་གྱུར། །ཅེས་དལ་བུས་བརྗོད་བཞིན་པར་རང་ལུས་དྲངས་ཤིང་གསལ་བའི་གཡས་གཡོན་གྱི་དབུས་དྲང་ཐང་རྒྱབ་མདུན་གྱི་ཅུང་ཟད་རྒྱབ་ལ་ཉེ་བར་རྩ་དབུ་མ་ཕྱི་སྔོ་ལ་ནང་དམར་བ་ཁྱད་ཆོས་གསུམ་ལྡན། སྨད་མངའ་སྨྱུག་ཙམ་ལ་ཇེ་སྦོམ་དུ་སོང་པའི་སྟོད་སྦ་ལྕག་ཙམ་ཡོད་པ། མར་སྣ་ལྟེ་འོག་སོར་བཞི་ཙམ་དུ་སླེབས་པ་སྦྲུལ་མཇུག་ལྟར་བུག་པ་མེད་ཅིང་། ཡར་སྣ་ཚང་ས་ཕུག་ཏུ་ཟུག་པ་རྒྱ་མཐོངས་ལྟར་བུག

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/_PHO BA_TRANSFERRING CONSCIOUSNESS/s06306e.txt


འབའ་ཞིག་པར་ཞེན་པར་བྱ་བ་དང་། དགག་སྒྲུབ་གང་རུང་གང་ཞིག་སྒྲུབ་བ་མིན་པ་དང་། རང་གི་བསལ་བྱ་རིགས་མི་མཐུན་སེལ་བར་བྱེད་པ་ཞེས་ཟེར་རོ། །འགོག་བདེན་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། རྟཌ་གྲུབ་པར་ཐལ། མདོ་སྡེ་པ་ཡན་གྱི་ལུགས་ལ། འགོག་བདེན་མེད་དགག་དང་། བྱེ་བྲག་སྨྲ་བའི་ལུགས་ལ་དེ་མ་ཡིན་དགག་ཏུ་མཛོད་ཀྱི་རང་འགྲེལ་དུ་བཤད་པའི་ཕྱིར། འདོད་མི་ནུས་ཏེ། སྒྲིབ་པ་མེད་པ་དེ། འགོག་བདེན་ཞེས་པའི་སྒྲའི་དངོས་ཀྱི་བརྗོད་བྱ་མ་ཡིན་པའི་ཕྱིར། གཞན་ཡང་། ནམ་མཁའ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། རྟགས་གྲུབ་པར་ཐལ། དེ་ལྟར་དུ་རྟོག་གེ་འབར་བ་ལས་བཤད་པའི་ཕྱིར། འདོད་མི་ནུས་ཏེ། ནམ་མཁའ་ཞེས་པའི་སྒྲས་ཐོག་བཅས་ཀྱི་རེག་བྱ་དང་། བྲལ་བ་ཙམ་ཚིག་ཟིན་ལ་མ་བརྗོད་པའི་ཕྱིར། གཞན་ཡང་། སྟོང་ཉིད་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་མི་ནུས་ཏེ། སྟོང་ཉིད་བརྗོད་པའི་སྒྲས། དགག་བྱ་བདག་གཉིས་མེད་པར་ཚིག་ཟིན་ལ་མ་བརྗོད་པའི་ཕྱིར། གཞན་ཡང་། འགོག་བདེན་དགག་པ་ཡིན་ཏེ། སངས་རྒྱས་ཀྱི་ཐུགས་རྒྱུད་ལ་སྒྲིབ་པ་མེད་པ་དེ། མེད་དགག་ཡིན་པའི་ཕྱིར་རོ། །ནམ་མཁའ་དགག་པ་ཡིན་ཏེ་ཐོག་བཅས་ཀྱི་རེག་པ་དང་བྲལ་ཙམ་དེ་མེད་དགག་ཡིན་པའི་ཕྱིར་རོ། སྟོང་ཉིད་དགག་པ་ཡིན་ཏེ། བྱ་བྱེད་བདེན་མེད་དགག་པ་ཡིན་པའི་ཕྱིར། མཚན་ཉིད་གཉིས་པ་ལ། ཁ་ཅིག་ན་རེ། ཤིང་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར་ཏེ། ཤིང་མིན་པ་དངོས་སུ་བཅད་པའི་ཚུལ་གྱིས་རྟོགས་བྱ་ཡིན་པའི་ཕྱིར་ཏེ། ཤིང་མིན་པ་དངོས་སུ་བཅད་པའི་ཚུལ་གྱིས་ཤིང་བརྡ་སྦྱོར་བ་ཡིན་པའི་ཕྱིར། ཞེས་ཟེར། འོ་ན། ཤིང

B(Autochthonous Tibetan Literature)/B.i (ACIP SUNGBUM_dge lugs)/B.i.24 (tsad ma_valid perception)/TSAD MA RNAM _GREL (PRAMANA VARTIKA)_A COMMENTARY ON VALID PERCEPTION/KUN MKHYEN CHOS _BYOR DPAL BZANG_KUNKYEN CHUNJOR PELSANG/s00995e.txt


ཙོང་ཆུའི་ལྷོ་དང་རྨ་ཆུའི་བྱང་རྒྱུད་བཤད་པ། བས་ཆེན་ལུང་གིས་ཧུ་ཐོག་ཐུའི་ཆོ་ལོ་གནང་། ཨ་པག་ག་ཤེ་ར་ཐ་ལར་དགོན་པ་བཏབ། ༈ ཆེན་ཧུ་བློ་བཟང་དགེ་ལེགས། ནན་ཀྱཱ་ངག་དབང་བཟང་པོ། གཡུ་བློ་བཟང་རྣམ་རྒྱལ། ཆུ་ཁ་ངག་དབང་དོན་གྲུབ། བེ་རི་གྲགས་པ་རིན་ཆེན། ༈ སྐུ་འབུམ་རྒྱ་ཡག་བསྟན་འཛིན་བཟང་པོ། ཁོང་གིས་རྗེའི་སྐུ་ལི་མ་ཆེ་ཚད། ཚེ་སྐུ་ཁྲི་ཕྲག་བཞུགས་པའི་ཞལ་ཐང་གྲས་མཚུངས་ལྔ་བཅུ། འདུ་ཁང་ཞིག་གསོས་ཐེབས་སུ་དངུལ་སྲང་ལྔ་བརྒྱ་བཅས་སྦྱོར་འཇགས་གནང་། ༈ སླར་ཡང་གོང་བ་ངག་དབང་ཡེ་ཤེས། མདོ་བ་ངག་དབང་སེང་གེ་ཟི་ནས་ཡེ་ཤེས་དཔལ་འབྱོར། སྐྲ་ཚ་ཕུན་ཚོགས་རྒྱ་མཚོ། མ་གྲང་ངག་དབང་དོན་གྲུབ། གཡུང་ངག་དབང་རྒྱ་མཚོ། ཉིན་ཞ་བློ་བཟང་བསྟན་འཛིན། ༈ ཆུ་ཁ་བློ་བཟང་བསྟན་པའི་རྒྱལ་མཚན་རབ་བྱུང་བཅུ་གསུམ་པའི་ཤིང་ཕག་ལ་འཁྲུངས། འབྲས་སྒོ་མང་དུ་ཐུགས་གཉེར་དང་གསང་ཕུའི་དཀའ་བཅུ་གནང་། རྭ་སྒྲེང་ཁྲི་ཆེན་ལས་བསྙེན་པར་རྫོགས། སྨད་དུ་ཨོ་ཐོག་བེ་ལིའི་བླ་མར་བྱོན། འདི་ཀའི་ཁྲིའི་སྐབས་པཎ་ཆེན་དཔལ་ལྡན་ཡེ་ཤེས་སྐུ་འབུམ་དུ་ཕེབས་པ་མཇལ་བར་སྣེ་རིང་སོགས་རྟེན་ཆས་བསྩལ། ལང་གྲུའི་ཀྱང་རིང་དང་ཡོང་ཆིང་སོགས་ཀྱི་ཁྲི་མཛད། ན་ས་ཙུན་དུས་བཀའ་གནང་བཞིན་སྦྲ་ནག་ཕྱོགས་ཀྱི་གོང་མའི་སྐུ་དོན་སྔ་ཕྱིར་བསྒྲུབས་པས་ཐེན་ཆིན་ཏཱ་བླ་མའི་ཆོ་ལོ་དང་དེ་བསྟུན་གཞུང་ནས་ཀྱང་མཁན་ཆས་གནང་། འདུ་ཁང་ཇོ་ཁང་གཉིས་ཞིག་གསོས་གནང་སྟེ་སྔ་མར་གུང་ཐགན་འཇམ་པའི་དབྱངས་ཀྱིས་རབ་གནས་མཛད། ཕྱི་མ་ལ་ཆུ་བཟང་རིན་པོ་ཆེར་རབ་གནས་དང་ཐུགས་རྗེ་ཆེན་པོའི་དབང་ཞུས། རེ་བཞི་བ་ས་སྟག་ལོར་ལྕང་སྐྱ་ཐམས་ཅད་མཁྱེན་པ་གདན་དྲངས་པར་ཆོས་འབྲེལ་བསྩལ། དགུང་ལོ་གྱ་ལྔ་བཟུགས། ༈ གཡུང་འཇམ་དབྱངས་བློ་གྲོས་དཔལ་འབྱོར། ཉིན་ཞ་བློ་བཟང་སྙན་གྲགས་རྒྱ་མཚོ། གོང་བ་བསྟན་པ་རྒྱ་མཚོ། འགུ་བློ་བཟང་བསྟན་པའི་དབང་ཕྱུག་གནས་བཅུ་རབ་འཕེལ་གླིང་གི་ལི་ཀྱཱ་ངག་དབང་ཚུལ་ཁྲིམས་རྒྱ་མཚོའི་བར་ཕེབས་ཏེ་སྒོ་མང་ཡིག་ཆའི་སྟེང་ནས་འཆད་ཉན་གྱི་རྒྱལ་མཚན་བསྒྲེངས། གྲྭ་གྲངས་ལྔ་བརྒྱ་ལྷག་ལ། ༈ རྒྱབ་རིའི་ངོས་སུ་རྒྱལ་བ་གོང་མས་བཏབ་པ་ལྷ

B(Autochthonous Tibetan Literature)/B.i (ACIP SUNGBUM_dge lugs)/B.i.13 (CHOS BYUNG_RELIGIOUS HISTORIES)/MDO SMAD_RELIGIOUS HISTORY OF AMDO/s01023e.txt


ཡིན་ཡང་རྒྱུ་ཚོགས་གཅིག་ལས་སྐྱེས་པས་སྒྲ་གཟུང་དོན་དུ་ངེས་ཀྱི་དེ་ལས་གཞན་རྣམས་མ་ཡིན་ནོ། ཞེ་ན་ཉན་ཤེས་དང་སྒྲ་རྒྱུ་ཚོགས་གཅིག་ལས་སྐྱེས་པས་རང་དང་དུས་མཉམ་པའི་སྒྲ་ཁོ་ན་འཛིན་ནོ་ཞེས་ཉན་ཤེས་ལ་དེ་ལྟར་རྟོགས་པ་འདི་ཡང་འཐད་པ་མེད་དེ། དེ་ལྟ་ན་ཉན་ཤེས་ཀྱིས་རང་དང་དུས་མཉམ་པའི་རྣ་བའི་དབང་པོའང་འཛིན་པར་ཐལ། དེ་དང་རྒྱུ་ཚོགས་གཅིག་ལས་སྐྱེས་པའི་ཕྱིར། ཊཱིཀ་བྱེད་གཞན་དག་ན་རེ། སྒྲ་འཛིན་མངོན་སུམ་དེས་སྒྲ་རང་དང་རྒྱུ་ཚོགས་གཅིག་ལས་སྐྱེས་པའི་གཟུང་དོན་དུ་བྱེད་པ་མ་ཡིན་པར་ཐལ། སྒྲ་འཛིན་མངོན་སུམ་ལ་སྒྲ་འདི་ཁོ་བོ་དང་རྒྱུ་ཚོགས་གཅིག་ཡིན་པས་གཟུང་བར་བྱའོ་སྙམ་པའི་རྟོག་པ་ཡོད་ན་དེ་ལྟར་འཐད་ན་ཡང་། ཤེས་པ་དེ་ལ་དེ་འདྲའི་རྟོག་པ་འདི་ཡང་མེད་པའི་ཕྱིར་ཞེས་ཟེར་རོ། །དེ་ལྟ་ན་སྒྲ་འདིཟན་མངོན་སུན་ལ་སྒྲས་རང་འདྲའི་རྣམ་པ་གཏད་པའི་སྒོ་ནས་ཀྱང་གཟུང་དོན་དུ་བྱེད་པ་མ་ཡིན་པར་ཐལ། སྒྲ་འཛིན་མངོན་སུམ་ལ་སྒྲ་འདི་ཁོ་བོ་ལ་རང་འདྲའི་རྣམ་པ་གཏོད་བྱེད་ཡིན་པས་གཟུང་བར་བྱའོ་སྙམ་པའི་རྟོག་པ་ཡོད་ན་དེ་ལྟར་འཐད་ན་ཡང་། ཉན་ཤེས་ལ་འདི་འདྲའི་རྟོག་པ་འདི་ཡང་མེད་པའི་ཕྱིར། འཁོར་གསུམ་ཁས་སོ། །འོ་ན་སྒྲ་དེ་སྒྲ་འཛིན་མངོན་སུམ་གྱི་རྒྱུ་ཡིན་ན། དེའི་དུས་ན་མེད་པ་ཇི་ལྟར་གསལ་བར་སྤང་ཞེ་ན། སྒྲ་དེས་བྱས་པའི་སྒྲ་འཛིན་ཤེས་པའི་དུས་ན། སྒྲ་དེ་མེད་ཀྱང་སྒྲ་དེ་གསལ་བ་ཞེས་བརྗོད་པ་རིགས་པ་ཡིན་ཏེ། སྒྲ་ལས་སྒྲའི་དོན་དུ་སྣང་བའི་རྣམ་པར་སྐྱེས་པ་ཉིད་ཀྱི་ཕྱིར་རོ། །དུས་མཉམ་པས་རྣམ་པ་གཏད་པ་ཅི་འགལ་ཞེ་ན། རང་དང་ལྷན་ཅིག་སྐྱེས་པའི་དོན་གཞན་ནི་རང་ལ་ཕན་འདོགས་པ་ཡིན་པའི་ཕྱིར། རྣམ་པ་གཏོད་པར་མི

B(Autochthonous Tibetan Literature)/B.i (ACIP SUNGBUM_dge lugs)/B.i.24 (tsad ma_valid perception)/TSAD MA RNAM _GREL (PRAMANA VARTIKA)_A COMMENTARY ON VALID PERCEPTION/MKHAS GRUB RJE DGE LEGS DPAL BZANG PO_KEDRUP JE GELEK PEL SANGPO/s05505m3.txt


ཞིང་མཐར་ཕྱིན་པར་འགྱུར་བའི་ཕྱིར་འཇུག་པའི་བྱང་ཆུབ་ཀྱི་སེམས་ཞེས་བྱ་བ་བྱང་ཆུབ་སེམས་དཔའི་སྡོམ་པའི་མཚན་ཉིད་ཅན་ལ་བསླབ་པར་བྱ་བས་ན། འཇུག་སེམས་བདག་ཉིད་སྡོམ་པ་མ་གཏོགས་པ། །ཡང་དག་སྨོན་པ་འཕེལ་བར་འགྱུར་མ་ཡིན། །རྫོགས་པའི་བྱང་ཆུབ་སྡོམ་པ་སྤེལ་འདོད་པས། །དེ་ཕྱིར་འབད་པས་འདི་ནི་ངེས་པར་བླང་ཞེས་གསུངས་པའོ།། ༈དང་པོར་སྦྱོར་བ་དང་དངོས་དང་རྗེས་དག་གིས་ཡང་དག་པར་བླང་བའི་ཆོ་ག་བསྟན་པར་འདོད་ནས། བསམ་པ་ཙམ་གྱིས་ཀུན་མཁྱེན་མི་འགྲུབ་པས། །ཚུལ་ཁྲིམས་ཕུང་པོ་གསུམ་གྱི་བསླབ་པ་བླང་། །བླ་མར་འོས་ལ་གསོལ་གདབ་བར་ཆད་དྲི། །བསླབ་གཞི་ལྕི་ཡང་ཉེས་དམིགས་ཕན་ཡོན་དག་།བསྒོ་ཞིང་ཚོགས་བསགས་མྱུར་དུ་བསྐུལ་ནས་ནི། །བསམ་པ་སྦྱང་ཞིང་མདོར་བསྡུས་དྲི་བ་བརྗོད། །ཕྱོགས་བཅུ་དུས་གསུམ་བཞུགས་པའི་རྒྱལ་སྲས་རྣམས། །བསླབ་པའི་གཞི་དང་ཚུལ་ཁྲིམས་གང་དག་ལ། །བསླབས་ཤིང་སློབ་དང་སློབ་འགྱུར་མ་ལུས་པ། །བསྡུས་པའི་ཚུལ་ཁྲིམས་ཕུང་པོ་གསུམ་མནོས་བྱ། །བདེར་གཤེགས་སྲས་བཅས་ཇི་སྙེད་བཞུགས་པ་ལ། མཁྱེན་པར་གསོལ་གདབ་གཟིགས་ཤིང་དགོངས་པ་དང་། །མཆོག་ཏུ་གསང་དང་བསླབ་པ་མདོར་བསྡུས་བརྗོད། །བཀའ་དྲིན་གཟོ་བས་མཆོད་ཅིང་ཕྱག་བྱ་བསྔོ། །འདི་དག་བྱང་ཆུབ་སེམས་དཔའི་ས་ལས་གསུངས་པ་བླ་མ་བརྒྱུད་པའི་མན་ངག་གི་གོ་རིམ་གྱིས་བརྗོད་པར་བྱ་སྟེ། སྦྱོར་བའི་ཆོ་ག་རྣམ་པ་བཅུ་ལས་གསོལ་བ་གདབ་པ་ནི་བྱང་ཆུབ་སེམས་དཔའ་ཁྱིམ་པའམ་རབ་ཏུ་བྱུང་བ་བྱང་ཆུབ་སེམས་དཔའི་བསླབ་པ་ཚུལ་ཁྲིམས་ཀྱི་ཕུང་པོ་གསུམ་ལ་སློབ་པར་འདོད་ཅིང་བླ་ན་མེད་པའི་བྱང་ཆུབ་ཏུ་སྨོན་ལམ་བཏབ་པས། བྱང་ཆུབ་སེམས་དཔའ་བྱང་ཆུབ་ཏུ་སྨོན་ལམ་བཏབ་པས་ཆོས་མཐུན་པ་སྡོམ་པ་དང་ལྡན་པ་མཁས་པ་དག་གི་རྣམ་པར་རིག་བྱེད་ཀྱི་དོན་འཛིན་པ་དང་གོ་བར་ནུས་པ་ལ་ཕྱག་བྱས་ནས་སྙིང་ཐག་པ་ནས་ལེན་པར་འདོད་པས་གསོལ་བ་གདབ་སྟེ། སློབ་དཔོན་དགོངས་སུ་གསོལ། བདག་མིང་འདི་ཞེས་བགྱི་བ་སློབ་དཔོན་ཁྱེད་ལས་བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ཡང་དག་པར

B(Autochthonous Tibetan Literature)/B.i (ACIP SUNGBUM_dge lugs)/B.i.29 (LAM RIM_STEPS OF THE PATH)/BSTAN RIM CHEN MO_GREAT BOOK ON THE STEPS OF THE TEACHING/sl00070n1.txt


༄༅། །པའི་འཇིགས་པ་བྱེད་པའི་དབུ་མ་དག་ནི་བསྒྲུབ་པར་བྱ། ཞེས་དང་། མཆོག་མི་འགྱུར་དུ། དུ་བ་ལ་སོགས་པའི་མཚན་མ་བསྒོམས་པས། ལས་དང་པོ་པ་དབུ་མ་ཡོངས་སུ་སྦྱངས་པ་ཞེས་གསུངས། གསུམ་པ་ཡན་ལག་དངོས་ལ། དབྱེ་བ། སྒོམ་ཚུལ། མ་གྲུབ་ན་སྤོགས་པའི་ཆོ་ག་གསུམ་ལས། དང་པོ་ནི། བླ་མ་སྔ་མ་རྣམས། རྡོར་བཟླས། རྔུབ་པ། དགང་བ། གཞིལ་པ། རེ་ཙ་ཀ། བུམ་པ་ཅན་ཏེ་དྲུག་ཏུ་བཞེད་ཀྱང་། གནས་སྐབས་འདིར་བུམ་པ་ཅན་དང་། ཡེ་ལེར། སྡོམ་ཆེན་གྱི་སྐབས་སུ་རྡོར་བཟླས་གསུངས་ཤིང་། དེ་གཉིས་ཀྱིས་དགོས་པ་འགྲུབ་པས། རྒྱུད་གཞན་ནས་ཁ་འགེང་མི་དགོས་ཤིང་། དེས་ན་དབྱེ་བ། རྒྱུད་འགྲེལ་ལས་བྱུང་ཚོད་བུམ་པ་ཅན་དང་། རྡོར་བཟླས་གཉིས་སུ་བྱའོ། །གཉིས་པ་ནི། དངོས་སུ་རོ་རྐྱང་ལ་རྒྱུ་བ་མ་བཀག་པར་བསྒོམ་པ་རྡོ་རྗེ་བཟླས་པ་སྒོམ་ཚུལ་དང་། དངོས་སུ་རྒྱུ་བ་བཀག་ནས་བསྒོམ་པ་བུམ་པ་ཅན་སྒོམ་པ་གཉིས་ལས། དང་པོ་ལ་དྲུག་ལས། སྒོམ་པའི་གནས་དང་། ལུས་གནད་སོགས་ནི་སོར་སྡུད་དང་འདྲ་ལ། ཁྱད་པར་ནི། རྐང་པ་གཡོན་པའི་རྟང་པས་དྲི་ཆེན་གྱི་ལམ་བཀག་པའམ། རྡོ་རྗེའི་རྩ་བ་མནན་པའོ། །ལྟ་སྟངས་ནི་སོར་སྡུད་ལྟར་བདུད་རྩི་འཁྱིལ་པའི་ལྟ་བ་སྟེ། དེ་ལ་དྲང་ངེས་གཉིས་ལས། ངེས་དོན་གྱི་བགེགས་མཐར་བྱེད་རླུང་ཡིན་ལ། དེ་ལ་ལྟ་བ་ནི། ཡིད་ཀྱིས་དམིགས་པ་ཡིན་ཏེ། རྡོར་བཟླས་ཀྱིས་རླུང་འཇུག་གནས་ལྡང་གསུམ་ལ་དམིགས་ལ། བུམ་པ་ཅན་གྱིས་རླུང་གཉིས་ཁ་སྦྱར་དུ་བྱས་པ་ལ་དངོས་སུ་དམིགས་པའོ། །དྲང་དོན་གྱི་བགེགས་མཐར

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/DUS _KHOR_WHEEL OF TIME (KALACHAKRA)/_GREL PA_COMMENTARIES/s05352e.txt


བ་སོགས་རྣམ་གྲངས་མང་ན་ཡང་། འཆི་ཁ་དང་ཤི་ཟིན་པའི་འོག་ཏུ་ཕན་གནོད་བྱེད་པ་ནི་སྔར་བཤད་པའི་ཉོན་མོངས་པ་རྣམས་ཀྱིས་སེམས་པའི་ལས་དང་བསམ་པའི་ལས་གཉིས་ཀྱི་དགེ་མི་དགེའི་ལས་བསགས་པ་ལ་བརྟེན་ནས་བདེ་སྡུག་འབྱུང་བ་ཡིན་ལ། དེ་ཡང་ཚེ་འདིར་དགེ་བ་སྟོབས་ཆེར་བྱེད་པ་ཞིག་མངའ་ཐང་དང་ལུས་སྲོག་ལ་གནོད་པ་དང་འཆི་ཁར་གནད་གཅོད་ཆེན་པོ་འབྱུང་བ་ཡང་སྲིད་ལ། སྡིག་པ་ཤས་ཆེར་སྦྱོད་པ་ལ་བདེ་བ་ཕུན་སུམ་ཚོགས་པ་འབྱུང་བ་ཡང་ཡོད་པས་བླུན་པོ་ལ་ལ། ལས་འབྲས་མི་བདེན་པ་འདི་ལྟ་བུའོ་ཞེས་ལོག་རྟོག་བྱེད་པ་འབྱུང་མོད། །དེ་དག་ནི་ཚེ་སྔོན་མའི་དགེ་སྡིག་སྟོབས་ཆེན་པོའི་འབྲས་བུ་ཚེ་འདིར་མ་སྨིན་པའི་ངས་པའང་ཅི་ཡོད། །རྣམ་པ་གཅིག་ཏུ་ན་སྦྱོད་འཇུག་ལས། བསད་བྱའི་མི་ཞིག་ལག་གཅད་དེ། །གལ་ཏེ་ཐར་ན་ཅིས་མི་ལགས། །གལ་ཏེ་མི་ཡི་སྡུག་བསྔལ་གྱིས། །དམྱལ་བ་བྲལ་ན་ཅིས་མི་ལེགས། །ཞེས་སྲོག་ལ་འབབ་པའི་ཉེས་བ་ཞིག་ལག་པ་བཅད་པས་ཐར་བ་བཞིན་ཕྱི་མ་དམྱལ་བར་སྐྱེ་དགོས་པ་ཞིག་མིའི་རྟེན་ལ་སྡུག་བསྔལ་མྱོང་བས་གོ་ཆོད་པ་ལྟ་བུ་དང་། སྒྲ་སྒྲོག་གི་རྒྱལ་པོ་གཙུག་ཕུད་ཅན་གྱིས་འཕགས་པ་ཀཱ་ཏྱ་ཡན་ལ་ཐལ་བ་གཏོར་བས་ཐོག་མར་རིན་པོ་ཆེ་སོགས་ཀྱི་ཆར་བབས་ཀྱང་རྗེས་སུ་ས་ཆར་བབས་པའི་འོག་ཏུ་ནོན་པ་ལྟ་བུས་ཤེས་ནུས་ལ། ཁྱད་པར་སྐྱེ་བ་དེ་མ་ཐག་པ་དེ་བདེ་འགྲོ་དང་ངན་འགྲོ་གང་དུ་སྐྱེ་བ་ཆོས་མངོན་པ་ལས། ལས་ཀྱི་འཁོར་བར་ལྕི་གང་དང་། །ཉེ་བ་གང་དང་གོམས་པ་གང་། །སྔོན་བྱས་གང་ཡིན་དེ་དག་ལས། །སྔ་མ་སྔ་མ་རྣམ་སྨིན་འགྱུར། །ཞེས་དགེ་མི་དགེའི་ལས་སྣ་ཚོགས

B(Autochthonous Tibetan Literature)/B.i (ACIP SUNGBUM_dge lugs)/B.i.29 (LAM RIM_STEPS OF THE PATH)/_JAM DPAL ZHAL LUNG_WORD OF GENTLE VOICE/RTZA BA_ROOT TEXT/S05637E.txt


༄༅། །བཞིན་དུ་འཇམ་པའི་དབྱངས་དང་། མི་བསྐྱོད་པ་དང་། སྣང་མཐའ་དང་། དོན་གྲུབ་ལྟ་བུའོ། །ཞེས་གསུངས་པའི་ཕྱིར། རྡོ་རྗེ་ལས་ཀྱི་ཕ་རོལ་ཏུ་ཕྱིན་མ་སྔོན་མོ། །འོད་ཟེར་ཅན་དཀར་མོར་བཤད་པ་མི་འཐད་དེ། དེ་ཉིད་ལས། རྡོ་རྗེ་ལས་ཀྱི་ཕ་རོལ་ཏུ་ཕྱིན་མ་ནི་སྐུ་མདོག་སྣ་ཚོགས་པ། ཞེས་དང་། འོད་ཟེར་ཅན་མ་དཀར་དམར་སྐུད་པ་དང་བཅས་པའི་ཁབ་འཛིན་པའོ། །ཞེས་གསུངས་པའི་ཕྱིར། ཁྲོ་བོ་བཅུའི་ནང་ཚན་གྱི་རྟ་མཆོག་ཞབས་གཉིས་པར་བཤད་པ་མི་འཐད་དེ། དེ་ཉིད་ལས། རླུང་དུ་རྟ་མཆོག་ལྗང་ཁུ་ཞལ་བཞི་པ། ཞེས་པ་ནས། ཞབས་གཡོན་བསྐུམ་པ། གཡས་བརྐྱངས་པ་དང་། གཡས་བསྐུམ་ཞིང་། གཡོན་བརྐྱངས་པའི་ཞབས་བཞིའོ། །ཞེས་གསུངས་པའི་ཕྱིར། ཞབས་བཞིའི་འོག་ཏུ་ལྷ་བརྒྱད་མནན་ནས་གནས་པ་ཡིན་ཏེ། དེ་ཉིད་ལས། གཡས་དང་པོ་གཅིག་གིས་དབང་མོ་ངད་དཔལ་མོ། །གཉིས་པས་དགའ་མོ་དང་ཚིམ་མ། གཡོན་པ་གཅིག་གིས་དབང་པོ་དང་སྦྲང་རྩིར་བྱེད་པ་དང་། གཉིས་པས་རྒྱལ་བར་བྱེད་པ་དང་དབྱིད་ཀྱི་ལྷ་མནན་ནས་གནས་པའོ། །ཞེས་གསུངས་པའི་ཕྱིར། དཀྱིལ་འཁོར་ཕྱི་མའི་གདོང་དྲུག་དང་ཚངས་མ་གཉིས་ཀྱི་བར་དུ་དབང་པོ་སེར་པོ་གླང་པོ་ཆེ་ལ་ཞོན་པ་ཕྱག་བཞི་པ་ཅིག་བཤད་པ་མི་འཐད་དེ། རྣལ་འབྱོར་རྫོགས་འཕྲེང་ན་དེ་ལྟར་བཤད་པ་མི་སྣང་ཞིང་། དེ་བསྣན་ན་ལྷ་ཉིས་བརྒྱ་ཉེར་གཉིས་སུ་འགྱུར་པས། ཆོས་དབྱིངས་གསུང་དབང་ལྷ་ཉིས་བརྒྱ་ཉེར་གཅིག་གི་དཀྱིལ་འཁོར་དུ་དབང་བསྐུར་པ་ལ་ཞེས་ཁྱེད་རང་གིས་བཀོད་པ་དང་འགལ་བའི་ཕྱིར།། །།འབྱུང་པོ་འདུ་ལ་བྱེད་ཀྱི་གཙོ་བོའི་ཉི་མའི་གདན་བཤད་པ་མི་འཐད་དེ། །

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/KRI YA_ACTION CLASS OF TANTRA (KRIYA TANTRA)/DBANG_EMPOWERMENT (ABHISHEKA)/s00154e.txt


༄༅། །ཅིག་།ཐབས་ཤེས་ཟུང་འབྲེལ་ཟབ་མོའི་མྱུར་ལམ་གྱིས། །རིང་མིན་སྲིད་པའི་རྒྱ་མཚོ་མཐར་བྱས་ཏེ། །བླ་མ་ལྷ་ཡི་གོ་འཕང་མངོན་གྱུར་ནས། །འགྲོ་ཀུན་ཐར་པའི་གླིང་དུ་འཁྲིད་གྱུར་ཅིག་།ཅེས་བླ་མ་རང་གི་སྙིང་གར་སྤྱན་དྲངས་པར་བསམས་ལ། དཔལ་ལྡན་བླ་མའི་རྣམ་པར་ཐར་པ་ལ། ཞེས་སོགས་དང་། སྐྱེ་བ་ཀུན་ཏུ་ཞེས་སོགས་སྨོན་ལམ་གྱིས་མཚམས་སྦྱར་པར་བྱའོ། །ཞེས་བསྟན་འགྲོའི་དབུང་གཉེན་མཚུངས་ཟླ་མ་མཆིས་བ་རྗེ་བཙུན་དམ་པ་བློ་བཟང་ཐུབ་བསྟན་དབང་ཕྱུག་འཇིགས་མེད་རྒྱ་མཚོད་པལ་བཟང་པོའི་ཞལ་སྔ་ནས་ལ་བརྟེན་བའི་བླ་མའི་རྣལ་འབྱོར་འདི་ནི་ཧལ་ཧ་ཁུ་རེ་ཆེན་མོའི་གྲྭ་རིགས་དད་ལྡན་དགེ་སློང་དཀོན་མཆོག་དགེ་ལེགས་ཀྱིས་བསྐུལ་ངོར་༧་བཙུན་པ་དཀོན་མཆོག་བསྟན་པའི་སྒྲོན་མེས་བྲིས་པའོ།། ༈ །།ན་མོ་གུ་རུ་བཛྲ་དྷཱ་ར་སུམ་ཏི་ཝ་གིནྡྲ་ཡ། དག་པ་རབ་འབྱམས་བྱེད་པོ་བདེ་བ་ཆེ། །སྤྲོས་བྲལ་དབྱིངས་སུ་རྩེན་པའི་སྒྱུ་འཕྲུལ་ལས། །འབྱམས་ཀླས་ཀུན་བཟང་མཆོད་སྤྲིན་རྒྱ་མཚོའི་དབུས། །སེང་ཁྲི་པད་ཟླ་ཉི་མའི་གདན་གྱི་སྟེང་། །རིགས་ཀུན་ཁྱབ་བདག་རྡོ་རྗེ་སེམས་དཔའི་དངོས། །རྩ་བའི་བླ་མ་ངག་དབང་བློ་བཟང་ཞབས། །ཐལ་མོ་བསྣོལ་ཏེ་ཟབ་རྒྱས་གླེགས་བམ་བསྣམས། །ཆོས་གོས་གསུམ་འཆང་པཎ་ཞྭ་ལེབ་མོར་གསོལ། །རབ་དགྱེས་འཛུམ་པའི་ཉམས་དང་ལྡན་པ་ཡི། །དཔྲལ་མགྲིན་ཐུགས་ཀར་རྡོ་རྗེ་གསུམ་གྱི་དངོས། །ཡི་གེ་གསུམ་མཚན་ཧཱུཾ་གི་འོད་ཟེར་གྱིས། །སྐྱབས་གནས་མ་ལུས་བསྡུས་ཏེ་ཐིམ་པར་གྱུར། །ཛཿ་ཧཱུཾ་བཾ་ཧོཿམདོ་རྒྱུད་མན་ངག་ཀུན་ལ་དབང་འབྱོར་ཞིང་། །བློ་གྲོས་བུམ་བཟང་བསླབ་གསུམ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/GSANG _DUS_SECRET COLLECTION (GUHYASAMAJA)/BLA MA_I RNAL _BYOR_LAMA PRACTICE (GURU YOGA)/s00936e.txt


༄༅། །ཚ་བ་སྔགས་རམ་པ་བྱམས་པ་སྐལ་བཟང་། བྱ་བྲལ་གྲུབ་དབང་ཡེ་ཤེས་ཆོས་འཕེལ། དཀའ་ཆེན་དགེ་ལེགས་རྒྱལ་མཚན། དཔའ་ཤོད་བླ་མ་བྱམས་པ་དགེ་ལེགས། རྟ་ཚག་ངག་དབང་བསྟན་པའི་རྒྱལ་མཚན། བྲག་རི་ཆོས་འབྱོར་རྒྱ་མཚོ། གུང་སྤྲུལ་མཁྱེན་རབ་དཔལ་ལྡན་བསྟན་པའི་ཉི་མ། བཀའ་དྲིན་མཚུངས་མེད་སྟག་བྲག་ཁྲི་སྤྲུལ་རྡོ་རྗེ་འཆང་། དེས་བདག་གར་དབང་ལའོ། །༈ འཇམ་ལུགས་ཚེ་དཔག་མེད་ལྷ་ལྔའི་ཚེ་དབང་ཕུར་ལྕོག་ངག་དབང་བྱམས་པའི་ཡིག་ཆའི་སྟེང་ནས་ཐོབ་པའི་བརྒྱུད་པ་ནི། ཤར་སྒོར་མཁན་ཆེན་བློ་བཟང་སྨོན་ལམ་ཡན་དེའི་གསན་རྒྱུན་ལྟར་ལ། སྟག་བྲག་ཁྲི་སྤྲུལ་རྡོ་རྗེ་འཆང་། དེས་བདག་ལའོ། ། ༈ ཚེ་དཔག་མེད་གྲུབ་རྒྱལ་ལུགས་སམ་རས་ཆུང་ལུགས་སུ་གྲགས་པ་འདི་ལ་ཕྱི་སྒྲུབ་སྟོང་དང་ལྔ་བརྒྱ། ནང་སྒྲུབ་ལྷ་སོ་གསུམ། གསང་སྒྲུབ་ལྷ་བཅུ་གསུམ། ཡང་གསང་གཅིག་ཏུ་སྒྲུབ་པ་དང་བཞི་ལས། ཕྱི་མ་མངོན་བརྗོད

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/BLA BRGYUD_LINEAGE LAMAS/s00235m.txt


༄༅༅། །སྦས་པ། བ་སོ་ཆོས་ཀྱི་རྒྱལ་མཚན། གྲུབ་ཆེན་ཆོས་རྡོ་རྗེ། རྗེ་སྐྱབས་མཆོག་དཔལ་བཟང་། རྒྱལ་བ་བློ་བཟང་དོན་གྲུབ། མཁས་གྲུབ་སངས་རྒྱས་ཡེ་ཤེས། པཎ་ཆེན་ཆོས་ཀྱི་རྒྱལ་མཚན། སྔགས་འཆང་དཀོན་མཆོག་རྒྱལ་མཚན། པཎ་ཆེན་བློ་བཟང་ཡེ་ཤེས། ཤར་རྩེ་བློ་བཟང་མགོན་པོ། གྲུབ་མཆོག་བློ་བཟང་རྣམ་རྒྱལ། ཡོངས་འཛིན་ཡེ་ཤེས་རྒྱལ་མཚན། མཁན་ཆེན་ངག་དབང་ཆོས་འབྱོར། རྭ་སྒྲེང་ཁྲི་ཆེན་བསྟན་པ་རབ་རྒྱས། དྲིན་ཅན་བློ་བཟང་རྣམ་གྲོལ། རྗེ་བཙུན་ཡེ་ཤེས་རྒྱ་མཚོ། ཡོངས་རྫོགས་བསྟན་པའི་མངའ་བདག་བྱམས་མགོན་མིའི་རྣམ་རོལ་རྡོ་རྗེ་འཆང་བློ་བཟང་ཚུལ་ཁྲིམས་བྱམས་པ

B(Autochthonous Tibetan Literature)/B.i (ACIP SUNGBUM_dge lugs)/B.i.32 (nyams len_personal practice)/BSLAB BYA_PERSONAL ADVICES/CHE SHOS RIN PO CHE BLO BZANG BYANG CHUB BSTAN PA_I SGRON ME_CHESHU RINPOCHE LOBSANG JANGCHUB TENPAY DRUNME/s12419e.txt


༄༅། །ནས། སྡིག་སྒྲིབ་ཐམས་ཅད་སྙིང་ཁར་པཎ་ནག་པོ་འི་རྣམ་པར་གྱུར་པ་སྣ་སྒོ་ནས་ཐོན་ནས་སྡིག་བ་རྭ་ཅན་གྱི་རྣམ་པར་གྱུར་ཏེ་ཏིལ་ལ་ཐིམ་པར་གྱུར། ཞེས་བརྗོད་ཅིང་བསམས་ལ། ཨོཾ་ཁཎྜ་རོ་ཧི་ཧུཾ་ཧཱུཾ་ཕཊ། ཨོཾ་སྭ་བྷཱ་ཝ་ཤུདྡྷཱཿ་སརྦ་དྷརྨཱཿ་སྭ་བྷཱ་ཝ་ཤུདྡྷོཉཧཾ། ཐབ་སྟོང་པ་ཉིད་དུ་གྱུར། སྟོང་པའི་ངང་ལས་ཧཱུཾ་དཀར་པོ་ཞུ་བ་ལས་བྱུང་བའི་ཡེ་ཤེས་ཀྱི་ཐབ་མཚན་ཉིད་ཐམས་ཅད་རྫོགས་པའི་ནང་དུ་ཡེ་ཤེས་ཀྱི་མེ་འབར་བའི་ནང་དུ་ཧཱུཾ་ལས་རྡོ་རྗེ་མཁའ་འགྲོ་རྡོ་རྗེ་དང་དྲིལ་བུ་འཛིན་པ་ཞལ་གདངས་པ་དེའི་ཞལ་དུ་སྡིག་སྒྲིབ་ཐམས་ཅད་གསོལ་བར་གྱུར་པར་བསམས་ལ། ཨོཾ་བཛྲ་ཌཱ་ཀ་ཁ་ཁ། ཁཱ་ཧི་ཁཱ་ཧི། སརྦྦ་པཱ་པཾ་ད་ཧ་ན་བྷ་སྨི་ཀུ་རུ་སྭཱ་ཧཱ། ཞེས་ལག་པ་གཡས་གཡོན་གྱིས་ཏིལ་བཟུང་སྟེ་བསྐོར་ནས་གཡས་ཀྱིས་མེ་ནང་གི་ཁྲོ་བོའི་ཞལ་དང་གཡོན་དུ་རྒྱ་མཚོ་ཆེན་པོའི་ཆུ་བོར་དོར་བར་བསམས་ལ་མེ་དང་ཆུར་དོར། དེ་ནས། ཇི་ལྟར་བལྟམས་པ་སོགས་ཀྱིས་ཚིགས་བཅད་དང་སྔགས་བརྗོད་ལ་ལས་བུམ་གྱི་ཆུས་ཁྲུས་བྱ་སྟེ་དྲི་མ་སྦྱང་། བྱིན་གྱིས་བརླབ་པ་དངོས་ནི་རང་ཉིད། སྭ་བྷཱ་ཝ་ས་སྟོང་པར་སྦྱངས། སྟོང་པའི་དང་ལས་རང་ཉིད་སྣ་ཚོགས་ཕང་ཉིའི་མདན་ལ་བཅོམ་ལྡན་འདས་ཧེ་རེའུ་ཀ་སྐུ་མདོག་མཐིང་ཁ་ཞལ་བཞི་པའི་རྩ་ཞལ་བཞི་པའི་རྩ་ཞལ་ནག་།གཡོན་ཞལ་ལྗང་། རྒྱབ་ཞལ་དམར། གཡས་ཞལ་སེར་བ། ཞལ་རེ་རེའང་སྤྱན་གསུམ་པ། ཕྱག་བཅུ་གཉིས་པ། དཔྲལ་བར་རྡོ་རྗེ་རྩེ་ལྔ་པའི་ཕྲེང་བ་འཛིན་པ། ཞབས་གཡས་བརྐྱངས་པས་འཇིགས་བྱེད་ནག་པོ་ལག་པ་བཞི་པའི་དང་པོ་གཉིས་ཐལ་མོ་སྦྱར་བ། གཡས་ལྷག་མས་ཌཱ་མ་རུ་དང་། གཡོན་ལྷག་མས་རལ་གྲི་འཛིན་པའི་མགོ་པོ་མནན་པ། གཡོན་བསྐུམས

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/_KHOR LO SDOM PA_UNION OF THE SPHERES (CHAKRASANVARA)/LUS DKYIL_SECRET WORLD OF THE BODY/s12199e.txt


༄༅། །མལ་དགངས་པ་ཇི་ལྟར་ཞུས་ཀྱང་མ་གནང་བའི་རྐྱེན་གྱིས་དགེ་བསྐོས་ལ་བྱོལ་ཐབས་ཀྱིས་བྲོས་ནས་འབྲས་སྤུངས་སུ་ཕེབས། གཟིམ་ཤག་མཁན་པོ་བློ་བཟང་མཁས་བཙུན་གྱི་དྲུང་ནས་ལམ་རིམ་ཆེན་མོའི་ལྗགས་ལུང་ཚར་གཅིག་གསན། དེ་ནས་བླ་མས་ལྕགས་རིའི་ཕྱི་རོལ་ཏུ་སྐྱལ་ཐུང་མཛད་ནས་བསླབ་བྱ་ཡང་དག་གནང་སྟེ་གཙང་དུ་བྱོན། ཤངས་རྒོད་ཚང་དུ་དྲུང་བ་རིན་པོ་ཆེའི་ཞབས་དྲུང་དུ་ཕེབས་པས། དྲུང་པ་རིན་པོ་ཆེའི་ཞལ་ནས་ཁྱོད་མཚན་ཉིད་ལ་རྒྱུན་རིང་དྲགས་བྱུང་། ལོ་བཅུ་སོང་ནས་འོངས་ན་འགྲིག་རྒྱུ་ཡིན། ད་ལེ་ལོ་མ་བྱེད་པར་རི་ཁྲོད་རང་བྱས་པ་དགའ་གསུང་ཞིང་གང་ཤེས་རྒྱུད་ལ་སྦྱོར་དགོས་པའི་བཀའ་ཆོས་བསླབ་བྱ་དང་འབྲེལ་པ་མང་དུ་གནང་། དེ་ནས་དྲུང་པ་རིན་པོ་ཆེ་ལ་བསྙེན་རྫོགས་ཀྱི་མཁན་པོར་གསོལ་བ་བཏབ་བས། དགྱེས་པ་ཆེན་པོས་ཞལ་གྱིས་བཞེས་ཤིང་། མཁན་སློབ་གྲངས་ཚང་བའི་དགེ་སློང་གི་དགེ་འདུན་དང་བཅས་པའི་དབུས་སུ་བསྙེན་པར་རྫོགས་པ་དགེ་སློང་གི་དངོས་པོ་ཐོབ་སྟེ། ཐུབ་པའི་རྒྱལ་ཚབ་གནས་བརྟན་འདུལ་བ་འཛིན་པ་ཆེན་པོར་གྱུར་ཏོ། །དེ་ནས་སྐུ་ཁམས་མི་སྙོམས་པ་ཅུང་ཞིག་བྱུང་བ་ན་དྲུང་པ་རྒྱལ་ཚབ་པའི་ཞལ་ནས་དྭགས་པོ་གྲྭ་ཚང་གི་དགོངས་པ་མ་ཁྲོལ་བས་ལྷ་མོའི་འཚུབ་ཀྱི་རྣམ་པར་འདུག། གྲྭ་ཚང་གི་དགོངས་པ་ལེགས་པར་ཞུས་ལ་ཤོག་གསུང་། དེ་ནས་དྭགས་པོ་གྲྭ་ཚང་དུ་ཕེབས་ཏེ་དགོངས་བ་ཞུས། དེ་ཁའི་བླ་མ་དགེ་འདུན་ཚང་མས་དང་བ་ཆེར་མཛད་དེ

B(Autochthonous Tibetan Literature)/B.i (ACIP SUNGBUM_dge lugs)/B.i.12 (BLA BRGYUD_LAMA LINEAGE)/LAM RIM BLA MA BRGYUD PA_I RNAM THAR_BIOGRAPHIES OF THE LAMAS OF THE LAM-RIM TRADITION/S05985E2.TXT


རབས་ཁྲི་ཆེན་ཉེར་དགུ་པ་ཡིན་ནོ།། སྟག་རི་གཉན་གཟིགས། ཁོང་ནི་སྤྱི་ལོའི་དུས་རབས་ལྔ་པའི་དུས་སྨད་ཙམ་དུ་ཡབ་རྒྱལ་པོ་འབྲོང་གཉན་ལྡེའུ་དང་། ཡུམ་མཆིམས་བཟའ་ཀླུ་རྒྱལ་ངན་མོ་མཚོ་གཉིས་ཀྱི་སྲས་སུ་སྐུ་འཁྲུངས། ཁོང་བྱིས་པའི་དུས་ཀྱི་མིང་ལ་དམུས་ལོང་དཀོན་པ་བཀྲ་ཞེས་ཞུ། ཁོང་འཁྲུངས་པའི་དུས་ནས་སྤྱན་མིག་མི་གསལ་བས་འ་ཞའི་ཡུལ་ནས་སྨན་པ་གདན་དྲངས་ཏེ་སྤྱན་མིག་གསལ་བར་གྱུར་ཞིང་སྟག་མོའི་རི་ལ་རི་དྭགས་གཉན་ཡོད་པར་གཟིགས་པས་མཚན་ལ་སྟག་རི་གཉན་གཟིགས་ཞེས་གསོལ། ཁོང་གི་སྐུ་བོན་ནི་ར་སངས་ཁྲི་ནེ་ཁོད་ཀྱིས་མཛད། བཙུན་མོ་འོལ་གོད་བཟའ་སྟོང་བཙུན་འབྲོ་གར་ཁབ་ཏུ་བཞེས་ཏེ་རིགས་སྲས་གནམ་རི་སྲོང་བཙན་སྐུ་འཁྲུངས། བློན་པོ་ཁྲི་དོར་སྣང་བཙུན་མོང་གི་བུས་མཛད་ནས་དྭགས་པོ་ལ་སོགས་པའི་མཐའི་རྒྱལ་ཕྲན་འགའ་ཞིག་དབང་དུ་བསྡུས་ནས་སྐུ་གཤེགས། ཁོང་གི་བང་སོ་དོན་མཁར་མདའ་རུ་བརྩིགས་ཏེ་གྲལ་ནི་ཁྲི་གཉན་གཟུངས་བཙན་གྱི་བང་སོའི་གཡོན་ན་ཡོད་དོ།། སྟག་ལུང་བཀྲ་ཤིས་དཔལ་བ། ཁོང་ནི་རབ་བྱུང་བརྒྱད་པའི་ལྕགས་མོ་སྤྲུལ་ལོ་སྟེ་སྤྱི་ལོ་༡༤༦༡་ལོར་བྱེ་མར་སྐུ་འཁྲུངས། རབ་བྱུང་དགུ་པའི་ས་ཕོ་འབྲུག་ལོ་སྟེ་སྤྱི་ལོ་༡༥༠༨་ལོར་སྐུ་གཤེགས། ཁོང་དགུང་ལོ་ཆུང་ངུའི་དུས་ནས་ཡི་གེའི་སྦྱོར་ཀློག་ལེགས་པར་མཁྱེན། ཆོས་རྗེ་ངག་དབང་གྲགས་པ་དཔལ་བཟང་པོ་ལས་རབ་ཏུ་བྱུང་ཞིང་མཚན་ལ་བཀྲ་ཤིས་དཔལ་བ་ཞེས


མཆི༑ ༑བདག་གིས་སྦྱིན་སོགས་བགྱིས་པའི་བསོད་ནམས་ཀྱིས། །འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག་།ཅེས་སོགས་ལན་གསུམ་དང་། དེ་ནས་ཨོཾ་བཛྲ་ཨ་མྲྀ་ཏ་ཞེས་པ་ནས་བདུད་རྩིའི་རྒྱ་མཚོ་ཆེན་པོར་གྱུར། ཞེས་པའི་བར་གོང་ལྟར་བྱས་ནས། ཨོཾ་ཨཱཿ་ཧཱུཾ་ལན་གསུམ་གྱི་བྱིན་གྱིས་བརླབས་ཏེ། མགྲོན་སོ་སོས་བདུད་རྩི་གསོལ་བས་ཚིམས་ཤིང་དགྱེས་པར་བསམས་ནས། ན་མཿ་སརྦ་ཏ་ཐཱ་ག་ཏ་ཨ་ཝ་ལོ་ཀི་ཏེ་ཨོཾ་སཾ་བྷ་ར་སཾ་བྷ་ར་ཧཱུཾ།། ལན་གསུམ་མམ་ཉེར་གཅིག་བདུན་གང་རིགས་བརྗོད་པ་རྣམས་སོ་སོའི་སྐབས་སུ་འདྲ་བར་བྱས་ནས། ཨོཾ་བཛྲ་ཨརྒྷཾ་སོགས་ཀྱིས་མཆོད། ཕུན་ཚོགས་འདོད་ཡོན་ལྔ་ལྡན་པའི། །བདུད་རྩིའི་རྒྱ་མཚོའི་གཏོར་མ་འདི།། དྲིན་ཅན་རྩ་བརྒྱུད་བླ་མ་དང་། །རྒྱུད་སྡེ་བཞི་འབྲེལ་ལྷ་ཚོགས་དང་། །དུས་གསུམ་བདེ་གཤེགས་དམ་པའི་ཆོས། །ཚོགས་བཅས་དཀོན་མཆོག་གསུམ་ལ་འབུལ། །ཚད་མེད་ཐུགས་རྗེས་ལེགས་བཞེས་ནས། །སངས་རྒྱས་བསྟན་པ་རྒྱས་པ་དང་། །བདག་དང་མ་གྱུར་སེམས་ཅན་རྣམས། །དཀོན་མཆོག་གསུམ་དང་མི་འབྲལ་ཞིང་། །ཆོས་དང་དཔལ་འབྱོར་རྒྱས་པ་དང་། །སངས་རྒྱས་ཐོབ་པར་བྱིན་གྱིས་རློབས། །ཕུན་ཚོགས་འདོད་ཡོན་ལྔ་ལྡན་པའི། །བདུད་རྩིའི་རྒྱ་མཚོའི་གཏོར་མ་འདི། །མྱུར་མཛད་མགོན་པོ་འཁོར་བཅས་དང་། །ཆོས་ཀྱི་རྒྱལ་པོ་རྣམ་ཐོས་སྲས། །གུར་མགོན་ཞལ་དང་ཕྱག་བཞི་པ། །དམག་ཟོར་དྲེགས་པ་ལྕམ་སྲིང་དང་། །གཙང་མའི་རིགས

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/GTOR MA_OFFERING CAKE (BALI)/s05970e.txt


སྡིག། རེས་ལུང་མ་བསྟན་གྱི་སེམས་ལ་སོགས། །བློ་འདི་ཡང་མི་རྟག་སྐད་ཅིག་གཡོ། །རང་གཞན་གྱི་སྣང་ཚུལ་གར་བལྟས་ཀྱང་། །གླག་བཞིན་དུ་འབྱུང་བས་བློ་ས་བདེ། །ཁེང་འཆི་བདག་གཤེད་ལས་མཐའ་ནས་བསྒོས། །ད་གསོད་པར་ངས་ན་ཅི་རང་དྲག། གཉེན་བཤེས་དང་ནོར་རྫས་ཁང་ཁྱིམ་སོགས། །མི་ཡུལ་གྱི་སྣང་བ་དང་སྤྲོ་ཡང་། །སེམས་ཆགས་པས་བཅིངས་བཞིན་དབང་མེད་དུ། །སྣང་བ་འདི་ནམ་ཞིག་ནུབ་པར་འགྱུར། །ལུས་མལ་གྱི་ཐ་མར་འདྲེ་ལྡོག་ཅིང་། །ངག་ཐ་མའི་ཚིག་གི་ལྔ་བ་ལྡིབ་སྨྲ། །སེམས་ཐ་མའི་དྲན་རྟོག་ཇེ་ཕྲར་ནུབ། །དུས་དེ་འདྲ་བདག་ལ་ནམ་འོད་ན། །སྔར་སྡིག་པའི་ལས་ལ་དེ་ཙམ་སྤྱད། །ཚེ་ཕྱི་མར་ཕན་པའི་དགེ་བས་དབུལ། །ཕྱོགས་གར་འགྲོ་འདི་འགྲོའི་གཏོལ་མེད་པས། །ད་བསམ་ཚེ་འཆི་ལ་ཤིན་ཏུ་ཆེར། །དོན་དེ་ཕྱིར་བདག་དང་བདག་འདྲའི་འགྲོ། །དགོས་མེད་ཀྱི་བྱ་བྱེད་མ་མང་བར། །སྐྱབས་བླ་མ་ཡི་དམ་མཁའ་འགྲོ་ལ། །སྐྱབས་འདེགས་དུས་སྐྱེལ་མའི་ཞུ་བ་ཕུལ། །དགེ་སེམས་ཀྱི་སྣང་པ་དཀར་པོའི་དང་། །གདེང་དགའ་སྤྲོ་དང་བཅས་འཆི་བ་ལ། །དུས་ད་ལྟ་གོམས་པ་གལ་ཆེ་བས། །མདོ་སྔགས་ཀྱི་ཟབ་དོན་འདྲིས་པར་བྱ། །གཏམ་འདི་ལ་བརྟེན་ནས་བདག་འདྲ་བ། །བློ་དྲེད་པོར་སོང་པའི་ཆོས་མེད་རྣམས། །ངེས་འཕྱུང་གི་བསྐུལ་མ་ཐེབས་པ་དང་། །རྒྱུད་སྨིན་ཅིང་གྲོ་ལྦ་ཐོབ་པར་ཤོག། ཅེས་སོ། །དེ་ནས་ཡོངས་འཛིན་རིན་པོ་ཆེ་ངག་དབང་མཆོག་ལྡན་ལ་དཔེ་ཆོས་རིན་ཆེན་སྤུངས་པ་སོགས་བཀའ་གདམས་ཀྱི་ཆོས་སྐོར་དུ་མ་ཞིག་གསན། འབྲས

B(Autochthonous Tibetan Literature)/B.i (ACIP SUNGBUM_dge lugs)/B.i.13 (CHOS BYUNG_RELIGIOUS HISTORIES)/LAM RIM BLA MA BRGYUD PA_I RNAM THAR_BIOGRAPHIES OF THE LAMAS OF THE LAM-RIM TRADITION/S05985E2.TXT


ཕྱིར་ཐམས་ཅད་མཁྱེན་པའི་རྒྱུ་རུ་བསྔོ།། བ༑ ལྷག་བསམ་དག་པས་བོད་ཡུལ་འགྱུར་བའི་བཀའ། །ཆོས་སྤྱོད་རྣམ་བཅུའི་ཐག་མས་བསྒྲུབས་པའི་མཐུས། །ཚེ་རབས་ཀུན་ཏུ་རྒྱལ་བ་མ་ལུས་པའི། །དམ་ཆོས་མཐའ་དག་འཛིན་པའི་རྒྱུར་གྱུར་ཅིག་མ༑ བྱང་ཕྱོགས་མུན་སེལ་སྒྲོན་མེ་སྟོན་པའི་བཀའ། །མ་ལུས་གླེགས་བུར་བགྱིས་པས་བསྟན་པ་དང་། །མ་རྣམས་ཀུན་གྱི་འདོད་དོན་བསྒྲུབ་པ་ལ། །ཁྱབ་བདག་རྡོ་རྗེ་འཆང་བར་བདག་གྱུར་ཅིག་།ཙ༑ གངས་རིས་བསྐོར་བའི་ཞིང་འདིར་གསང་ཆེན་རྒྱུད། །ཅི་འགྱུར་འདྲི་སོགས་བཀུར་སྟི་བགྱིས་པའི་མཐུས། །མགོན་མེད་སྲིད་མཚོར་འཁྱམས་པའི་ཡིད་ཅན་རྣམས། །སྐྱེ་རྒ་ན་འཆིའི་དགྲ་ལས་རྒྱལ་གྱུར་ཅིག་།ཚ༑ འདི་ལྟར་མདོ་རྒྱུད་གསུང་རབ་རྒྱ་མཚོའི་ཚོགས། །བྲིས་པའི་དགེ་བས་བྱང་ཆུབ་བར་དུ་བདག་།བསྟན་དང་འགྲོ་བའི་དོན་ཆེན་བསྒྲུབ་པ་ལ། །ཇི་ལྟར་བསམས་པ་ཡིད་བཞིན་འགྲུབ་གྱུར་ཅིག་།འདི་དག་ནི་རྒྱུད་འབུམ་གྱི་ཚིགས་སུ་བཅད་པའོ།། །།༄༅། །ན་མོ་གུ་རུ་ཨཱརྱ་མཻ་ཏྲཱི་ཡ། བདག་གཞན་དུས་གསུམ་འབྲེལ་བའི་དགེ་བའི་ཚོགས། །མཆོག་ཏུ་དཀང་བ་གང་ཞིག་བསགས་པ་དེས། །སྐྱེ་རྒུའི་ཕན་བདེའི་རྩ་བ་རྒྱལ་བའི་བསྟན། །མི་ནུབ་ཕྱོགས་དུས་ཀུན་ཏུ་རྒྱས་པར་ཤོག་།ཡང་དག་ལམ་ལ་ལེགས་པར་འཁྲིད་པའི་མགོན། །

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/_GREL PA_GENERAL COMMENTARIES/LOBSANG CHUKYI GYELTSEN_BLO BZANG CHOS KYI RGYAL MTSAN (1565-1662)/s05977e.txt


༄༅། །རྒྱན་དང་། གྲུ་མོའི་རྒྱན་དང་། ཞབས་ཀྱི་པུས་མོའི་རྒྱན་སོགས་ཀྱང་ཤེས་པར་བྱ། སྤྲུལ་གྱི་མཆོད་ཕྱིར་ཐོགས་ནི་གཡས་གཡོན་དུ་སེ་རལ་ཁར་བྱས་པའོ། །འཇམ་དཔལ་གྱི་ཞལ་ཅུང་ཟད་ཁྲོས་ཤིང་། དབུ་སྐྲ་ལྷས་མར་བསླབས་པའི་སྣེ་མོ་ནང་དུ་བཀུག་པའི་རྩེ་མོར་ནོར་བུ་ཡུ་བ་ཅན་གྱིས་རལ་པའི་ཐོར་ཅོག་གི་སྲོག་ཤིང་བྱས་པ། རལ་པ་བསྒྱུར་ཐག་ལེན་གཉིས་དཀྲིས་པའི་སྟེང་གི་ཁུགས་དང་། གཡས་གཡོན་གྱི་ཁུག་པ་གཉིས་ཏེ་ཟུར་ཕུད་ལྔ་ལྡན་ཅེས་གསུང་ལ། ཡང་ཐོར་ཚུགས་སྟེང་ངོས་སུ་ཁུག་པ་གཅིག་དང་ཟུར་བཞིར་ཁུག་པ་རེ་རེར་ཡང་བཤད་པ་ལྟ་བུ་དང་། མེ་ཏོག་གིས་ཐོད་བརྒྱན་ཅིང་། རིན་པོ་ཆེའི་དབུ་རྒྱན་སྙན་རྒྱན་དང་བཅས་པའོ། །ཕྱག་རྒྱའི་ཚུལ་ནི། དཔུང་མགོ་གཡས་གཡོན་གྱི་སོག་པའི་དཀར་ཡོལ་གྱི་ཁ་རེ་རེའི་ནང་དུ་གཡས་གཡོན་གྱི་ཕྱག་བཅུ་བདུན་བཅུ་བདུན་གྱི་ཚིག་མགོ་རྣམས་ཚུད་པ། དེ་ཡང་མདུན་ཕྱག་བརྒྱད་དང་རྒྱབ་ཕྱག་བརྒྱད་རྣམས་སྟེང་འོག་ཏུ་བསྒྲིགས་པ། རྒྱབ་མདུན་གྱི་ཕྱག་རིམ་པ་གཉིས་སུ་བསྒྲིགས་པའི་གྱེས་མཚམས་ནས་འཐོན་པའི་ཕྱག་གཉིས་ཀྱིས་གླང་ལྤགས་འཛིན་པ་དང་། མདུན་ཕྱག་བརྒྱད་གཉིས་ཀྱི་གཡས་དང་པོས་གྲི་གུག་དང་། གཡོན་དང་ཡོས་ཐོད་པ་བཟུང་ནས་སུམ་གྱི་མཆན་འོག་ནས་འཁྱུད་པ། ཡུམ་རོ་ལངས་མ་སྔོན་མོ་ཞལ་གཅིག་ཕྱག་གཉིས་ཀྱིས་གྲི་ཐོད་བཟུང་ནས་སྔར་བཞིན་ཡབ་ལ་འཁྱུད་པའོ། །ཕྱག་གི་སོག་པའི་དཀར་ཡོལ་ཞེས་བཤད་པ་ནི། ཡེ་ཤེས་ཀྱི་སྐུ་འཇའ་ཚོན་ལྟ་བུ་ལ་དེ་ཁོ་ན་ལྟར་ཡོད་པའི་ངེས་པ་མེད་མོད། འོན་ཀྱང་དཔེ་ཙམ་ལ་མི་འགལ་ལོ། །ཕྱག་མཚན་གཞན་གོ་སླ་ཞིང་། བྷི་དྷི་པ་ལ་ནི། ལྕགས་ཀྱི་མདུང་ཐུང་གི་རྣམ་པ་ཅན་གྱི་ལྕགས་དབྱུག་སྣེ་ཕྲ་བའི་རྩེར་རྨ་བྱའི

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/_JIGS BYED_FRIGHTENER (BHAIRAVA)/_GREL PA_COMMENTARIES/s00258a.txt


ཇི་ལྟ་བར་ཉམས་སུ་བླངས་ཤིང་ཉམས་སུ་སྦྱང་བར་བྱ་བ་ནི་བག་ཆགས་ཡང་དག་པར་བཅོམ་པས་སོ། །ཆོས་གང་དོན་དང་མི་ལྡན་པ་དང་། དོན་དང་ལྡན་པ་དང་མི་ལྡན་པ་གཉི་ག་མ་ཡིན་པ་རྣམས་གཏན་སྤངས་ནས། དོན་དང་ལྡན་པ་རྣམས་ཡང་དག་པར་སྟོན་ཅིང་གསལ་བར་མཛད་པ་ནི་རྣམ་པ་ཐམས་ཅད་དུ་མཆོག་མཁྱེན་པས་བསྒྲུབ་པར་མཛད་པའོ། །ཆོས་འདི་རྣམས་ནི་ཤིན་ཏུ་གཞན་གྱི་དོན་དང་མཐུན་ཞིང་གཞན་གྱི་དོན་བྱ་བས་རབ་ཏུ་ཕྱེ་བས་ན་ཉན་ཐོས་ལ་སོགས་པ་ལ་མེད་པའི་ཕྱིར་སངས་རྒྱས་ཀྱི་ཆོས་མ་འདྲེས་པ་ཞེས་བྱ་སྟེ། ཁ་ཅིག་ནི་དེ་དག་ལ་གཏན་མེད་ལ། ལ་ལ་ཅུང་ཟད་ཡོད་པ་དག་ཀྱང་རྣམ་པ་ཐམས་ཅད་ཡོངས་སུ་མ་རྫོགས་པའི་ཕྱིར་རོ། ༈ །དེའི་ཁྱད་པར་སྟོབས་བཅུ་སོ་སོའི་མཛད་པའི་དབང་དུ་བྱས་ནས། རྒྱུ་དང་འབྲས་བུ་ཇི་བཞིན་གཟིགས་སྟོན་ཅིང་། །རྒྱུ་མེད་མི་མཐུན་རྒྱུ་སྨྲ་ཚར་གཅོད་མཛད། །རང་བྱས་ལས་འབྲས་དགོ་སྐལ་ལེན་གཟིགས་པས། །སྦྱིན་དང་བསོད་ནམས་འཕོ་བར་སྨྲ་ངན་འཇོམས། །ཆོ་འཕྲུལ་གསུམ་གྱིས་གདུལ་བྱ་ལེགས་འདོམས་ཤིང་། །འགལ་དང་མི་མཐུན་སྨྲ་བ་ཚར་གཅོད་མཛད། །དབང་པོའི་རིམ་བཞིན་ཅི་རིགས་ལེགས་སྟོན་ཅིང་། །དགེ་དང་མི་དགེའི་དགོས་པ་ལེན་འདོར་འཇུད། །ཁམས་ཀྱི་རིམ་པའི་གདམས་པས་ལེགས་ཁྲིད་མཛད། །སྡུག་བསྔལ་ངེས་འབྱིན་ལ་བསྒྲུབ་བཟློག་པ་སྤོང་། །སྔོན་དང་ཕྱི་མའི་སྐྱེ་ལས་སྐྱོ་བ་དང་། །དད་པ་བསྐྱེད་ཅིང་རྟག་ཆད་སྨྲ་ངན་འཇོམས། །ཉིད་ཀྱི་རྣམ་ཐར་ངེས་མཛད་དགྲ་བཅོམ་ལྟར། །རློམ་པའི་དགེ་སྦྱོང་བྲམ་ཟེ་ཚར་གཅོད་མཛད། །གནས་དང་གནས་མ་ཡིན་པ་མཁྱེན་པའི་སྟོབས་ཀྱིས་ནི་སྟོན་པས་རྒྱུ་ལ་རྒྱུར། འབྲས་བུ་ལ་ཡང་འབྲས་བུར་ཡང་དག་པ་ཇི་ལྟ་བ་མཁྱེན་ཅིང་ལུང་འབོག་པས་རྒྱུ་མེད་པ་དང་མི་མཐུན་པ་རྒྱུར་སྨྲ་བའི་དགེ་སྦྱོང་དང་བྲམ་ཟེ་རྣམས་ཀྱང་ཚར་གཅོད་པར་མཛད་དོ། །ལས་བདག་གིར་བྱ་བ་མཁྱེན་པས་ནི་རང་གིས་བྱས་པའི་འབྲས་བུ་ལ་སྤྱོད་པའི་ལས་རྣམས་མཁྱེན་པས་སྦྱིན་པ་དང་བསོད་ནམས་འཕོ་བར་སྨྲ་བ་ཚར་གཅོད་དོ། །བསམ་གཏན་ལ་སོགས་པ་མཁྱེན་པས་ནི་གདུལ་བྱ་ལ་ཆོ་འཕྲུལ་གསུམ་གྱིས་ལེགས་པར་འདོམས་ཏེ་སོ་སོར་འགལ་བ་དང་མི

B(Autochthonous Tibetan Literature)/B.i (ACIP SUNGBUM_dge lugs)/B.i.29 (LAM RIM_STEPS OF THE PATH)/BSTAN RIM CHEN MO_GREAT BOOK ON THE STEPS OF THE TEACHING/se0070m2.txt


༄༅། །དག་སྒྲུབ་པ་དེ་ལ་ཡ་མཚན་ཆུང་ངུའང་མེད་ན་ཆེན་པོ་ཅི་ཞིག་ཡོད། དེ་བས་སངས་རྒྱས་ཀྱི་ལམ་ལ་བརྟེན་ནས་ནི་ཀུན་ལ་འདུས་བྱས་ཐམས་ཅད་མི་རྟག་པ་སོགས་ཆོས་ཀྱི་སྡོམ། བཞི་ལ་གནས་ནས། ནང་པའི་གྲུབ་མཐའ་སྨྲ་བ་རྣམས་ཀྱང་རང་བཞིན་གྱིས་མེད་པ་ལ་སྐྱེ་འགག་སོགས་ཀྱི་བྱ་བྱེད་མཚན་ཉིད་པ་བཞག་ཏུ་མེད་པར་འདོད་པ་རྣམས་ཀྱིས་ལུགས་འདི་ལ་རྩོད་ཅིང་། རང་བཞིན་གྱིས་གྲུབ། པ་དང་རང་གི་མཚན་ཉིད་ཀྱིས་གྲུབ་པའི་བདེན་པའི་དངོས་པོ་རྣམས་ལ་མཆོག་ཏུ་བཟུང་ནས་དེ་ཡོད་པར་སྨྲ་བ་གང་ཡིན་བ་དེ་ནི་གཞན་སྤེ་རྣམས་ལས་ཀྱང་། ཆེས་ངོ་མཚར་རྨད་དུ་བྱུང་ངོ། །ཞེས་མི་འོས་པར་མཛད་པའི་དོན་ནོ། །དེའི་ཕྱིར་ལེགས་བཤད་སྙིང་པོར། འདིས་ནི་བདེན་པར་མེད་པ་དང་རང་གི་མཚན་ཉིད་ཀྱིས་མེད་པ་ལ་སྐྱེ་འགག་སོགས་མཚན་ཉིད་པ་བཞག་ཏུ་མེད་པར་འདོད་པ་རྣམས་བཞད་གད་ཀྱི་གནས་སུ་གསུངས་སོ། །ཞེས་གསུངས་ལ། ཡང་རྟེན་འགྲེལ་རྟག་ཆད་ཀྱི་མཐའ་དང་བྲལ་བ་འདི་ཉིད་ཤིན་ཏུ་རྟོན་དཀའ་བའི་ཚུལ་ཡང་། རྩ་ཤེ་ལས།

B(Autochthonous Tibetan Literature)/B.i (ACIP SUNGBUM_dge lugs)/B.i.26 (drang nges) /SER BYES DGE BSHES RAB _BYAMS SMRA BA BLO BZANG DGE LEGS_Sera Jey Geshe Rabjam Mawa Lobsang Gelek (@-@)/s06830i.txt


པ་དང་རྗེས་སུ་མཐུན་པའི་དོན་ཡོད་མེད་ཀྱིས་ཡང་ལོག་འཇོག་ཚུལ་འཇུག་པ་དང་མི་འདྲ་བ་ཞིག་གསུངས་པ། སངས་རྒྱས་བསྐྱངས་ཀྱི་དགོངས་པ་ཡིན་ཚུལ། དེ་ཉིད་ལས། འཇིག་རྟེན་གྱི་ཐ་སྙད་ཀྱི་དབང་གིས་འདི་ནི་ཡང་དག་པ་ཉིད་དོ། །འདི་ནི་ཡང་དག་པ་མ་ཡིན་ནོ། །ཞེས་པའི་དཔེའི་སྒོས་ཤེས་སླ་ལ། རིགས་པ་དྲུག་ཅུ་པའི་འགྲེལ་བར། དངོས་པོ་དེ་ཀུན་རྫོབ་ཏུ་བདག་ཉིད་དེར་ཡོད་པ་ཉིད་ཀྱི་ཕྱིར་རོ། །ཞེས་ཀུན་རྫོབ་ཏུ་ཞེས་པས་གསལ་ལ། སྤྱོད་འཇུག་ལས། འཇིག་རྟེན་ལ་ལྟོས་དེ་ཉིད་མཐོང་། །ཞེས་པ་འཇིག་རྟེན་ན་ཆོས་དེ་སྣང་བ་དང་རྗེས་སུ་མཐུན་པའི་དོན་ཚད་མས་རྟོགས་པ་ན་ཆོས་དེའི་དེ་ཉིད་མཐོང་ཟེར་བ་ལྟ་བུའོ། །འདི་ལྟར་ན་གཉིས་ཀ་འཇིག་རྟེན་པའི་ཤེས་པ་རང་དགའ་བའི་ངོར་སྣང་བ་དང་མཐུན་པའི་དོན་ཡང་དག་པར་གྲགས་མ་གྲགས་ཀྱིས་བཞག་པས། གང་གི་ངོར་ཡང་དག་འཇོག་པའི་བློ་ལ་ཚད་མིན་དགོས་ལ་ཅིག་ཤོས་ལ་ཚད་མ་དགོས་སོ། །དེས་ན་ཡིག་ཆར། གཞན་ཡང་། སྐབས་འདིའི་འཇིག་རྟེན་ཤེས་ངོ་ལ་ཞེས་པ་འཇོག་ཚུལ་གཞན་ཡང་ཐལ་འགྱུར་བའི་སྐབས་འདིར་ཞེས་པ་ཡིན་གྱི། འཇུག་པའི་སྐབས་འདིར་གསུངས་པ་མིན་ནོ། །འདི་ལ་དགོངས་ནས་དབུ་མའི་ཟིན་བྲིས་ལས། རིགས་པ་དྲུག་ཅུ་བའི་འགྲེལ་བར་རང་རྒྱུད་པ་ལྟར་སྣང་བ་ལྟར་གྲུབ་མ་གྲུབ་ཀྱིས་ཡང་ལོག་གི་ཀུན་རྫོབ་བཤད་པ་ལྟར་ལམ་རིམ་དུ་ཡང

B(Autochthonous Tibetan Literature)/B.i (ACIP SUNGBUM_dge lugs)/B.i.25 (dbu ma_madhyamika prasangika)/DBU MA_I YIG CHA_MONASTIC TEXTBOOKS ON THE MIDDLE WAY/GUNG THANG BLO GROS RGYA MTSO_GUNGTANG LODRU GYATSO/s00975e.txt


༄༅། །མ་ཎི་ལྟ་བུ་འདོན་བ་ཡིན་བས། དེའི་ཚུལ་ཚེགས་ཞིང་གི་རྟེན་མཆོད་མཁན་ཡང་སོ་གཉིས་དང་། མཆོད་ཡུལ་གྱི་དཀྱིལ་འཁོར་སོ་གཉིས་ཡོད་ཅིང་། སྲུང་འཁོར་གྱི་གཙོ་བོ་ལེའུ་དང་བོ་ལྟར་ན་རྡོ་རྗེ་འཆང་དང་། རྩ་རྒྱུད་བཅུ་གསུམ་པ་ལས༑ སྐུ་གསུང་ཐུགས་ཀྱི་རྡོ་རྗེའམ། །རང་སྔགས་དོན་གྱི་ཡོན་ཏན་ནམ། །ཡང་ན་གཙུག་ཏོར་དམ་ཚིག་གིས། །བཀའ་ཡི་འཁོར་ལོར་སྦྱར་བར་བྱ། །ཞེས་གསུངས་བས་ལྷ་སོ་གསུམ་ལས་རིགས་དྲུག་དང་ཡུམ་བཞིས་དེ་བྱས་ཚེ་ཞེ་སྡང་རྡོ་རྗེ་བསྦྱར་ནས་ཁྲོ་བོ་བཅུ་ལ་བཀའ་བསྒོ་ལ། སེམས་དཔའ་བརྒྱད་དང་རྡོ་རྗེ་མ་ལྔ་རྣམས་ཀྱིས་དེ་བྱས་ཆོ་ཞེ་སྔད་རྡོ་རྗེའམ། རང་རིགས་ཀྱི་བྲོ་བོའམ་གཙུག་ཏོར་འཁོར་ལོས་སྒྱུར་བ་གསུམ་གང་རུང་དུ་བསྒྱུར་ནས་བ་ཞལ་སྒོ་བྱེད་བར་བཤད་ཅིང་། ལྷག་མོས་ཀྱི་གཙོ་བོ་མི་འཕོལ་མངོན་བྱང་ལྔ་སྐྱེད་ཀྱི་བསྙེན་དུས་ཀྱི་མངོན་བྱང་དང་བོ་ལ་ཁྱད་མེད་ཀྱང་། ཕྱག་མཚན་ལ་དང་བོའི་མགོན་བོའི་རྡོ་རྗེ་དཀར་བོ་རྩེ་ལྔ་ནས། གནོད་མཛེས་ལ་རྡོ་རྗེ་སྔོན་པོ་རྩེ་ལྔའི་བར་སོ་གསུམ་ཡོད་ཅིང་། དེ་ལས་མི་བསྐྱོད་བ་ནས་གནོད་མཛེས་བར་གྱི་སྒྲུབ་སྐུར་སྐྱེད་པའི་ལུས་ལ་ལྷ་སོ་གཉིས་ཡོངས་གྲགས་ལྟར་བཀོད་བ་དང་སྐུ་གསུང་ཐུགས་བྱིན་རླབས་གཉིས་ལ་མི་འདྲ་བ་མེད་ཅིང་། རྡོ་རྗེ་འཆང་དང་མི་བསྐྱོད་བ་གཉིས་གང་རུང་མ་ཡིན་བའི་རྒྱལ་བས་གཙོ་བོ་བྱས་ཚེ་མེ་བསྐྱོད་པ་དེའི་གནས་ལ་འཕོ་བ་ནི། སྙིམ་བའི་མེ་ཏོག་ལས། གལ་ཏེ་རྒྱལ་གཞན་དབུས་མར་གྱུར། །དེ་ཡི་གནས་ལ་མི་བསྐྱོད་འགྱུར། །ཞེས་གསུངས་ལ། གཙོ་བོ་འདྒོས་ཚེ་ཡང་ལས་རྒྱལ་ཀྱི་གཙོ་བོ་དང་དཀྱིལ་འཁོར་རྒྱལ་མཆོག་གི་གཙོ་བོ་འཕོ་ཚུལ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/SGRUB THABS_RITUAL FOR REACHING THE ANGEL (SADHANA)/s12125e.txt